ސަމަކާރަ ލޭބަލްގެ ފަރުމާއެއް ކަނޑައެޅުމަށް އާންމުންގެ ވޯޓަކަށް ހުޅުވާލައިފި\nރާއްޖެއަށް ތައާރަފް ކުރުމަށް މަސައްކަތްކުރާ އެނަރޖީ އެފިޝަންސީ ލޭބަލްގެ ނަމޫނާއަށް އާންމުންގެ ޚިޔާލު ހޯދުމަށް މިއަދު ހުޅުވާލައިފިއެވެ. މިނިސްޓްރީ އޮފް އެންވަޔަރަންމަންޓުގެ ދަށުން ހިނގަމުން އަންނަ ސްޓްރެންގތެނިންގ ލޯ ކާބަން އެނަރޖީ އައިލެންޑް ސްޓްރެޓެޖީސް ޕްރޮޖެކްޓުގެ އެހީތެރިކަމާއި އެކު ތައްޔާރު ކުރާ އެނަރޖީ އެފިޝަންސީ ލޭބަލް ޕްރޮގްރާމަކީ މޯލްޑިވްސް އެނަރޖީ އޮތޯރިޓީން ކުރިއަށްގެންދާނެ ލޭބަލް ޕްރޮގްރާމެކެވެ.\nމި ލޭބަލް ޕްރޮގްރާމްގެ ދަށުން ރާއްޖޭގެ ބާޒާރަށް ވިއްކަން ނެރޭ އައިސްއަލަމާރި، އޮޓޮމެޓިކް ދޮންނަމެޝިން އަދި އެއަރކޮންޑިޝަން ރާއްޖެއަށް އެތެރެކުރުމުގެ ކުރިން އެ ތަކެއްޗަކީ ރާއްޖޭގެ އެނަރޖީ އެފިޝަންސީ މިންގަނޑަށްފެތޭ ތަކެތިތޯ ބަލައި، މިންގަނޑަށް ފެތޭ ތަކެތިން ބޭނުންކުރާ ކަރަންޓުގެ މިންވަރާއި ސަމަކާރަ މިންވަރު ދެނެގަނެ އެ އާލަތެއް ފެތޭ ދަރަޖައިގެ ލޭބަލެއް ހަރުކުރެވިފައި ހުންނާނެއެވެ. ކަރަންޓު ބޭނުންކުރާ މިންވަރާއި ހަކަތަ ސަމަކާރަ މިންވަރު އަންގައިދޭ ސަމަކާރަ ލޭބަލް ހުންނާނީ އެކަކުން ފެށިގެން ފަހަކާއި ހަމައަށް ދަރަޖަ ގިންތި ކުރެވިފައެވެ. އެގޮތުން އެންމެ ފުރަތަމަ ދަރަޖައިގެ ލޭބަލް އަކީ ހަކަތަ ސަމަކާރަ މިންގަނޑަށްފެތޭ އެންމެ ކުޑަ މިންވަރު އަންގައިދޭ ލޭބަލެވެ. އަދި ފަސްވަނަ ދަރަޖައިގެ ލޭބަލަކީ ހަކަތަ ސަމަކާރަ މިންގަނޑުގެ އެންމެ މަތީ ދަރަޖަ އަންގައިދޭ ލޭބަލެވެ.\nމޯލްޑިވްސް އެނަރޖީ އޮތޯރިޓީން އޮންލައިންކޮށް ކުރިއަށްގެންދާ މި ސާރވޭގައި އެނަރޖީ ލޭބަލްގެ ދެ ނަމޫނާ އެއްވަނީ ހިމަނާފައެވެ. އެގޮތުން ޑޯމް ބައްޓަމަށް ފަރުމާކޮށްފައިވާ ލޭބަލްގައި ދަރަޖަ އަންގައިދިނުމަށް ބޭނުންކުރެވިފައިވަނީ ތަރިއާއި ނަމްބަރެވެ. އެގޮތުން ތަރި ލޭބަލްގެ އެންމެ މަތީ ދަރަޖަ ފަސް ތަރި ލޭބަލުން އަންގައިދޭއިރު އަދަދު ހިމަނައިގެން ތައްޔާރުކޮށްފައިވާ ނަމޫނާގައި ފަސް ވަނަ ދަރަޖައިގެ ލޭބަލް ރަމްޒުކޮށްދޭނީ ހަކަތަ ސަމަކާރަ މިންވަރު އެންމެ ރަނގަޅު ކަރަންޓު އާލާތްތަކެވެ. މި މައުލޫމާތުގެ އިތުރުން ކޮންމެ ދަރަޖައެއްގެ ލޭބަލުގައިވެސް އެ ލޭބަލެއް ހަރުކުރެވިފައި ހުންނަ އާލަތަކުން މަހެއްގެ މައްޗަށް އެވްރެޖްކޮށް ބޭނުންކުރާނެ ކަރަންޓުގެ މިންވަރާއި އެނަރޖީ އެފިޝަންސީ ރޭޝިއޯ ހިމަނާފައިވާނެއެވެ.\nބާޒާރުގައި ވިއްކަން ބަހައްޓާފައި ހުންނަ ކަރަންޓު އާލާތްތަކުގައި ހަރުކުރަން ތައްޔާރުކުރާ މި ލޭބަލަކީ އެއް ވައްތަރުގެ، އެއް ވަރުގެ އާލާތްތައް އަޅާކިޔާ އިރުކަރަންޓު މަދުންބޭނުންކުރާ އާލާތްތައް ދެނެގަތުމަށް ކަސްޓަމަރުންނަށް ފަސޭހަކުރުމަށާއި އެފަދަ އާލާތްތަކުން ކަރަންޓު ބޭނުންކުރާ މިންވަރާއި ގުޅޭ ސައްހަ މަޢުލޫމާތު އަންގައިދިނުމުގެ މަޤްސަދުގައި ހަރުކުރާ ލޭބަލެކެވެ.\nދިރިއުޅުން ފަސޭހަކުރުމަށްޓަކައި ބޭނުންކުރާ ތަފާތު ބާވަތުގެ ކަރަންޓު އާލާތްތަކުގެ ސަބަބުން ދިރިއުޅުމުގެ ޚަރަދުތައް ބޮޑުވެގެންދިއުމަކީ ގިނަބަޔަކަށް އެކަމުގެ ސަބަބުން ތަކުލީފުތަކެއް ކުރިމަތިވާކަމަކެވެ. އިސްރާފުވާ ފައިސާއާއި ބޭކަރުގޮތުގައި އަންދާ ތެލުގެ ސަބަބުން ތިމާވެއްޓަށްލިބޭ ގެއްލުމަކީވެސް އިޔާދަ ނުކުރެވޭނެ ޤެއްލުންތަކެކެވެ. އެހެންކަމުން ހަކަތަ ސަމަކާރަ އާލާތްތައް ބޭނުންކުރާ ވަރު އިތުރުކޮށް ކަރަންޓަށް ކުރާ ހޭދަ ކުޑަކުރެވޭނެއެވެ.


SunOnline: MTCC ge massakaiythah haluvikamaa eku kuriah!\nއެމްޓީސީގެ މަސައްކަތްތައް ހަލުވިކަމާ އެކު ކުރިއަށް!\nއެމްޓީސީގެ މަހާޖައްރާފް ޑްރެޖަރު، މިވަގުތު އޮތީ މާފިނޮޅު ބިން ހިއްކުމަށް ގެންގޮސްފައި.\nރާއްޖޭގެ އުމްރާނީ ތަރައްގީގެ ދުވެލި އިންތިހާ އަށް ބާރުވެފައި ވާއިރު، ސަރުކާރުގެ ފަރާތުން އެ މަސައްކަތްތަކުގައި ބައިވެރިވާ އެންމެ މުހިންމު އެއް ކުންފުންޏަކީ އެމްޓީސީސީ އެވެ.\nއެމްޓީސީސީން ގިނަ ޕްރޮޖެކްޓުތަކެއްގެ މަސައްކަތްތައް މިވަގުތު ވެސް ކުރަމުން އެބަގެންދެ އެވެ. އެ ކުންފުނިން ބުނާގޮތުގައި އެ ހުރިހާ ޕްރޮޖެކްޓެއް ވެސް، ޝެޑިއުލް ކުރެވިފައިވާ ގޮތަށް ނިންމާލެވޭނެ އެވެ.\nއެގޮތުން އެ ކުންފުނިން މިހާރު ކުރަމުން އަންނަ މަސައްކަތްތަކުގެ ތެރެއިން، ހއ. މާފިނޮޅު އެއާޕޯޓަށް ބޭނުންވާ ބިން ހިއްކުމަށް މަސައްކަތަށް މަހާޖައްރާފު މިހާރު އޮތީ އެ ރަށަށް ގޮސްފަ އެވެ. ނަމަވެސް، އެ ސަރަހައްދުގެ މޫސުން ގޯސްވުމުން މަހާޖައްރާފަށް އެ ސަރަހައްދުގައި މަސައްކަތް ކުރަން އެހާ ފަސޭހަ ނޫން ކަމަށް އެމްޓީސީސީގެ ސީއީއޯ އިބްރާހިމް ޒިޔަތު ވިދާޅުވި އެވެ.\nމާފިނޮޅު އެއާޕޯޓް ބިން ހިއްކުމުގެ ޕްރޮޖެކްޓް:\nޕްރޮޖެކްޓް އަގު 68.21 މިލިޔަން ރުފިޔާ.\nހިއްކަން ހަމަޖެހިފައިވަނީ 16.78 ހެކްޓަރުގެ ބިން.\n"މޫސުމުގެ އިތުރުން އެކޮޅުގެ އެންވަޔަރަމަންޓް ހުންނަ ގޮތުން ވެސް މަހާޖައްރާފަށް މަސައްކަތް ކުރަން ދަތިތަކެއް އެބަހުރި،" ޒިޔަތު ވިދާޅުވި އެވެ.\nއޭނާ ވިދާޅުވީ، އެމްޓީސީސީގެ ކަޓާ ސަކްޝަން ޑްރެޖަރުތަކެއް އެތަނަށް ފޮނުވައިގެން ބިން ހިއްކުމުގެ މަސައްކަތްތައް ބާރު ދުވެލީގައި ކުރިއަށް ގެންދާނެ ކަމަށެވެ. އަދި އެ ސަރަހައްދު އޮންނަ ގޮތުން ކަޓާ ސަކްޝަން ޑްރެޖަރުތަކަށް އެ ތަނުގައި މަސައްކަތް ކުރަން ފަސޭހަ ވާނެ ކަމަށް ޒިޔަތު ވިދާޅުވި އެވެ.\nއެމްޓީސީސީން އަންނަނީ ތ. ގުރައިދޫގެ ބިން ހިއްކުމުގެ ބޮޑު މަޝްރޫއެއްގެ މަސައްކަތްތައް ވެސް ކުރަމުންނެވެ. އެގޮތުން އެ ކުންފުނީގެ ކަޓާ ސަކްޝަން ޑްރެޖަރުތަކުން، އެ ރަށުގައި ހިއްކަން ހަމަޖެހިފައި އޮތް 47 ހެކްޓަރުގެ ތެރެއިން ބޮޑު ބައެއް މިހާރު އޮތީ ހިއްކާފަ އެވެ.\nގުރައިދޫ ބިން ހިއްކުމުގެ ޕްރޮޖެކްޓް:\nޕްރޮޖެކްޓް އަގު 126.06 މިލިޔަން ރުފިޔާ.\nހިއްކަން ހަމަޖެހިފައިވަނީ 47 ހެކްޓަރުގެ ބިން.\nޒިޔަތު ވިދާޅުވީ، ގުރައިދޫގެ ބިން ހިއްކުމަށް މަހާޖައްރާފު ގެނައުމުން، މަސައްކަތް ފަށާތާ ދެތިން ދުވަހުގެ ތެރޭގައި އެ ޕްރޮޖެކްޓުގެ ދަށުން ހިއްކަން ހަމަޖެހިފައިވާ ސަރަހައްދު އެއްކޮށް ހިއްކައި ނިންމާލެވޭނެ ކަމަށެވެ.\nގދ. ފަރެސްމާތޮޑާގެ އެއަޕޯޓަށް ބޭނުންވާ ބިން ހިއްކުމުގެ މަސައްކަތްތައް ފެށުމަށް އެމްޓީސީސީން މިހާރު ވަނީ މޮބަލައިޒް ކޮށްފަ އެވެ. ޒިޔަތު ވިދާޅުވީ، އެތަނުގެ މަސައްކަތްތައް ފަށައި، ވީހާވެސް އަވަހަށް ނިންމުމަށް މިވަގުތު ގުރައިދޫގައި އޮތް ކަޓާ ސަކްޝަން ޑްރެޖަރު ފަރެސްމާތޮޑާ އަށް ގެންދަން ނިންމާފައިވާ ކަމަށެވެ.\nފަރެސްމާތޮޑާ އެއާޕޯޓް ބިން ހިއްކުމުގެ ޕްރޮޖެކްޓް:\nޕްރޮޖެކްޓް އަގު 40.66 މިލިޔަން ރުފިޔާ.\nހިއްކަން ހަމަޖެހިފައިވަނީ 19.8 ހެކްޓަރުގެ ބިން.\nއޭގެ އިތުރުން ކ. ހުރާގެ ބިން ހިއްކަން ފެށުމަށް އަންނަ ހަފްތާގައި މޮބަލައިޒް ކުރަން ފަށާނެ ކަމަށް ޒިޔަތު ވިދާޅުވި އެވެ.\n"ހުރާއިން ހިއްކަން ހަމަޖެހިފައި އޮތީ 10 ހެކްޓަރު. [މަތީގައި ބުނެފައިވާ ޕްރޮޖެކްޓުތަކުގެ ތެރެއިން] އެންމެ އަވަހަށް ނިމޭ އެއްޗެއް ހުރާ އަށް ގެންދަން ވަނީ ހަމަޖެހިފައި،" ޒިޔަތު ވިދާޅުވި އެވެ.\nހުރާ ބިން ހިއްކުމުގެ ޕްރޮޖެކްޓް:\nޕްރޮޖެކްޓް އަގު 33.73 މިލިޔަން ރުފިޔާ.\nހިއްކަން ހަމަޖެހިފައިވަނީ 10 ހެކްޓަރުގެ ބިން.\nއޭނާ ވިދާޅުވީ މަސައްކަތަށް ބަލައިފި ނަމަ، މާފިނޮޅާއި ފަރެސްމާތޮޑާ ޕްރޮޖެކްޓަކީ ބޮޑެތި މަޝްރޫއުތަކެއް ކަމަށެވެ. އަދި ފަރެސްމާތޮޑާ ބިން ހިއްކުމުގެ ޕްރޮޖެކްޓާ އެކު ހައުސިން ޕްރޮޖެކްޓަކަށް މަޝްވަރާ ކުރަމުން އަންނަ ކަމަށް ޒިޔަތު ވިދާޅުވި އެވެ.\nމި ޕްރޮޖެކްޓުތަކުގެ އިތުރުން ވެސް، އެމްޓީސީސީން އަންނަނީ ގިނަ ޕްރޮޖެކްޓުތަކެއްގެ މަސައްކަތްތައް ކުރަމުންނެވެ. ޒިޔަތު ވިދާޅުވީ، އެ ކުންފުނިން ހިންގަމުން އަންނަ ހުރިހާ ޕްރޮޖެކްޓެއް ވެސް، މުއްދަތުގެ ތެރޭގައި ނިންމާލެވޭނެ ކަމަށެވެ.


vnews - Thoddoo Bright Challenge Cup ge Official Media Partner akah miaharuves VMEDIA\nތޮއްޑޫ ބްރައިޓް ޗެލެންޖް ކަޕްގެ މީޑިއާ ޕާޓްނަރަކަށް މިއަހަރުވެސް ވީމީޑިއާ\nތޮއްޑޫ ބްރައިޓް ޗެލެންޖް ކަޕްގެ މީޑިއާ ޕާޓްނަރަކަށް ވީމީޑިއާ ހަމަޖެއްސުމަށް މިއަދު ބޭއްވި ރަސްމިއްޔާތުގެ ތެރެއިން -- ވީ ފޮޓޯ: ޔޫސުފް ސޮފްވާން\nފިތުރު އީދާއި ދިމާކޮށް އއ.ތޮއްޑޫއަށް ނިސްބަތްވާ ބްރައިޓް ކްލަބުން އިންތިޒާމުކޮށްގެން އެ ރަށުގައި ބާއްވާ އެންމެ އަގުބޮޑު ފުޓުބޯޅަ މުބާރާތް ކަމަށްވާ ތޮއްޑޫ ބްރައިޓް ޗެލެންޖްގެ މީޑިއާ ޕާޓްނަރަކަށް ރާއްޖޭގެ އެންމެ ބޮޑު އަމިއްލަ މީޑިއާ ޗެނަލްކަމަށްވާ ވީމީޑިއާ ހަމަޖައްސައި، އެއްބަސްވުމުގައި މިއަދު ސޮއިކޮށްފި އެވެ.\nމިކަމަށްޓަކައި ވީމީޑިއާގައި ބޭއްވި ސޮއިކުރުމުގެ ރަސްމިއްޔާތުގައި ވީމީޑިއާގެ ފަރާތުން ސޮއިކުރެއްވީ ޗީފް އޮޕަރޭޓިން އޮފިސަރު (ސީއޯއޯ) މުހައްމަދު އާސިފް (މޮންދު) އެެވެ. ބްރައިޓް ކުލަބުގެ ފަރާތުން ސޮއިކުރެއްވީ ހިންގާ ކޮމިޓީގެ މެންބަރު އަހުމަދު ފާއިގު އެވެ.\nމިއެއްބަސްވުމުގައި ސޮއިކުރުމަށްފަހު ވީމީޑިއާގެ ސްޕޯޓްސް އެންޑް އިވެންޓުގެ މެނޭޖާ ހުސެން ފަރިޔާޒް ވިދާޅުވީ ތޮއްޑޫގެ މަޝަހޫރު ބްރައިޓް ކްލަބުން އިންތިޒާމް ކޮށްގެން ބާއްވާ ފޯރިގަދަ މިމުބާރާތުގެ މީޑިއާ ޕާޓނަރުކަން ދެ ވަނަ އަހަރުވެސް ވީމީޑިއާއަށް ދެއްވި ކަމަށްޓަކައި ބްރައިޓް ކުލަބަށް ޝުކުރުއަދާކުރާ ކަމަށެވެ. އަދި ވީމީޑިއާގެ އޮފިޝަލް ޕާޓްނަރެއްގެ ގޮތުގައި މިދިޔަ އަހަރު މަސައްކަތްކޮށްދީ އެ އިތުބާރާއި ޔަގީންކަން އުފައްދައިދިން ކަމަށްޓަކައި ވީސްޕޯޓްސް ޓީމަށް ޝުކުރުއަދާކުރާ ކަމަށްވެސް ފަރިޔާޒް ވިދާޅުވިއެވެ. އަދި ބްރައިޓް ކުލަބުން ބާއްވާ މި ފޯރިގަދަ މުބާރާތް ޕްރޮމޯޓުކޮށްދީ މަގުބޫލު މުބާރާތަކަށް ހެދުމަށް ވީމީޑިއާގެ ހުރިހާ ވަސީލަތްތައް މެދުވެރި ކޮށްދޭނެކަމުގެ ޔަގީންކަން ދެއްވާ ކަމަށްވެސް ފަރިޔާޒް ވިދާޅުވިއެވެ.\nމިއެއްބަސްވުމުގައި ސޮއިކުރުމަށްފަހު ބްރައިޓް ކުލަބުގެ ސްޕޯޓްސް ސެކެއްޓްރީ އިސްމާއިލް އަނަސް ވިދާޅުވީ، މިއީ މިމުބާރާތް ތޮއްޑޫގައި ބާއްވާ 25 ވަނަ ފަހަރު ކަމަށައި އެހެންކަމުން މިއަހަރުގެ މުބާރާތް ވެގެންދާނީ އެކުލަބުން މިމުބާރާތް ބާއްވާ "ރިހިޔޫބީލް" ފަހަރު ކަމަށްވާތީ އެހެން އަހަރު ތަކަށް ވުރެ މުބާރާތުގެ އިންތިޒާމްތައް މިފަހަރު ވަރުގަދަ ކޮށްފައިވާ ކަމަށެވެ. އެގޮތުން މިފަހަރު މިމުބާރާތުގައި ވާދަކުރުމުގެ ފުރުސަތު ވަނީ މުޅި ރާއްޖެއަށް ވެސް ހުޅުވާލާފައި ކަމަށް އަނަސް ވިދާޅުވި އެވެ.\nމިމުބާރާތުގެ ޗެމްޕިއަން ޓީމަށް 45000 ރުފިޔާ ދިނުމަށް ހަމަޖެހިފައި ވާއިރު، ރަނަރަޕް ޓީމަށް ދިނުމަށް ހަމަޖެހިފަިއ ވަނީ 10000 ރުފިޔާއެވެ. އަދި މުބާރާތުގެ އެންމެ މޮޅު ކުޅުންެތެރިޔާއަށް 2500 ރުފިޔާ ދިނުމަށް ހަމަޖެހިފައި ވާއިރު، މިމުބާރާތުގެ ހުރިހާ މެޗެއް ވެސް ކުޅުމަށް ހަމަޖެހިފައި ވަނީ ތޮއްޑޫގެ "ދާގަބާ އެރީނާ ފްޓްބޯލް ގްރައުންޑްގަ" އެވެ.\nތޮއްޑޫ ބްރައިޓް ކުލަބް އުފައްދާފައި ވަނީ 1971 ވަނަ އަހަރު އެވެ.


Minister of Defence ah Addu Disaster Management Plan ge copy eh aruvaifi\n6 އެޕްރީލް 2021 1 year ago\nމޭޔަރ، އަލްފާޟިލް ޢަބްދުﷲ ޞާދިޤް، އައްޑޫ ޑިޒާސްޓަރ މެނޭޖްމަންޓް ޕްލޭންގެ ކޮޕީއެއް، މިނިސްޓަރ އޮފް ޑިފެންސް، އަލްއުސްތާޛާ މާރިޔާ އަޙުމަދު ދީދީ އަށް އަރުއްވައިފިއެވެ. މިގޮތުން އައްޑޫ ޑިޒާސްޓަރ މެނޭޖްމަންޓް ޕްލޭންގެ ކޮޕީއެއް ދިފާޢީ ވަޒީރަށް އަރުއްވާފައި ވަނީ ހުޅުމީދޫ ފަޔަރ ސްޓޭޝަން ހުޅުވުމަށްޓަކައި މިއަދު ހެނދުނު ހުޅުދޫމީދޫގައި ބޭއްވެވި ޚާއްޞަ ރަސްމިއްޔާތެއްގައެވެ.\nމި ރަސްމިއްޔާތުގައި ވާހަކަފުޅުދައްކަވަމުން މިނިސްޓަރ އޮފް ޑިފެންސް، އަލްއުސްތާޛާ މާރިޔާ އަޙުމަދު ދީދީ ވަނީ ކާރިސާއާބެހޭ ކަންކަން ބެލެހެއްޓުމުގެ ޤާނޫނުގެ ދަށުން ޑިޒާސްޓަރ މެނޭޖްމަންޓް ޕްލޭނެއް އެކުލަވާލި ފުރަތަމަ ކައުންސިލަކީ އައްޑޫ ސިޓީ ކައުންސިލްކަން ފާހަގަކުރައްވައި، ކައުންސިލަށް ޝުކުރު ދަންނަވައިފައެވެ.\nމިއަދުގެ ރަސްމިއްޔާތުގައި އައްޑޫ ޑިޒާސްޓަރ މެނޭޖްމަންޓް ޕްލޭނާ ގުޅޭގޮތުން ވާހަކަފުޅުދައްކަވަމުން މޭޔަރ ވިދާޅުވީ، މި ޕްލޭންގެ ސަބަބުން ކާރިސާއެއް ކުރިމަތިވާ ކޮންމެ ހިނދެއްގައިވެސް، އެ ކާރިސާއަކުން އަރައިގަތުމުގައި ސިޓީގައި ޤާއިމުވެފައިވާ އިދާރާތަކާއި، ވަކި ވަކި ފަރުދުންވެސް ކުރަންޖެހޭ ކަންތައްތައް އެނގޭނެ ކަމަށެވެ.\nމީގެ އިތުރުން، އައްޑޫ ޑިޒާސްޓަރ މެނޭޖްމަންޓް ޕްލޭން ތައްޔާރުކުރުމުގައި، ގާތްގަނޑަކަށް ދެބައިކުޅަ އެއްބައި ޚަރަދުކޮށްފައި ވަނީ ދިވެހި ރެޑް ކްރެސެންޓުންކަން ފާހަގަކުރައްވައި މޭޔަރ ވަނީ ދިވެހި ރެޑް ކްރެސެންޓާއި، ދިވެހި ރެޑް ކްރެސެންޓްގެ އައްޑޫ ގޮފީގެ މެންބަރުންނަށް ޝުކުރު ދަންނަވައިފައެވެ.\nއައްޑޫ ޑިޒާސްޓަރ މެނޭޖްމަންޓް ޕްލޭނަކީ ޤާނޫނު ނަންބަރު: 2015/28 ކާރިސާއާބެހޭ ކަންކަން ބެލެހެއްޓުމުގެ ޤާނޫނުގެ ދަށުން ކައުންސިލްތަކަށް ލާޒިމުކޮށްފައިވާ މަސްއޫލިއްޔަތުގެ ދަށުން ތައްޔާރުކޮށްފައިވާ ޕްލޭނެކެވެ. މި ޕްލޭންގައި ކާރިސާތަކުން ލިބޭ ގެއްލުން ކުޑަކުރުމާއި، ކާރިސާއަކަށް އިޖާބަ ދިނުމާއި، ކާރިސާތަކަށް ތައްޔާރުވުމާ ގުޅޭ ހުރިހާ ކަމެއް ބަޔާންވެގެންވެއެވެ.\nއައްޑޫ ޑިޒާސްޓަރ މެނޭޖްމަންޓް ޕްލޭނަކީ މުޅި ދިވެހިރާއްޖޭގެ ތާރީޚުގައިވެސް އުފެދުނު މިފަދަ ފުރަތަމަ ޕްލޭނެވެ.


Fuluhun cycle tow kuranikoh kudakujjakah aniyavi massala eh fenmathivejje\nފުލުހުުން ސައިކަލެއް ޓޯކުރަނިކޮށް ކުޑަކުއްޖަކަށް އަނިޔާވި މައްސަލައެއް ފެންމަތިވެއްޖެ\n23 ޖުލައި 2021 - 22:14:50\nނ. ވެލިދޫގައި ފުލުހުން ސައިކަލެއް ޓޯ ކުރަން އުޅުމުގެ ތެރޭގައި ކުޑަކުއްޖަކަށް އަނިޔާވި މައްސަލައެއް ފެންމަތިވެއްޖެއެވެ.\nމިކަން ހިނގާދިޔަ ގޮތް ކިޔައިދެމުން ކުޑަކުއްޖާގެ ބައްޕަ ސީއެންއެމްއަށް ބުނީ ސައިކަލު ޓޯ ކުރަން ޖެހުނީ ކުއްޖާގެ މަންމަ އާއި ބައްޕަގެ އިތުރުން ކުއްޖާ އަރުވައިގެން ޓްރިޕަލް ސީޓްކޮށްގެން ސައިކަލު ދުއްވުމުން ކަމަށެވެ. އަދި ސައިކަލު ޓޯކުރުމަކުން މައްސަލައެއް ނެތް ކަމަށާއި މައްސަލައަކަށްވީ ކުޑަކުއްޖާއަށް އަނިޔާވާ ގޮތަށް އެކަން ކުރުމުން ކަމަށް އޭނާ ބުންޏެވެ.\nއޭނާ ބުނީ ފުލުހުން އައި ސައިކަލު ޓޯ ކުރަން އުޅުމުން ތުއްތު ކުއްޖާ އެ ސައިކަލަކީ "ބައްޕި ސައިކަލެއް" ކަމަށް ބުނެ ރޮމުންދިޔަ ކަމަށެވެ. އަދި ސައިކަލުގައި ހިފަހައްޓައިގެން ހުރެ ރޮމުންދިޔަ ކަމަށާއި ނަމަވެސް ފުލުހުން ސައިކަލަށް އަރައިގެން ދުއްވާލީ ކުއްޖާ ހުރި ހާލެއް ވެސް ބަލާ ނުލާ ކަމަށެވެ.\nކުއްޖާ އެވަގުތު ސައިކަލު ފަހަތުގައި ހިފަހައްޓައިގެން ހުރުމުން، ސައިކަލުން ކުޑަކުއްޖާގެ މޫނުގައި ޖެހި ވަނީ އަނިޔާވެފައެވެ. ނަމަވެސް އެހިސާބުން ވެސް ކުއްޖާއަށް އަނިޔާވިތޯ ވެސް ނުވޭތޯ ވެސް ފުލުހުން ބަލާފައިނުވާ ކަމަށް ކުއްޖާގެ ބައްޕަ ބުނެފައިވެއެވެ.\nކުއްޖާގެ ބައްޕަ ބުނީ މިހާރު އެ މައްސަލަ ޖެންޑާއަށް ވެސް ރިޕޯޓުކޮށްފައިވާ ކަމަށާއި ޖެންޑާއިން ނޫނު އަތޮޅުގެ އިދާރާތަކުގެ ސަމާލުކަމަށް އެކަން ގެނެސްފައިވާ ކަމަށެވެ.\nމިކަމާ ގުޅިގެން ފުލުހުންގެ ބަހެއް މިހާތަނަށް ލިބޭ ގޮތް ވަނީ ނުވެފައެވެ.


ކުރިއަށް އޮތް ތަނުގައި އޭޑީބީން ރާއްޖެއަށް ދެއްވާނެ އެހީތަކާއި ގުޅޭގޮތުން މަޝްވަރާކޮށްފި - Ministry of Finance\nCurrent: ކުރިއަށް އޮތް ތަނުގައި އޭޑީބީން ރާއްޖެއަށް ދެއްވާނެ އެހީތަކާއި ގުޅޭގޮތުން މަޝްވަރާކޮށްފި\nކުރިއަށް އޮތް ތަނުގައި އޭޑީބީން ރާއްޖެއަށް ދެއްވާނެ އެހީތަކާއި ގުޅޭގޮތުން މަޝްވަރާކޮށްފި\nއޭ.ޑީ.ބީއަކީ ރާއްޖޭގެ ތަރައްޤީގެ މުހިންމު ބައިވެރިއެއްކަމަށް ވިދާޅުވެ، .އޭ.ޑީ.ބީގެ ފަރާތުން ރާއްޖެއަށް ދެއްވާ އެހީތެރިކަމާ އެއްބާރުލެއްވުމަށް ރައީސުލްޖުމްހޫރިއްޔާ ޝުކުރު އަދާކުރައްވައިފިއެވެ.\nރައީސުލްޖުމްހޫރިއްޔާގެ އޭޑީބީން ދެއްވާ އެހީތެރިކަމަށް ޝުކުރު އަދާކުރެއްވީ އޭޝިއަން ޑިވެލޮޕްމަންޓް ބޭންކު (އޭ.ޑީ.ބީ)ގެ ނައިބު ރައީސް މރ. ވެންޗައި ޒަންގ، ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމްގެ އަރިހަށް މިއަދު ކުރެއްވި އިޙްތިރާމްގެ ޒިޔާރަތުގެ ތެރެއިންނެވެ.\nރައީސުލްޖުމްހޫރިއްޔާގެ އޮފީހުގައި އަންގާރަ ދުވަހު އޮތް ބައްދަލުކުރެއްވުމުގައި، އޭ.ޑީ.ބީގެ ނައިބު ރައީސް ރާއްޖެއަށް ޒިޔާރަތް ކުރެއްވިކަމަށްޓަކައި އެމަނިކުފާނަށް ރައީސުލްޖުމްހޫރިއްޔާ މަރުޙަބާ ވިދާޅުވިއެވެ. މި ބައްދަލުވުމުގައި، ރާއްޖޭގެ ތަފާތު ދާއިރާތައް އިތުރަށް ތަރައްޤީކުރުމަށް ކުރިއަށް އޮތްތަނުގައި އޭ.ޑީ.ބީން ދެއްވާނެ އެހީތެރިކަމާ ބެހޭގޮތުން މަޝްވަރާކުރައްވާފައިވެއެވެ.\nއޭ.ޑީ.ބީގެ ނައިބު ރައީސްގެ ވާހަކަފުޅުގައި، ރައީސުލްޖުމްހޫރިއްޔާގެ ތަޞައްވުރާ ގުޅޭގޮތުން ރާއްޖޭގައި ހިންގަން ރާވާފައިވާ މަޝްރޫޢުތަކަށް ތަޢުރީފްކުރައްވާ، އެހީތެރިކަން ފޯރުކޮށްދެއްވާނެކަމުގެ ޔަގީންކަން ދެއްވިއެވެ.\nރައީސުލްޖުމްހޫރިއްޔާގެ އަރިހުގައި މި ބައްދަލުކުރެއްވުމުގައި، މިނިސްޓަރ އޮފް ފިނޭންސް އެންޑް ޓްރެޜަރީ އޮނަރަބަލް އަޙްމަދު މުނައްވަރާއި ރައީސުލްޖުމްހޫރިއްޔާގެ އޮފީހުގެ މިނިސްޓަރ އޮފް ސްޓޭޓް ފޮރ ފޮރިން ރިލޭޝަންސް މުޙައްމަދު ނަޞީރު ބައިވެރިވެވަޑައިގެންނެވިއެވެ. އޭ.ޑީ.ބީގެ ނައިބު ރައީސްގެ އަރިހުގައި، އޭ.ޑީ.ބީގެ އިކޮނޮމިސްޓް މިސްޓަރ މަސާޓޯ ނަކާނެއާއި ސީނިއަރ އާބަން ޑިވެލޮޕްމަންޓް ސްޕެޝަލިސްޓް، މިސްޓަރ ރޮން ސްލެންގަން ބައިވެރިވެވަޑައިގެންނެވިއެވެ.\nމީގެ އިތުރުން އޭޑީބީގެ ނާއިބް ރައީސް މރ. ވެންޗައި ޒަންގ ވަނީ ފިނޭންސް މިނިސްޓަރ އަހްމަދު މުނައްވަރު އާއި ވެސް ބައްދަލުކުރައްވާފައެވެ. މި ބައްދަލުކުރެއްވުން އޮތީ މިނިސްޓްރީ އޮފް ފިނޭންސް އެންޑް ޓެރެޜަރީގައެވެ. މި ބައްދަލުކުރެއްވުމުގައި މިނިސްޓަރ ގެ އިތުރުން ސީނިއަރ އެޑްވައިޒަރ ޓު ދަ މިނިސްޓަރ އާރިފް ހިލްމީ އާއި ޑިރެކްޓަރ ޖެނެރަލް އަބުދުﷲ އަލީ ވެސް ބައިވެރިވަޑައިގެންނެވިއެވެ.


Mauloomaath badhalu vaa ID card hadhaidhinun medhu kandaalaifi | Mihaaru\nމައުލޫމާތު ބަދަލުވާ އައިޑީ ކާޑު ހެދުން މިވަގުތަށް ވަނީ މެދުކަނޑާލާފައި-- މިހާރު ފޮޓޯ: ހުސެން ވަހީދު\nމައުލޫމާތު ބަދަލުވާ އައިޑީކާޑު ހައްދައިދިނުން މެދުކަނޑާލައިފި\n24 ޖުލައި 2018 - 10:246comments\nމައުލޫމާތު ބަދަލުވެގެން އައިޑެންޓިޓީ ކާޑު ހައްދައިދިނުން، ޑިޕާޓްމެންޓް އޮފް ނެޝަނަލް ރެޖިސްޓްރޭޝަން (ޑީއެންއާރު) އިން މިއަދު މެދުކަނޑާލައިފި އެވެ.\nޑީއެންއާރުން ކުރި އިއުލާނެއްގައި ބުނީ މައުލޫމާތަށް ބަދަލު ގެންނަންޖެހޭ އައިޑީ ކާޑު ހައްދައިދިނުން މެދުކަނޑާލީ، ސެޕްޓެމްބަރު 23 ގައި އޮންނަ ރިޔާސީ އިންތިހާބުގައި ވޯޓު ލުމުގެ ހައްގު ލިބިފައިވާ މީހުންގެ ލިސްޓު އިލެކްޝަންސް ކޮމިޝަނުން މިހާރު އެކުލަވާލާފައިވާތީ، މައުލޫމާތަށް އަންނަ ބަދަލެއްގެ ސަބަބުން ވޯޓު ނުލެވިދާނެތީ ކަމަށެވެ.\nވޯޓާސް ލިސްޓުގައި އޮންނަ ގޮތާ ހިލާފަށް، މީހެއްގެ ނަމާއި އެޑްރެހާއި އުފަން ތާރީހު ބަދަލުވެއްޖެ ނަމަ ވޯޓުލުމުގެ ފުރުސަތެއް ނުލިބޭނެ އެވެ.\nDhafthah registry badhalu kureveynee vote nulevunas heyo kamah: DNR\n"މިގޮތަށް ނިންމަން ޖެހުނީ ކުރިއަށް އިންތިހާބުގައި ދިވެހި އެއްވެސް ރައްޔިތަކަށް ވޯޓުލުމުގެ ހައްގު ގެއްލިގެން ނުދިޔުމަށްޓަކަ އެވެ." ޑީއެންއާރުގެ އިއުލާނުގައި ބުނެފައި ވެ އެވެ.\nމައުލޫމާތު ބަދަލުވާ އައިޑީ ކާޑު ހަދައިދިނުން މި ވަގުތަށް މެދުކަނޑާލި ނަމަވެސް، އިންތިހާބުގެ ފަހުން އެ ހިދުމަތް އަލުން ދޭނެ ކަމަށް އެތަނުން ބުންޏެވެ.\nއިންތިހާބުގައި ވޯޓުލާ މީހުންގެ ލިސްޓު އާއްމުކޮށްފައިވާއިރު، އެޑްރެހާއި ނަން ބަދަލުވެގެން ދެން އެ ލިސްޓަށް ބަދަލެއް ނުގެނެވޭނެ އެވެ. އެކަމަކު ފްލެޓަކަށް ބަދަލުވެގެން ނުވަތަ ދަފްތަރުގައި ރަޖިސްޓްރީވެ، އެޑްރެސް ބަދަލު ވެގެން ގިނަ ބަޔަަކު އައިޑީ ކާޑު ބަދަލުކުރަން މިދުވަސްކޮޅު އަންނަ ކަމަށް ޑީއެންއާރުން ވަނީ ބުނެފަ އެވެ.\nއެހެންވެ، އެ ފަދަ މީހުންނަށް ވޯޓު ނުލެވުމުގެ ޒިންމާ ނުނަގަންވެގެން، ޑީއެންއާރުން ކުރިން އައިޑީކާޑު ހައްދައިދެނީ، ވޯޓު ނުލެވުނަސް މައްސަލައެއް ނެތް ކަމަށް އިގްރާރެއްގައި ސޮއިކުރުވުމަށް ފަހު އެވެ.\n"ވޯޓާސް ލިސްޓާ ގުޅޭ މައުލޫމާތު އެއްކޮށް، އެކަމުގެ މަސައްކަތް ކުރަނީ އަޅުގަނޑުމެންނެއް ނޫން. އެހެންވީމަ، ލިސްޓުގައި (އަލުން ހައްދާ ކާޑާ އެއްގޮތަށް) އެ މީހެއްގެ ނަމާއި އެޑްރެސް އޮންނާނެއެކޭ އަޅުގަނޑުމެންނަކަށް ނުދެންނެވޭނެ. އެހެންވެ، ލިސްޓުގައި ނަން ނެތިގެން އެ މައްސަލަ ޖެއްސިޔަސް އަޅުގަނޑުމެން ކުރާނެ ކަމެއް ނޯންނާނެތީ، މި ފަދަ އިގްރާރެއްގައި ސޮއިކުރަން ދެނީ،" ޑީއެންއާރުގެ ޑިރެކްޓަރު ފަރީދާ ޔޫސުފް ވިދާޅުވި އެވެ.\nމި މަހު 1 ގެ ފަހުން ރަށްވެހިކަން ބަދަލުކުރާ މީހުންނަށް މި އަހަރުގެ ރިޔާސީ އިންތިޚާބުގައި ވޯޓުލުމުގެ ފުރުސަތު ގެއްލިދާނެތީ، ރިޔާސީ އިންތިޚާބާ ހަމައަށް ރަށްވެހިކަން ބަދަލު ނުކުރަން އިލެކްޝަންސް ކޮމިޝަނުން ވެސް ވަނީ އިލްތިމާސްކޮށްފަ އެވެ.\nމާލޭގެ ދަފްތަރުގައި ރަޖިސްޓްރީވުމުގެ ފުރުސަތު، އޭގެ ފަހުން ހައުސިން މިނިސްޓްރީން ވަނީ ހުޅުވާލައިފަ އެވެ. އެކަމަކު ދަފްތަރުގައި ޖެހުނު ކަމުގައި ވިޔަސް، އިންތިހާބުގެ ކުރިން އެ މީހެއްގެ އެޑްރެސް ބަދަލު ނުވާނެ ކަމުގެ ޔަގީންކަން އެ މިނިސްޓްރީން ވަނީ ދީފަ އެވެ.\nއިތުރު ލިޔުންތައް އިލެކްޝަންސް ކޮމިޝަން އައިޑެންޓިޓީ ކާޑް ވޯޓުލާ މީހުންގެ ރެޖިސްޓަރީ\nދަފްތަރަށް ބަދަލުކުރެވޭނީ ވޯޓު ނުލެވުނަސް ހެޔޮ ކަމަށް


Gehllun ithuru vaathee PSM in muvahzzafun madhu kuran lafaa dheefi\nފައިދާނުވެ، ގެއްލުން އިތުރުވާތީ ޕީއެސްއެމްއިން މުވައްޒަފުން މަދުކުރަން ލަފާދީފި\nދައުލަތުގެ މީޑިއާ، ޕީއެސްއެމްއަށް ފައިދާ ނުވެ ގެއްލުން ބޮޑުވަމުން ދާތީ އެ ކުންފުނިން ވީހާވެސް އަވަހަށް މުވައްޒަފުން މަދު ކުރުމަށް ފިނޭންސް މިނިސްޓްރީގެ ޕްރައިވެޓައިޒޭޝަން އެންޑް ކޯޕަރަޓައިޒޭޝަން ބޯޑު (ޕީސީބީ) އިން އެ ކުންފުންޏަށް ލަފާދީފިއެވެ.\nޕްރައިވެޓައިޒޭޝަން އެންޑް ކޯޕަރަޓައިޒޭޝަން ބޯޑު (ޕީސީބީ) އިން މިދިޔަ އަންގާރަ ދުވަހު ވަނީ ސަރުކާރު ހިއްސާވާ ކުންފުނިތަކުގެ މި އަހަރުގެ ފުރަތަމަ ކްއާޓަރުގެ މާލީ ރިޕޯޓު ނެރެފައެވެ. އެ ރިޕޯޓުގައިވާ ގޮތުން، މިދިޔަ އަހަރުގެ ފަހު ކުއާޓަރުގައި 11.9 މިލިއަން ރުފިޔާގައި ހުރި ޕީއެސްއެމްގެ އާމްދަނީ ވަނީ 6.17 މިލިއަން ރުފިޔާ އަށް ވެއްޓިފަ އެެވެ. އެއީ 5.74 މިލިއަން ރުފިޔާގެ ދަށް ވުމެކެވެ. އަދި ކުންފުނީގެ ހިދުމަތްތައް ދިނުމުގައި ކުރި ހަރަދު މިދިޔަ އަހަރުގެ ފަހު ކުއާޓަރަށް ވުރެ 18.26 މިލިއަން ރުފިޔާ ވަނީ އިތުރުވެފަ އެވެ.\nއެކަމުގެ ސަބަބުން ކުންފުނީގެ ގެއްލުން ވަނީ ދެ ގުނަ އިތުރުވެފަ އެވެ. މިދިޔަ އަހަރުގެ ފަހު ކުއާޓަރުގައި 21.85 މިލިއަން ރުފިޔާގެ ގެއްލުމުގައި ހުރި ޕީއެސްއެމް މިހާރު ވަނީ 45.84 މިލިއަން ރުފިޔާގެ ގެއްލުންވެފައެވެ.\nޕީއެސްއެމްގެ ދަރަނީގެ ގޮތުގައި 89 މިލިއަން ރުފިޔާގައި ހުރިއިރު، އެ ދަރަނި އަދާކުރުމަށް އުނދަގޫވާ ކަމަށްވެސް ވެސް ރިޕޯޓުގައި ފާހަގަކޮށްފައި ވެ އެވެ. އަދި ކުންފުނީގެ ހިއްސާދާރުންގެ އެހީ އާ ނުލާ އެ ކުންފުނި ހިންގުމަށް ދަތިވާނެ ކަމަށްވެސް އެ ރިޕޯޓުގައި ފާހަގަކޮށްފައިވެއެވެ.\nޕީސީބީން ޕީއެސްއެމްއަށް ދީފައިވާ ލަފާތަކުގެ ތެރޭގައި ވަނީ ޕީިއެސްއެމްއަށް ލިބެންޖެހޭ ފައިސާ ވީ އެންމެ އަވަހަކަށް ހޯދުމާއި ސަޕްލަޔަރުންގެ ގުޅުން މިހާރަށްވުރެ ރަނގަޅުކޮށް ދަރަނީގެ މުއްދަތު އިތުރުކުރުމަށް މަސައްކަތް ކުރުމަށެވެ. އަދި، ވިޔަފާރީގެ މޮޑެލް ހަރުދަނާކޮށް، ދެކޮޅު ޖެހޭ އުސޫލެއްގެ ދަށުން ކުރިއަށް ގެންދިއުމަށް ޕީސީބީން ވަނީ ޕީއެސްއެމްއަށް ލަފާ ދީފައެވެ. އަދި ވީ އެންމެ އަވަހަކަށް މުވައްޒަފުން މަދު ކުރުމަށްވެސް ޕީސީބީން ޕީއެސްއެމްއަށް ވަނީ ލަފާ ދީފައެވެ.\nޕީއެސްއެމްއިން ވަނީ ދާދިފަހުންވެސް އެކުންފުނިން އަތޮޅުތަކުގައި ހުޅުވާފައި ހުރި މީޑިއާ ސެންޓަރުތަކުގައި ތިބި ގިނަ އަދަދެއްގެ މުވައްޒަފުންތަކެއް ވަކިކޮށްފައެވެ.\nޕީއެސްއެމް ޕްރައިވަޓައިޒޭޝަން އެންޑް ކޯޕަރަޓައިޒޭޝަން ބޯޑު\nތިތަން ޕަބްލިކް ކުންފުންޏަކަށް ހަދާ ހިއްސާވިއްކާލަން ފެނޭ. ދައުލަތުގެ 25% އަށްވުރެ ހިއްސާ ގިނަވެގެން ނުވާނެ. ޑިމޮކްރަސީ ތަކުގައި ދައުލަތުގެ މީޑިއާ އޮންނާކަށް ނުޖެހޭ ސަނާކިޔަން


ދަރުމަވަންތަ ސްކޫލްގެ ޢިމާރާތުން ތަންތަންގަނޑު ވެއްޓެމުން ދިއުން – Maldivian Democratic Party\nދަރުމަވަންތަ ސްކޫލްގެ ޢިމާރާތުން ތަންތަންގަނޑު ވެއްޓެމުން ދިއުން\nދަރުމަވަންތަ ސްކޫލްގެ އިމާރާތުން ތަންތަންގަނޑު ވެއްޓެމުންދާ ވާހަކަ 17 މޭ 2014 ދުވަހުގެ ރޭ ރާއްޖެ ޓީވީގެ ޚަބަރުން އަޑު އިވުމުން، މި ޕާޓީގެ ތަޢުލީމާއި ތަމްރީނާ ބެހޭ ކޮމިޓީގެ ފަރާތުން 18 މޭ 2014 ވަނަ ދުވަހު އެ ސްކޫލަށް ޒިޔާރާތްކޮށް އެކަންތައް ބަލައިފިއެވެ.\nދަރުމަވަންތަ ސްކޫލްގެ އުތުރުފަރާތުގައި ހުރި ޢިމާރާތަކީ އަކިރިއާއި ދޮންވެލި ބޭނުންކޮށްގެން މީގެ 25 ވަރަކަށް އަހަރު ކުރިން ބިނާކޮށްފައިވާ ޢިމާރާތެކެވެ. އެ އިމާރާތްވަނީ ވަރަށް ބޮޑަށް ވީރާނާވެފައެވެ. މީގެ ކުރިންވެސް ތަފާތު ފަހަރު މަތިން މި އިމާރާތް މަރާމާތުކުރެވިފައި ވެއެވެ. އަމީނިއްޔާ ސްކޫލްގެ އުތުރަށް ހުރި އެފަދަ އިމާރާތެއް ވަނީ ބާވެގެން ތަޅާލައިފައެވެ. އަދި އެ އިމާރާތް ވަނީ ނެހެދިއެވެ. އިސްކަންދަރު ސްކޫލްގެ ޗާދަނދީ މަގަށް ހުރި އިމާރާތަކީ ވެސް ހަމަ އެހާ ބާ އިމާރާތެކެވެ. އަތޮޅުތެރޭގައި ވެސް ވަރަށް ބޮޑަށް ބާވެފައިވާ ތަންތަން އެބަހުއްޓެވެ.\n2008 ވަނަ އަހަރު އެމްޑީޕީ ވެރިކަމަށް އައި އިރު ރާއްޖޭގެ ސްކޫލްތަކުގެ ކްލާސް އިމާރާތްތަކާއި ފާޚާނާތަކާއި ފަރުނީޗަރ ހުރީ ވަރަށް ދަށް ފެންވަރެއްގައެވެ. ބައެއް ސްކުލްތަކުގެ ފުރާޅުން ވާރޭ ވެހެއެވެ. ވިއްސާރަދުވަސް ދުވަހު ކްލާސްރޫމްތަކަށް ފެން ވިއްސާވަރުން ކިޔަވައިނުދެވެއެވެ. ބައެއް ސްކޫލްގައި ފާޚާނާތައް ހަލާކުވެފައި ހުރުމުގެ ސަބަބުން ކުދިން ފާޚާނާކުރަން ގެއަށް ދާންޖެހެއެވެ. ހުރިހާ ސްކޫލެއްގައި ކިޔަވައިދެމުން ގެންދިޔައީ ދަންފަޅިތަކަކަށެވެ.\nއެމްޑީޕީ ވެރިކަމަށް އައީ ރާއްޖޭގެ ތަޢުލީމަށް ވަރަށް ބޮޑުކުރިއެރުމެއް ގެނައުމުގެ ޕްލޭންތަކަކާއެކުގައެވެ. އޭގެ ދަށުން ކުރެވުނު ގިނަ ކަންތައްތަކުގެ ތެރޭގައި ސްކޫލްތަކުގެ އިމާރާތްތައް މަރާމާތުކޮށް ރަނގަޅުކުރުމާއި، ރަނގަޅު ފެންވަރުގެ ޒަމާނީ އައު ޢިމާރާތްތައް އެޅުމުގެ މަޝްރޫޢެއް ވަރަށް ބާރު ސްޕީޑްގައި ކުރިޔަށް ގެންދިއުން ހިމެނެއެވެ. އޭގެ ދަށުން، 2011 ވަނަ އަހަރުގެ ނިޔަލަށް 259 ކްލާސްރޫމާއި އެތައް ލެބޯޓްރީއަކާއި ސްކޫލް ހޯލް އިމާރާތްކުރެވުނެވެ. 112 ސްކޫލް (52 އިންސައްތަ) އެއް ދަންފަޅިޔަށް ބަދަލުކުރެވުނެވެ.5އަހަރުތެރޭގައި ރާއްޖޭގެ ހުރިހާ ސްކޫލެއްގައި އައު ޢިމާރާތްތައް ހަދައި އެއް ދަންފަޅިޔަށް ބަދަލުކުރުމަށް ރޭވިފައިވެއެވެ.\nދަރިވަރުންނާއި މުވައްޒަފުންެގެ ސަލާމަތާއި ރައްކާތެރިކަމަށްޓަކައި ދަރުމަވަންތަ ސްކޫލްގެ ހަލާކުވެފައިވާ އިމާރާތުގެ ސަލާމާތްކަން ހުރި މިންވަރެއް ވަރަށް އަވަހަށް ބައްލަވައި، އަޅަން ޖެހޭ ފިޔަވަޅުތައް އަވަހަށް އެޅުއްވުމަށާއި، މީގެ 20-25 އަހަރު ކުރިން އަކިރިޔާއި ދޮންވެލި ބޭނުންކޮށްގެން ހަދާފައިވާ ހުރިހާ ސްކޫލް އިމާރާތެއްގެ ހާލަތު ދެނެގަތުމުގެ ސަރވޭއެއް ކުރުމަށް އެމްޑީޕީ ން ސަރުކާރަށް ގޮވާލަމެވެ. އަދި ހަމަ އެއާއެކު، އެމްޑީޕީން ކުރިޔަށް ގެންދިޔަ ދިވެހިރާއްޖޭގެ ސްކޫލްތައް ރަނގަޅު ފެންވަރަކަށް ގެނަސް ކިޔަވައިދިނުން އެއް ދަންފަޅިޔަށް ބަދަލުކުރުމުގެ މަޝްރޫޢު ހުއްޓަވައިނުލައްވައި ކުރިޔަށް ގެންދެވުމަށް ވެސް ގޮވައިލަމެވެ.


އޭސް ޓްރެވަލްސްއިން ރާއްޖެއާއި މެލޭޝިއާއާ ދެމެދު ޗާޓަރ ފްލައިޓެއް ދަތުރެއް ބާއްވަނީ އޭސް ޓްރެވަލްސްއިން ރާއްޖެއާއި މެލޭޝިއާއާ ދެމެދު ޗާޓަރ ފްލައިޓެއް ދަތުރެއް ބާއްވަނީ\nވެލާނާ އިންޓަނޭޝަނަލް އެއަރޕޯޓް - ފޮޓޯ: އަލީ ނަސީރު / ޕީއެސްއެމްނިއުސް\nރާއްޖެއާއި މެލޭޝިއާއާ ދެމެދު ޗާޓަރު ފްލައިޓް ދަތުރެއް ކުރުމަށްވެސް އޭސް ޓްރެވަލްސްއިން ނިންމައިފިއެވެ.\nމި ދަތުރު ކުރުމަށް ހަމަޖެހިފައި ވަނީ ވެލާނާ އިންޓަރނޭޝަނަލް އެއަރޕޯޓުން މެލޭޝިއާގެ ކުއާލަލަމްޕޫރަަށް އަދި ކުއާލަލަމްޕޫރުން ވެލާނާ އިންޓަރނޭޝަނަލް އެއަރޕޯޓަށްކަމަށް އޭސް ޓްރެވަލްސްއިން މައުލޫމާތުދެއެވެ.\nޕީއެސްއެމް ނިއުސްއާ ވާހަކަދައްކަވަމުން އޭސް ޓްރެވަލްސްގެ މެނޭޖިންގެ ޑިރެކްޓަރ މުޙައްމަދު ފިރާޤް ވިދާޅުވީ މި ދަތުރުގައި ރާއްޖެއިން މެލޭޝިއާއަށް ދާން ބޭނުންވެފައިވާ ފަރާތްތަކަށް އެފުރުސަތު ލިބިގެންދާނެކަމަށެވެ. އަދި މެލޭޝިއާގައި ތިބި ރާއްޖެއަށް އަންނަން ބޭނުންވާ ފަރާތްތަކަށްވެސް ފަސޭހަކަމާއެކު ރާއްޖެއަށް އާދެވޭނެކަމަށް ފިރާޤު ވިދާޅުވިއެވެ.\nއޭސް ޓްރެވަލްސްއިން މިހާރު ވަނީ ނަން ނޯޓުކުރުމުގެ ފުރުސަތު ހުޅުވާލާފައެވެ. އަދި ކުރިއަށް އޮތް ހަފްތާތެރޭގައި މި ދަތުރު ބާއްވާނެ ތާރީޙެއް އިޢުލާން ކުރާނެކަމަށްވެސް އެކުންފުނިން ހާމަކުރެއެވެ.\nފިރާޤު ފާހަގަކުރެއްވި ގޮތުގައި ގިނަ އަދަދެއްގެ ބަޔަކު މިހާރުވެސް ދަނީ ނަންނޯޓުކުރަމުންނެވެ. ޗާޓަރު ދަތުރުގައި ބޭނުންކުރުމަށް ވިސްނާފައި ވަނީ އޭތްރީ ޓުވެންޓީގެ މަރުކާގެ ބޯޓެއްކަމަށާއި މިއީ 170 މީހުންގެ ޖާގައިގެ ބޯޓެއްކަމަށްވެސް ފިރާޤު ވިދާޅުވިއެވެ.


SunOnline: Maafaru airport aa VIA new normal ah thayyaaru vi minvaru SOE committee in balaifi\nމާފަރު އެއާޕޯޓާއި ވީއައިއޭ ނިއުނޯމަލް އަށް ތައްޔާރުވި މިންވަރު އެސްއޯއީ ކޮމެޓީ އިން ބަލައިފި\nރައްޔިތުންގެ މަޖިލީހުގެ އެސްއޯއީ ކޮމެޓީގެ މެމްބަރުން ވެލާނާ އިންޓަނޭޝަނަލް އެއާޕޯޓް ނިއު ނޯމަލްއަށް ތައްޔާރުކޮށްފައިވާ ގޮތް ބައްލަވާލައްވަނީ ---\nމާފަރު އިންޓަނޭޝަނަލް އެއާޕޯޓާއި ވެލާނާ އިންޓަނޭޝަނަލް އެއާޕޯޓު ނިއު ނޯމަލް އަށް ތައްޔާރުވެފައިވާ މިންވަރު ރައްޔިތުންގެ މަޖިލީހުގެ ސަރުކާރުގެ ކުންފުނިތަކާ ބެހޭ ކޮމެޓީ، އެސްއޯއީ ކޮމެޓީ އިން ބަލައިފިއެވެ.\nއެ ކޮމެޓީގެ މެންބަރުން ވަނީ އިއްޔެ ވެލާނާ އިންޓަނޭޝަނަލް އެއާޕޯޓަށް ޒިޔާރަތްކޮށް، ޖުލައި 15 ވަނަ ދުވަހު ބޯޑަރު ހުޅުވާލާއިރު އެއާޕޯޓުން އެކަމަށް ތައްޔާރު ވެފައިވާ މިންވަރު ބަލައިފައެވެ.\nމީގެ އިތުރުން މާފަރު އިންޓަނޭޝަނަލް އެއާޕޯޓަށްވެސް ކޮމެޓީގެ މެންބަރުން ވަނީ ޒިޔާރަތް ކޮށްފައެވެ.\nއެސްއޯއީ ކޮމެޓީގައި ވާހަކަ ދައްކަވަމުން އެމްއޭސީއެލްގެ ވެރިން މީގެ ކުރިން ވިދާޅުވީ ބޯޑަރު ހުޅުވާލާއިރު ފަސިންޖަރުންނަށް ހިދުމަތް ދިނުމަށް ވެލާނާ އިންޓަނޭޝަނަލް އެއާޕޯޓް އޮތީ 100 ޕަސެންޓަށް ތައްޔާރުވެފައި ކަމަށެވެ. ސޯޝަލް ޑިސްޓެންސިން މާކު ފާހަގަކޮށް، އެއާޕޯޓުން ހިދުމަތް ހޯދާ ފަސިންޖަރުންނަށް ހިދުމަތްދޭނެ އުސޫލު އެކުލަވާލާފައިވާ ކަމަށް އެމްއޭސީއެލް އިން ވަނީ ބުނެފައެވެ.\nއެގޮތުން މީގެ ކުރިން އިންޓަނޭޝަނަލް އެރައިވަލްސް ޓާމިނަލުން އެއްފަހަރާ 1000 މީހުންނަށް ހިދުމަތް ދެވުނު ނަމަވެސް ފިޔަވަޅުތަކާއެކު މި އަދަދު 570 އަށް މަދުވާނެ އެވެ. އަދި އިންޓަނޭޝަނަލް ޑިޕާޗާ ޓާމިނަލުން ހިދުމަތް ދެވޭ އަދަދު 1200 އިން 750 އަށް މަދުވާނެ ކަމަށްވެސް އެ ކުންފުނިން ވަނީ ބުނެފައެވެ.\nމާފަރު އިންޓަނޭޝަނަލް އެއާޕޯޓު ހިންގާ އައިލެންޑް އޭވިއޭޝަނުން ބުނެފައިވަނީ ބޯޑަރު ހުޅުވާއިރު އިންޓަނޭޝަނަލް ފްލައިޓުތަކަށް ހިދުމަތްދޭން މާފަރު އެއާޕޯޓު ތައްޔާރުވާނެ ކަމަށެވެ. މާފަރު އެއާޕޯޓުގައި ކޮވިޑަށް ޓެސްޓު ކުރާ ލެބެއް ގާއިމް ކުރުމުގެ މަސައްކަތް ކުރަމުންދާއިރު ޓާމިނަލަށް ގެންނަންޖެހޭ ބަދަލުތައް ގެނައުމުގެ މަސައްކަތްވެސް ދަނީ ކުރަމުންނެވެ.


SunOnline: Bodunnah nufenna, gaboolukuran beynun nuvaa thafaathu kurun\nބޮޑުންނަށް ނުފެންނަ، ގަބޫލުކުރަން ބޭނުން ނުވާ ތަފާތުކުރުން\nޝަފްނާ ހުސައިން 22 Mar 2021, 12:19\nމާލޭ މަގެއްގެ މަތިން - ސަން ފޮޓޯ/ ފަޔާޒު މޫސާ\nމިދިޔަ ދެތިން ދުވަހަކީ އާންމުންގެ ޖަޒުބާތު އެތައް ގޮތަކުން ކެކި އެރި ދުވަސްކޮޅެކެވެ. ނަމަވެސް އެ ބަހުސާ ގުޅިގެން އާ ވެގެން ދިޔައީ އެތައް ބަޔަކު ހިއްސާކުރަން ފެށި ވާހަކަތަކެވެ. ނިކަމެތި މީހުންނާއި ބޮޑުންގެ މެދުގައި ހުރި ބޮޑު ފަރަގުގެ ވާހަކަ އެވެ. ނިކަމެތިވުމުން ނުހައްގުން "އަތުލި" އެތައް ފުރުސަތެއްގެ ވާހަކަ އެވެ. ބޮޑުންގެ ދަރިންނަށް ވުރެ ހުރިހާ ގޮތަކުން މޮޅު ނަމަވެސް، ނިކަމެއްޗަކަށް ވީތީ ކުރިއަށް ދިޔަ ނުދޭން މަގު ބަންދުކުރަން ކުރާ މަސައްކަތުގެ ބޭއިންސާފުގެ ވާހަކަ އެވެ. ރާއްޖޭގައި ތަފާތުކުރުމާއި "ނެޕޮޒިޓަމް" މޫލާފައި އޮތް މިންވަރުގެ ވާހަކަ އެވެ.\nއައިޝާ އީމާން ކިޔައިދިނީ އޭނާއާއެކު އިސްކަންދަރު ސްކޫލުގައި އެއް ކްލާހެއްގައި ކިޔެވި ކުއްޖެއްގެ ވާހަކަ އެވެ. އެކުއްޖާއަކީ އާދައިގެ އާއިލާއަކަށް ނިސްބަތްވާ ކުއްޖެކެވެ. މާލޭގެ މުއްސަނދި އާއިލާތަކުގެ ގިނަ ކުދިންތަކަކާ ވާދަކޮށް، އެކުއްޖާ ވަރަށް މަތިން މާކްސް ހޯދި އެވެ. ނަމަވެސް ރިޕޯޓު ފޯމު ދޫކުރަން އޮތް ދުވަހަށް އެކުއްޖާގެ ޓީޗަރުގެ ފަރާތުން ސާބަހުގެ ބަހެއްގެ ބަދަލުގައި އަޑުއަހަން ލިބުނު ޖުމްލަ އަކީ މިއީ އެވެ.\n"ފޯމު ބަލާ އަންނަ ދުވަހު އާ ބޫޓަކަށް އަރައިގެން އަންނާތި އެސެމްބްލީ އަަށް،" ޓީޗަރު މިހެން ބުނީ ކްލާހުގެ އެހެން ހުރިހާ ކުދިންނަށް އިވޭ ވަރަށް ކަމަށް އީމާން ބުންޏެވެ.\nއީމާންގެ ޓުވީޓާއެކު، އިސްކަންދަރު ސްކޫލަށް ދިޔަ އެތައް ބަޔަކު ވަނީ އެމީހުންނަށް ފެނިފައި ހުރި ވާހަކަތައް ހިއްސާކުރަން ފަށައިފަ އެވެ. ބޮޑުންގެ ދަރިންނަށް ފުރުސަތު ދޭން، ނިކަމެތިންގެ ދަރިންނަށް ހައްގު ފުރުސަތުތައް ނިގުޅައިގެން ވާހަކަތަކެވެ.\n"ޓީޗަރު ބުނީ ކޮޔާ އަށް އަހަރެން ހޮވުނު ވާހަކަ. ދެން ބޭފުޅު ކުއްޖަކު ގެއަށް ގޮސް އެކަމާ ބޮޑަހޭކީ. އަނެއް ދުވަހު އެކުއްޖާ އައިސް އަހަރެން ގާތު ބުނީ، އަހަރެންގެ ބަދަލުގަ މިހާރު އޭނަ ހޮވައިފި އޭ. ހިތާމައަކީ އަދިވެސް ހަމަ މިގޮތަށް މިކަން ހިނގާކަން އަދި އެންމެނަށް އެކަން އެނގޭކަން،" އިތުރު މީހަކު ބުންޏެވެ.\nރާއްޖޭގައި އުފެދުނު ކުޅަދާނަ އެއް ލަވަކިޔުންތެރިޔާ ކަމުގައިވާ އައިމިނަތު ޝާނީޒް (ޝާނީ) އަކީ ވެސް އާދައިގެ އާއިލާއަކަށް ނިސްބަތްވާތީ ސްކޫލު ދައުރުގައި އެތައް ފުރުސަތަކުން މަހްރޫމް ކުރި މީހެކެވެ.\nޝާނީ ބުނީ ކަލާފާނު، އިސްކަންދަރު އަދި އަމީނިއްޔާގައި އުޅުނު އިރުވެސް ލަވަކިޔުމުގެ މުބާރާތުގައި ވާދަކުރަން އޭނާއަށް ފުރުސަތު ނުދިން ކަމަށެވެ.\n"އަހަންނަކީ ނުފޫޒުގަދަ އާއިލާއެއްގެ މީހަކަށް ނުވާތީ. ބޭފުޅަކަށް ނުވާތީ،" ޝާނީ ބުންޏެވެ.\nޝާނީ ބުނީ އޭގެ އިތުރުން ވެސް ސްކޫލު ދައުރުގައި އެފަދަ އެތައް ތަފާތުކުރުމަކާއި ބޭއިންސާފެއް ދެކިފައި ހުންނާނެ ކަމަށެވެ. ސްކޫލް ކުދިންގެ ލަވަ މުބާރާތުން ފުރުސަތު ނުލިބުނު ނަމަވެސް، ޝާނީގެ ހުނަރުން އޭނާ ފަހުން ވަނީ އެތައް ބައެއްގެ ލޯތްބާއި މަގުބޫލުކަމެއް ހޯދައިފަ އެވެ.\nދެން އޮތީ މަތީ ތައުލީމު ހާސިލްކުރަން އެންޖީއޯ އެއް މެދުވެރިކޮށް ދޫކުރަމުން ދިޔަ އިންޓަނޭޝަނަލް ސްކޮލާޝިޕްތަކެއްގެ ވާހަކަ އެވެ. އެ ސްކޮލާޝިޕް އަކީ އޮންނަ އެއްޗެއްކަން ވެސް އެނގެނީ ހަމައެކަނި ބޮޑުންގެ ދަރިންނަށެވެ. ފުރުސަތު ވެސް ލިބެމުން ދިޔައީ ހަމަ އެގޮތަށެވެ. އެންމެ މަތީ ނަތީޖާ ހާސިލްކޮށްގެން، އެފަދަ ފުރުސަތަކަށް ފެން ބޮވައިގެންފައި ތިބި، އަދި އެފަދަ ފުރުސަތެއް އެންމެ ބޮޑަށް ހައްގުވާ ނިކަމެތިންގެ ދަރިންނަކަށް އެ ސްކޮލާޝިޕުން ޖާގަލިބޭ ގޮތެއް ނުވެ އެވެ.\n"އަހަންނަށް އެ ސްކޮލާޝިޕްގެ މައުލޫމަތު ލިބުނީ، އޯލެވެލްގެ ފަހު އަހަރު ޕްރިންސިޕަލް އަހަންނާ ވަކިން ބައްދަލުކޮށް އެއަށް ކުރިމަތިލާން ބުނީމަ. އަހަންނަށް އެޕްލިކޭޝަން ފޯމުގެ ކޮޕީއެއް ލިބުނު. އޭގަ އޮތީ ނިކަމެތި ކުދިންނަށް އިސްކަން ދޭކަމަށް. އެކަމަކު އަހަރެން އެއަށް އެޕްލައިއެއް ނުކުރަން،" ގާނޫނީ ވަކީލު ހަމްޒާ ލަތީފް ޓްވިޓާގައި ވިދާޅުވި އެވެ.\nނަމަވެސް ފުރުސަތު ބަންދުވި އިރު ސްކޮލާޝިޕް ލިބުނީ މާލޭގެ ނުފޫޒުގަދަ، މުއްސަނދި އާއިލާތަކުގެ ދެ ކުދިންނަށް ކަމަށް ހަމްޒާ ބުންޏެވެ.\nއެ ސްކޮލާޝިޕްގައި ކިޔެވި "ބޭފުޅު" އާއިލާތަކުގެ އެތައް ބަޔަކު އެބަތިއްބެވެ. ސްކޮލާޝިޕްގެ މުޅި މަގުސަދާވެސް ހިލާފަށް، ނުފޫޒާއި ބާރު ބޭނުންކޮށްގެން ފުރުސަތުތައް ދިނީ، އަމިއްލައަށް ވެސް ކިޔެވުމަށް ހަރަދުކުރެވޭނެ ވަރުގެ މުއްސަނދި އާއިލާތަކަށެވެ.\nބައެއް ޒުވާނުންނަކީ އޯލެވެލް ނިންމާލުމަށްފަހު، އޭލެވެލްގެ މަތިން ހަނދާން ނައްތާލައި އުމުރުން 16 އަހަރުގައި ވަޒީފާއަށް ދާން މަޖުބޫރު ވާ ބައެކެވެ. ނަތީޖާ ދަށްވެގެނެއް ނޫނެވެ. ހަމަ ތަނަވަސްކަން ނެތިގެންނެވެ.\nދެން ޒުވާނުން ދެއްކީ ވަޒީފާގެ މައިދާނުގައި ނިކަމެތިންނާމެދު ގެންގުޅޭ ތަފާތުކުރުމެވެ. ބޮޑުންގެ ދަރިން ކޮންމެ ނަތީޖާއެއް ހާސިލްކޮށްފައި އޮތަސް އެންމެ ރަނގަޅެވެ. ވަޒީފާ ހަމަޖެހެ އެވެ. ނަމަވެސް އާދައިގެ މީހާ ސެޓްފިކެޓް ފައިލު ހިފައިގެން އެތައް ދޮރެއްގައި ޓަކި ޖަހަން ޖެހެއެވެ. ދެން އޮތީ، ބޭރަށް ގޮސް ކިޔަވާނެ ތަނަވަސްކަން ނެތް ކުދިންނާ، ޔޫރަޕުގެ ގައުމުތަކުން ކިޔަަވައިގެން އަންނަ ކުދިންނާމެދު ގެންގުޅޭ ތަފާތުކުރުމުގެ ވާހަކަ އެވެ. ބޭރަށް ގޮސް ކިޔަވާނެ ތަނަވަސްކަން ނެތް ކުއްޖާއަށް ވަޒީފާގެ މައިދާނުގައި ވެސް ދެރަގޮތެވެ. ގާބިލު ވިޔަސް ވަރިހަމަ އެވެ.\nއެތައް ޒުވާނުންނެއް ސޯޝަލް މީޑިއާގައި އެމީހުންގެ އަތުން އަތުލި ފުރުސަތުގެ ވާހަކައާ އެމީހުންގެ މަޖުބޫރީ ދިރިއުޅުމުގެ ވާހަކަ ހިއްސާކުރަން ފެށުމުން، އާދައިގެ މަތިން ބޮޑުން ފޭބީ ދިފާއަށެވެ. ބޮޑުންނަށް ވާގިވެރިވާ މީހުން ވެސް މުޅިން އާ އެކައުންޓުތައް ހަދައި، ނާއިންސާފުގެ ވާހަކަ ދައްކަން ފެށި މީހުންނާ ދިމާކޮށްލީ ހުތުރު ކޮށެވެ. ޕޯސްޓްތައް ހަދައި އެމީހުންގެ ފޮޓޯ ޖަހައި، ކުޑަކުދިންނަށް ފުރައްސާރަކުރާ މީހުންގެ ޓެގް އެޅުވި އެވެ.\nއެމީހުން ދެއްކި ވާހަކަ ދިޔައީ ބޮޑުންގެ ބޯމަތިންނެވެ. އެމީހުން ކުޑަކުއްޖަކަށް ލިބުނު މޮޅަކާ މެދު ހަސަދަވެގެން އެކުއްޖާއާ ފޮށުނީކީ ނޫނެވެ. އެމީހުން ދެއްކީ އެއަށްވުރެ މާ ބޮޑު ވާހަކަ އެކެވެ. އާދައިގެ ރައްޔިތު މީހާގެ ދިރިއުޅުމުގެ "ރިއަލިޓީ" ގެ ވާހަކަ އެވެ. އާދައިގެ އާއިލާތަކުގައި ތިބި ހުނަރުވެރި، މޮޅު ކުދިންނަށް ފުރުސަތު ނުލިބެނީ، ނުފޫޒުގަދަ ބަޔަކަށް ނުވާތީ ކަމެވެ.\nނަމަވެސް ބޮޑުންނަށް މިކަން ގަބޫލެއް ނުކުރެވުނެވެ. އަދި އެމީހުންނަކީ "ޕްރިވިލެޖްޑް" ބައެއްކަން ވެސް ގަބޫލުކުރަން ބޭނުން ނުވި އެވެ. އެންމެ ފަހުން އެމީހުންނާ ދިމާލަށް ބުނެލީ، އެމީހުން ކޮފީތަކުގައި ވަގުތު ހޭދަކުރުމުގެ ބަދަލުގައި ކުދިންގެ ހުނަރު ތަރައްގީކުރަން ކުދިންނާއެކު އެކަށީގެންވާ ވަގުތު ހޭދަކުރަން އުޅުނިއްޔާ ކާމިޔާބު ވާނެ ކަމެވެ. ފަހަރުގައި އެ ކޮފީއަކީ، ގޮޅިތަކުގައި ފިތިގެން އުޅޭ އެތައް ބަޔަކު ހިންދެމިލަން ލިބޭ ހަމައެކަނި ފުރުސަތުކަން ބޮޑުން ގަބޫލުކުރަން ބޭނުން ނުވަނީ އެވެ.\nކޮންމެ މީހަކު ވެސް އެމީހެއްގެ ދަރިއަށް ހަރަދުކުރަންވީ އެވެ. ނަމަވެސް މަތީ ތައުލީމުގެ ފުރުސަތުތަކާ، ވަޒީފާތަކާއި އެހެނިހެން ފުރުސަތުތައް ބޮޑުންގެ ދަރިންނަށް ބަހާލުމަކީ އިންސާފެއް ނޫނެވެ. އާދައިގެ ރައްޔިތު މީހާ މިއަދު އެ ދައްކަނީ އެ ބޭއިންސާފުގެ ވާހަކަ އެވެ. ބޮޑުންނަށް ހުރިހާ މޮޅެއް ލިބޭގޮތަށް ރާވާފައި އޮތް، އެތައް ޒަމާނަކަށް ދެމިގެން އައިސްފައިވާ ސިސްޓަމްގެ ވާހަކަ އެވެ. މީހެއްގެ ދަރިއަކަށް މޮޅެއް ވެގެން ހަސަދަވެރިވީކީ ނޫނެވެ. ހަގީގަތާ ކުރިމަތިލާށެވެ.


5 Mahuge Kujjaku Jungali There'ah Dhookohlaafai Dhiyaee Barukamah Bune - Vaguthu\nފަސް މަހުގެ ކުއްޖަކު ޖަންގަލިތެރެއަށް ދޫކޮށްލާފައި ދިޔައީ ބަރުކަމަށް ބުނެ\nއުމުރުން އެންމެ ފަސް މަހުގެ ތުއްތު ކުއްޖަކު، ނުރައްކާތެރި ޖަންގައްޔެއްގެ ތެރެއަށް އެކަނި ދޫކޮށްލާފައި އައީ، އެކުއްޖާގެ ބަރުވުމުންކަމަށް މީހަކު ބުނެފިއެވެ.\nފްރޭންސިސް ކާލްޓަން ކްރޯލީ ނަމަކަށް ކިޔާ އުމުރުން 32 އަހަރުގެ މީހަކު މި ގޮތަށް ކަންތައް ކޮށްފައިވަނީ، އޭނާ ދުއްވަން އިން ކާރު ޖަންގަލިތެރެއަށް އެކްސިޑެންޓުވުމާ ގުޅިގެންނެވެ. އޭނާ މި ވާހަކަތައް ކިޔައިދީފައިވާއިރު، މި ކުއްޖާއަކީ އޭނާއާއިއެކު އެ ވަގުތު ކާރުގައި ދަތުރުކުރަމުން ދިޔަ މީހެއްކަމަށްވެސް މައުލޫމާތު ލިބެއެވެ.\nމި މައްސަލައާ ގުޅިގެން އެމެރިކާގެ މޮންޓަނާގައި ހަރަކާތްތެރިވާ ފުލުހުން ބުނެފައިވާ ގޮތުގައި އެފަރާތްތަކަށް އެންމެ ފުރަތަމަ ލިބިފައިވަނީ އެކްސިޑެންޓެއް ހިނގައިން އުޅޭ ޚަބަރެވެ. އަދި، އެންމެ ފުރަތަމަ އެސަރަޙައްދަށް ފޮނުވި ފުލުހުންގެ ޓީމަށް، ކްރޯލީ ބަޑިން އިންޒާރު ދިންކަމަށްވެސް ބުނެފައިވެއެވެ.\nފުރަތަމަ ފޮނުވި ފުލުހުންގެ ޓީމަށް ބަޑިން އިންޒާރު ދޭން ފެށުމުން، އިތުރު ވަރުގަދަ ފުލުހުންގެ ޓީމެއްވެސް އެސަރަޙައްދަށް ފޮނުވިއެވެ. އަދި، އެޓީމާއެކު ޖަންގަލިތައް ބަލަހައްޓާ ފައުޖުގެ މެންބަރުންވެސް ފޮނުވިކަމަށް އެމެރިކާގެ ނޫސްތަކުން ބުނެފައިވެއެވެ.\nއެމީހުންނަށް ތުއްތު ކުއްޖާ އެސަރަޙައްދުން ފެނުނީ، އެމީހާ ހުއްޓުވަން އައިސް، ކާރު އެކްސިޑެންޓެވަފއިވާ ތަން ރަނގަޅަށް ބަލަމުން ދަނިކޮށެވެ. ފުލުހުން ބުނެފައިވާ ގޮތުގައި ފެނުނު ކުއްޖާ އޮތީ ދަނޑިތަކެއްގެ ދަށުގައެވެ. އަދި، އެކުއްޖާ ލައްވާފައި ހުރި ހެދުން އޮތީ އެކަށް ތެމި، ވެއްޔާ ތަތްތެޅިފައިކަމަށްވެސް އެފަރާތްތަކުން ބުނެފައިވެއެވެ.\nއިތުރު ފަރުވާއަށް މި ކުއްޖާ އެމްބިއުލާންސެއްގައި ހޮސްޕިޓަލަށް ފޮނުވާލާފައިވާއިރު، އެކުއްޖާގެ އަނގައިގައިވެސް ދަނޑިކޮޅު ކޮޅު ހުރިކަމަށް މައުލޫމާތު ލިބެއެވެ. އަދި، ކުއްޖާގެ ހަށިގަނޑުގެ އެކި ތަންތަން ކަނޑައިގެން ގޮސް، ބައެއް ތަންތަން ނޫފާގަނެފައިވާކަމަށްވެސް މައުލޫމާތު ލިބެއެވެ.\nފުލުހުން އިތުރަށް ބެލި ބެލުމުން، ކްރޯލީ ނަމަކަށް ކިޔާ މީހާއަކީ މަސްތުވާތަކެތި ބޭނުންކުރާ މީހެއްކަންވަނީ އެނގިފައެވެ. އަދި، މަސްތުވާތަކެތީގެ ބާރުގަދަ ބާވަތްތަކަކަށް އޭނާ ޕޮޒިޓިވް ވެފައިވާކަމަށްވެސް ފުލުހުން ބުނެފައިވެއެވެ.\nޖުލައި 12, 2018 09:23\n" މި ކުއްޖާއަކީ އޭނާއާއިއެކު އެ ވަގުތު ކާރުގައި ދަތުރުކުރަމުން ދިޔަ މީހެއްކަމަށްވެސް މައުލޫމާތު ލިބެއެވެ."\nކުއްލިއަކަށް ފަސް މަހުގެ އެކުޑަކުއްޖާ ބޮޑު މީހަކަށް ބަދަލުވީ..... ހައިރާންވެ އަންތަރީސްވެފަ މިހުރީ...


Boakoh Vaarey Veheyne Kamah Lafaa Koh Dhekunah Samaalu Nerefi - Vaguthu\nބޯކޮށް ވާރޭވެހޭނެ ކަމަށް ލަފާކޮށް ދެކުނަށް ސަމާލު ނެރެފި\nރާއްޖޭގެ އެކި ސަރަޙައްދުތަކަށް މިހާރު ކުރަމުންދާ ވިއްސާރައިގައި، ދެކުނުގެ އަތޮޅުތަކަށް ބޯކޮށް ވާރޭވެހޭނެ ކަމަށް ލަފާކޮށް ސަމާލު ނެރެފިއެވެ.\nމޫސުމާއި ބެހޭ ޤައުމީ އިދާރާ، މޯލްޑިވްސް މީޓިއޮލޮޖިކަލް ސާވިސް (މެޓް) އިން މިއަދު ދެކުނުގެ އަތޮޅުތަކަށް ނެރެފައިވަނީ ހުދު ސަމާލެވެ. މި ސަމާލު ނެރެފައި ވަނީ މިއަދު ހެނދުނު 8:30 އިން މެންދުރު 12:00 އާއި ހަމައަށް ލ. އަތޮޅާއި އައްޑޫ ސިޓީ އާއި ދެމެދުގެ ސަރަޙައްދަށެވެ.\nމޫސުމާއި ބެހޭ އިދާރާއިން ވިދާޅުވީ، ސަމާލުގެ ވަގުތުތަކުގައި މި ސަމާލު ނެރެފައިވާ ސަރަޙައްދުތަކަށް ގުގުރުމާއެކު ބޯކޮށް ވާރޭވެހޭނެ ކަމަށް ލަފާކުރެވޭ ކަމަށެވެ.\nމޫސުމާއި ބެހޭ އިދާރާއިން ދެކުނުގެ އަތޮޅުތަކަށް ހުދު ސަމާލު ނެރެފައިވާއިރު، ރެއިން ފަށައިގެން މި ސަރަޙައްދުގެ ބައެއް ހިސާބުތަކަށް ދަނީ ވިއްސާރަވެ ވާރޭވެހެމުންނެވެ. މީގެ އިތުރުން ރާއްޖޭގެ އެހެން ބައެއް ހިސާބުތަކަށްވެސް ވިއްސާރައިގެ އަސަރު ކުރަމުން ދެއެވެ.\nމޫސުން ކުރިޔަށް ލަފާކުރާ ގޮތް ހާމަކޮށް މޫސުމާއި ބެހޭ އިދާރާއިން އިއްޔެ ވިދާޅުވީ، ރާއްޖޭގެ އެކި ހިސާބުތަކަށް ގުގުރުމާއެކު ބޯކޮށް ވާރޭވެހުން އެކަށީގެންވާ ކަމަށާއި، އިރާއި އިރުދެކުނުން، ހުރިހައި ހިސާބަކަށްވެސް ގަޑިއަކު5މޭލާއި 15 މޭލާ ދެމެދުގެ ބާރު މިނުގައި ވައި ޖެހޭނެ ކަމަށެވެ. އަދި ވިލާގަނޑުގައި ގަޑިއަކު 35 މޭލަށް ވައި ގަދަވުން އެކަށީގެންވާ ކަމަށްވެސް އެ އިދާރާއިން ވިދާޅުވިއެވެ.\nރާއްޖޭގެ ކަނޑުތައް އާދައިގެ ވަރަކަށް މަޑު ވެފައި ވިލާގަނޑުގައި އާދައިގެ ވަރަކަށް ގަދަ ވާނެ ކަމަށްވެސް މޫސުމާއި ބެހޭ އިދާރާއިން އިއްޔެ ވިދާޅުވެފައި ވެއެވެ.\nދެކުނަށް މޫސުން ގޯސްވާނެތީ ހުދު ސަމާލު ނެރެފި


Drishyam 2: Ajay aai Tabu ge varugadha film eh - AO News\n“ދުރިޝަމް2”: އަޖޭ އާއި ތައްބޫގެ ވަރުގަދަ ފިލްމެއް\nވަރަށް ތަފާތު ހާދިސާއެއްގެ މައްޗަށް ބިނާކޮށް 2015 އަހަރު ގެނެސްދިން ފިލްމު “ދުރިޝަމް” ގެ ސީކްއެލް ހަދަން ނިންމައި އެކަން އިއުލާންކޮށްފައިވާއިރު މި ފަހަރުގެ ފިލްމުގައިވެސް އެކްޓަރު އަޖޭއާއި ބަތަލާ ތައްބޫ ފެނިގެންދާނެކަމުގެ އުއްމީދު މި ވަނީ އާވެފައެެވެ.\nމިދިޔަ އަހަރު މަރުވި ޑައިރެކްޓަރު ނިޝިކާންތު ކަމަތު 2015 ގައި ގެނެސްދިން ދުރިޝަމް އަށް ގިނަ ބައެއްގެ ތަރުހީބު ލިބިގެން ދިޔަ އިރު މި ފިލްމަކީ 2013 ގައި ހަމަ އެ ނަމުގައި ގެނެސްދިން މަލަޔާޅަމް ފިލްމެއްގެ ރިމޭކެކެވެ. މަލަޔާޅަމް ފިލްމުގެ ދެވަނަ ބައި މި މަހުގެ 19 ވަނަ ދުވަހު އޮންލައިންކޮށް ރިލީޒްކޮށްފައިވާއިރު އެ ފިލްމުގެ ހިންދީ ރިމޭކެއް ގެނެސްދިނުމަށް މިހާރު ވަނީ ތައްޔާރުވާން ފަށާފަައެވެ.\nދުރިޝަމް މަލަޔާޅަމް ފިލްމުގެ ތަރިން\nޕްރޮޑިއުސަރު ކުމާރު މަންގަތް، މިފިލްމުގެ ހިންދީ ރިމޭކެއް އުފެއްދުމަށް ފިލްމުގެ ރައިޓްސްތައް ގަނެފައިވާއިރު އިންޑިއާގެ ހަބަރު ފަތުރާ ވަސީލަތްތަކުން ވަނީ މިހާރު މި ފިލްމު ކުޅުމަށް އަޖޭ އާއި ތައްބޫ އެއްބަސްވެފައިވާކަމަށް ބުނެފައެވެ.މީގެ އިތުރުން މި ފިލްމުންވެސް ކުރީގެ ފިލްމުން ފެނުނު ގިނަ ތަރިން ފެނިގެންދާނެކަމަށް މީޑީއާ ރިޕޯޓްތައް ބުނެފައިވާއިރު އަޖޭގެ އަންހެނުންގެ ރޯލު ކުޅުނު ޝްރިޔާ އާއި ދަރިފުޅުގެ ރޯލު ކުޅުނު އިޝިތާ ދައްތާ ވެސް ސީކްއެލް އިން ފެނުމުގެ ފުރުސަތު ބޮޑު ކަމަށް މީޑީއާ ރިޕޯޓްތައްވަނީ ބުނެފައެވެ. އަދި މި ފިލްމުގައި ފެނިގެން ދަނީ ކުރީގެ ފިލްމުގައި ހިނގި ހާދިސާ އާއި ގުޅިގެން ދެން އެމީހުންގެ ދިރިއުޅުމުގައި ހިނގާ ކަންތައްތަކެއް ކަމަށްވެސް މީޑިއާތަކުންވަނީ ބުނެފައެވެ.\n“ދުރިޝަމް 2” ގެ ހިންދީ ރިމެކް ޑައިރެކްޓްކުރާނެ ކަމަށް ބެލެވެނީ އޭގެ ތަމަޅަ ދެ ފިލްމު ވެސް ޑައިރެކްޓްކުރި ޖީތޫ އެވެ.\nދްރިޝަމްއަކީ އާދައިގެ ދިރިއުޅުމެއް އުޅޭ އާއިލާއެއްގެ އަންހެން ކުއްޖަކަށް ޒުވާނަކު ބިރު ދައްކައި ބްލެކްމެއިލްކުރަމުގެ ތެރޭގައި ހިނގާދިޔަ ހާދިސާއެއްގައި އެ ޒުވާނާ އެމީހުން އަތުން މަރުވުމުން އެކަން ސިއްރުކުރުމަށް އެ އާއިލާއިން ކުރާ މަސައްކަތް ފެނިގެންދާ ފިލްމެކެވެ. އަދި އާދައިގެ ދިރިއުޅުމެއް އުޅެމުން ދިޔަ ބައްޕައަކު އޭނާގެ އާއިލާ ސަލާމަތްކުރުމަށް ވާ ގުރުބާނީ އާއި ބާރާއި ނުފޫޒުގަދަ އަންހެން ފުލުހަކު އޭނާގެ ދަރިފުޅު ހޯދުމަށް ކުރާ މަސައްކަތް މި ފިލްމުގައި ވަނީ ފެނިގެން ގޮސްފައެވެ.\nމި ފިލްމް ތަކުގެ ލީޑްރޯލް ފުރަތަމަ ލިބުނީ އަޖޭ ދޭވްގަންއަށް


Akshay ge film "Bell Bottom" release kurun August 13 ah fas koffi – adduLIVE\nއަކްޝޭގެ ފިލްމް"ބެލް ބޮޓޮމް"ރިލީޒް ކުރުން އޮގަސްޓް 13އަށް ފަސްކޮށްފި\nJul 11, 2021, 19:55 ޝަބްނަމް ރަޝީދު\nއަކްޝޭ ކުމާރު ލީޑް ރޯލުން ފެނިގެންދާ ފިލްމް"ބެލް ބޮޓޮމް"ރިލީޒް ކުރުން އޮގަސްޓް 13އަށް ފަސްކޮށްފިއެވެ.\nއެންމެ ފުރަތަމަ މި ފިލްމް ރިލީޒް ކުރެވޭނެ ކަމަށް ބެލެވުނީ ޖޫން 15 އެވެ. އެހެން ނަމަވެސް އިންޑިއާގައި ކޮވިޑްގެ ސަބަބުން އަޅާފައިވާ ފިޔަވަޅުތައް ވަރުގަދަކޮށް ތިއޭޓަރުތައް ބަންދު ކޮށްފައި ވުމުގެ ސަބަބުން މި ފިލްމްގެ ރިލީޒް ކުރުން ވަނީ ޖުލައި 27 އަށް ލަސްކުރެވިފައެވެ. އެހެން ނަމަވެސް ތަޖުރިބާ ކާރުން ބުނާ ގޮތުގައި މި މަސް ނިމޭހާތަނަށް ވެސް ލޮކްޑައުން ނަގާ ތިއޭޓަރުތައް ހުޅުވޭނެ ފަދަ ހާލަތަކަށް އައުމަކީ ނާދިރު ކަމެކެވެ. އެހެން ކަމުން އަނެއްކާ ވެސް މި ފިލްމްގެ ރިލީޒް ކުރެވޭ ތާރީޚް މިވަނީ އޮގަސްޓް 13 އަށް ފަސްކުރެވިފައެވެ.\nފިލްމްގެ ރިލީޒިންގ ތާރީޚާއި ބެހޭގޮތުން ނޫސްވެރިންނާއި ވާހަކަ ދައްކަމުން ރާޖަސްތާންގެ ލީޑިންގ ޑިސްޓްރިބިއުޓަރ އަދި މަލްޓިޕްލެކްސް އޯނަރެއް ކަމަށްވާ ރާޖް ބަންސަލް ބުނެފައިވަނީ މި މަސް ނިމޭއިރުވެސް ތިއޭޓަރުތައް ހުޅުވޭނެކަމުގެ ޔަގީންކަމެއް ނެތުމުގެ ސަބަބުން ފިލްމް އޮގަސްޓްމަހު ރިލީޒް ކުރާ ގޮތަށް ހަމަޖެއްސީ ކަމަށެވެ. ފިލްމްގެ ޕްރޮޑިއުސަަރ ވަޝޫ ބަގްނާނީގެ ބަހެއް މިކަމުގައި އަދި ލިބިފައިނުވާ ކަމަށް ރިޕޯޓްތައް ބުނެއެވެ.\nފިލްމް "ބެލް ބޮޓޮމް" އަކީ ސްޕައި ތްރިލާއެކެވެ. މި ފިލްމުގައި އަކްޝޭ ކުމާރުގެ އިތުރުން ހުމާ ގްރެއިޝީ ލާރާ ދައްތާ، އަދި ވާނީ ކަޕޫރު ފެނިގެންދާނެއެވެ. މި ފިލްމް ޑައިރެކްޓް ކޮށްފައިވަނީ ރަންޖީތް ތިވާރީއެވެ.


المَسِيحُ الدَّجَّال –3– DhiSalafiyyah\nالمَسِيحُ الدَّجَّال – 3\n25/10/2019 ޢަޤީދާއާއި ފިރުޤާތައްއައްޝައިޚް ޙަސަން ޒިޔާން\nދައްޖާލު ނުކުންނަ ތަން\nދައްޖާލު ނުކުމެގެން އަންނާނީ އިރުމަތީ ފަރާތުން، ޚުރާސާން އޭ ކިޔުނު ސަރަހައްދުގެ އަސްބަހާން އޭ ކިޔާ ރަށެއްގެ ޔަހޫދީންގެ ތެރެއިންނެވެ. އަދި މައްކާ އާއި މަދީނާ ފިޔަވާ ދުނިޔޭގެ އެހެން ހުރިހާ ކަންކޮޅުތަކަކަށް އޭނާ ދަތުރު ކުރާނެއެވެ. މައްކާ އާއި މަދީނާ ރައްކާތެރިކޮށް ބަލަހައްޓަވަން މަލާއިކަތުން ތިއްބަވާނެއެވެ. އެހެން ކަމުން އޭނާއަށް އެ ދެ ބިމަކަށް ނުވަދެވޭނެއެވެ.\nعن فاطمة بنت قيس رضي الله عنها أن النبي صلى الله عليه وسلم قال في الدجال : ((أَلا إِنَّهُ فِي بَحْرِ الشَّأْمِ أَوْ بَحْرِ الْيَمَنِ لا بَلْ مِنْ قِبَلِ الْمَشْرِقِ مَا هُوَ مِنْ قِبَلِ الْمَشْرِقِ مَا هُوَ مِنْ قِبَلِ الْمَشْرِقِ، مَا هُوَ)) وَأَوْمَأَ بِيَدِهِ إِلَى الْمَشْرِقِ. ]رواه مسلم برقم:2942[\nفاطمة بنت قيس رضي الله عنها ރިވާކުރެއްވި ޙަދީޘްގައިވެއެވެ. ނަބިއްޔާ صلى الله عليه وسلم ދައްޖާލާ ބެހޭ ގޮތުން ޙަދީޘް ކުރެއްވެވިއެވެ. “އޭނާ ވަނީ ޝާމްކަރައިގެ ކަނޑާ ދިމާލުން ނުވަތަ ޔަމަނުކަރައިގެ ކަނޑާ ދިމާލުންނެވެ. ނޫނެކެވެ. އެހެނެއްކަމަކު އޭނާވަނީ އިރުމަތީ ފަރާތުގައެވެ. އޭނާވަނީ އެހެނެއްކަމަކު އިރުމަތީ ފަރާތުގައެވެ. އޭނާވަނީ…” އަދި އަތްޕުޅުން އިރުމަތި ފަރާތަށް އިޝާރާތް ކުރެއްވިއެވެ.\nعن أبي بكر الصديق رضي الله عنه قال : حدّثنا رسول الله صلى الله عليه وسلم قال : ((الدَّجَّالُ يَخْرُجُ مِنْ أَرْضٍ بِالْمَشْرِقِ يُقَالُ لَهَا خُرَاسَانُ)) ]رواه الترمذي برقم:2237[\nعن أبي بكر الصديق رضي الله عنه ގެ އަރިހުން ރިވާވެގެންވެއެވެ. ރަސޫލުﷲ صلى الله عليه وسلم ޙަދީޘް ކުރެއްވެވިއެވެ. “ދައްޖާލު ނުކުންނާނީ އިރުމަތީގައިވާ ޚުރާސާންއޭ ކިޔުނު ބިމަކުންނެވެ.”\nޝައިޚް އަލްބާނީ رحمه الله ވަނީ މި ޙަދީޘް ޞައްޙަ ޙަދީޘެއްގެ ގޮތުގައި ދަރަޖަ ކުރައްވާފައެވެ.\nعن أنس رضي الله عنه قال : قال رسول الله صلى الله عليه وسلم : ((يَخْرُجُ الدَّجَّالُ مِنْ يَهُودِيَّةِ أَصْبَهَانَ مَعَهُ سَبْعُونَ أَلْفًا مِنْ الْيَهُودِ عَلَيْهِمْ السِّيجَانُ)) ]رواه أحمد برقم:13344[\nأنس رضي الله عنه ރިވާކުރެއްވިއެވެ. ރަސޫލުﷲ صلى الله عليه وسلم ޙަދީޘް ކުރެއްވެވިއެވެ. “ދައްޖާލު ނުކުމެގެން އަންނާނީ އަޞްބަހާނުގެ ޔަހޫދީންގެ ތެރެއިންނެވެ. ރޮނގުގިނަ ހެދުމެއްގެ ވެރި ހަތްދިހަހާސް ޔަހޫދީންވެއެވެ.”\nދައްޖާލަށް ނުވަދެވޭނެ ތަންތަން\nޞައްޙަ ޙަދީޘުން ވާރިދުވެގެން އައިސްފައިވާ ގޮތުން ދައްޖާލަށް މައްކާ އާއި މަދީނާއަކަށް ނުވަދެވޭނެއެވެ. އެހެނެއްކަމަކު ދުނިޔޭގެ އެހެން ހުރިހާ ކަންކޮޅުތަކަކަށް އޭނާ ދަތުރުކޮށް ތަނަކަށްފަހު ތަނަކަށް އޭނާ ވަންނަމުން ދާނެއެވެ.\nعن فاطمة بنت قيس رضي الله عنها أن الدجّال قال : “وَإِنِّي أُوشِكُ أَنْ يُؤْذَنَ لِي فِي الْخُرُوجِ ، فَأَخْرُجَ فَأَسِيرَ فِي الأَرْضِ فَلا أَدَعَ قَرْيَةً إِلا هَبَطْتُهَا فِي أَرْبَعِينَ لَيْلَةً ، غَيْرَ مَكَّةَ وَطَيْبَةَ فَهُمَا مُحَرَّمَتَانِ عَلَيَّ كِلْتَاهُمَا كُلَّمَا أَرَدْتُ أَنْ أَدْخُلَ وَاحِدَةً أَوْ وَاحِدًا مِنْهُمَا اسْتَقْبَلَنِي مَلَكٌ بِيَدِهِ السَّيْفُ صَلْتًا يَصُدُّنِي عَنْهَا ، وَإِنَّ عَلَى كُلِّ نَقْبٍ مِنْهَا مَلائِكَةً يَحْرُسُونَهَا ” ]رواه مسلم برقم:2942[\nفاطمة بنت قيس رضي الله عنها ރިވާކުރެއްވި ޙަދީޘްގައި އައިސްފައިވެއެވެ. ދައްޖާލު ބުންޏެވެ. “ހަމަކަށަވަރުން ތިމަންނަ ނުކުތުމަށް އިޒުނަ ލިބޭ ވަގުތު ގާތް ވެއްޖެއެވެ. އެހިނދު ތިމަންނަ ނުކުމެ، ތިމަންނައަށް އެތަނަކަށް ވަނުން މަނާ ކުރެވިގެންވާ މައްކާއާއި މަދީނާ ފިޔަވާ ދުނިޔޭގެ އެހެން ހުރިހާ ކަންކޮޅުތަކަކަށް ސާޅީސް ރޭގެ ތެރޭގައި ދަތުރު ކުރާނަމެވެ. އެއިން ރަށަކަށް (މައްކާ އާއި މަދީނާއަށް) ވަންނަން އުޅޭ ކޮންމެ ހިނދެއްގައި ވަރުގަދަ ކަނޑިއެއް ހިއްޕަވައިގެން ހުންނަވާ މަލާއިކަތަކާ ބައްދަލުވާނެއެވެ. (މައްކާ އާއި މަދީނާގެ) ކޮންމެ ދޮރެއްގެ ދޮށުގައި ރައްކާތެރިކޮށް ދިފާއު ކުރެއްވުމަށް މަލާއިކަތަކު ހުންނަވާނެއެވެ.” …\nمادة التوحيد ٦ (ف2، د6– އަލްޚުލަފާއުއް ރާޝިދޫން رضي الله عنهم އަށް މުސްލިމުން އަދާކުރަން ޖެހޭ ޙައްޤުތައް)\nދެވަނަ ޚަލީފާ: ޢުމަރު ބުން އަލްޚައްޠާބު رضي الله عنه – 16\nއޯޑިއޯ: ޢިލްމާއި ޢިލްމު އުނގަންނައިދޭ މީހުންނަށް އިސްލާމްދީނުގައި ދެވިފައިވާ މަޤާމް\nއުޟްޙިޔާގެ ގޮތުގައި ގެރިއެއް ކަތިލާއިރު7މީހުންނަށް ވުރެ މަދުން އޭގައި ބައިވެރިވުން ހުއްދަ ހެއްޔެވެ؟\nއިބްނު ތައިމިއްޔާ رحمه الله ގެ ޢަޤީދަތުލް ވާސިޠިއްޔާގެ ޝަރަޙަ – 2\nمادة التوحيد ٦ (ف2، د5– ޞަޙާބީބޭކަލުން رضي الله عنهم އަށް މުސްލިމުން އަދާކުރަން ޖެހޭ ޙައްޤުތައް)\nإِمَامُ الشَّاطِبِيُّ رحمه الله – 4\nمادة التوحيد ٦ (ف2، د4– ރަސޫލާ صلى الله عليه وسلم އަށް މުސްލިމުން އަދާ ކުރަން ޖެހޭ ޙައްޤުތައް)


#Column : Vaahana - Dheenee akhlaagee dhurumeeakun -2- One Online\nމާލޭގެ މަގުމަތީގައި ކާރޫ ބާރޫ ބޮޑުވެފައި -- ވަން ފޮޓޯ: މުހައްމަދު އައުޒަމް\nވާހަނަ - ދީނީ އަޚްލާޤީ ދުރުމީއަކުން - 2\nކީރިތި ޤުރްއާނުގައި ހެޔޮލަފާ ރަނގަޅުމީހުންގެ ސިފަތައް ބަޔާންކުރައްވާއިރު އޭގެތެރެއިން އެއްސިފައަކީ ނުވިސްނޭ ތަންދޮރު ނުދަންނަމީހުންނާ ހުރަހޮޅިނުގަތުމެވެ. އެފަދަމީހަކު ތިމާއާ ޖަދަލުކުރާން އުޅުނުކަމުގައިވިޔަސް ސުލްޙަ މަސަލަސްކަމުގެ ބަހެއް ބުނެލައިފައި އެމީހަކާ ދުރަށްދިޔުމެވެ. އަރަހުށިމާތްﷲ މުސްލިމުންނަށް އިރުޝާދު ދެއްވައިފައި މިވަނީ ވަރަށް މާތް ސިފަޔަކާމެދުގައެވެ. މަގުމަތީގައި އުޅޭއުޅުމުގައި ވަރަށް ގިނައިން ދިމާވާ ކަމެކެވެ. ވާހަނައިގެ ގަވާއިދުތައް ނުދަންނަ މީހުންނާއި އަވަސްއަރައިގަނެގެންއުޅޭ މީހުންނާ ވަރަށް ގިނަފަހަރު ކުރިމަތިލާންޖެހެއެވެ. އޭގެތެރެއިން ބައެއްމީހުންނަކީ ގުޖަޑު އުފައްދާ ޒާތުގެ މީހުންނެވެ. ކޮންމެވެސް މީހަކު ހަމަތަކާ ޚިލާފަށް އޭނާގެ ކާރު ނުވަތަ ސައިކަލު ވާހަނައިގެ ތެރެޔަށް ވައްދަފާނެއެވެ. އަނެއްބަޔަކު ކުޑަވެސް ބަލައިލުމެއްނެތި އުޅަނދެއްގެ ކުރިބައްދަފާނެއެވެ. ބައެއްމީހުން ނުބައިކޮޅަކުން މަގަކަށްވަދެދާނެއެވެ. ބައެއްމީހުން މަޤްބޫލު ސަބަބަކާ ނުލައިބަރުގޮނުއަޅާން ފަށައިފާނެއެވެ. އަނެއްބަޔަކު ކާރު މަޑުކުރުން މަނާ ތަނެއްގައި މަޑުކޮށްފައި ބާއްވަފާނެއެވެ. ނުވަަތަ ސައިކަލު މަޑުކޮށްފައި ބަހައްޓައިފާނެއެވެ. މިފަދަ ކަންކަމާހުރެ ވާހަނައިގެ ނިޒާމު އޮޅުންބޮޅުންވެއެވެ. މިފަދަ ކުށްތައް ކުރާ ބައެއްމީހުން ތިމާޔަށް ހެދުނު ގޯސް ފޮރުވުމަށްޓަކައި އެހެންމީހުނާ ދިމާޔަށް އެއްޗެއހިގޮވާންފަށައެވެ. އެފަދަ ވަގުތުތަކަކީ ތިމާގެ ޖަޒުބާތު މަތަކޮށް ބަރުދާސްކުރާން ވަރަށް އުނދަގޫ ވާކަހަލަ ވަގުތުތަކެކެވެ. އެފަދަ ވަގުތެއްގައި ހަޅޭފަޅޭއްލަވާ މީހާއަށް ހަމަ އެމޭރުމުން ޖަވާބުދޭން އުޅެފިނަމަ ކަންތައްތައް ބަދަލުވާނީ ނުބައިން އެއަށްވުރެ ނުބަޔަށެވެ. މަސްރަހު އިތުރަށް އޮޅުންބޮޅުންވެ ވާހަނައިގެ ނިޒާމަށް ހުއްޓުން އެރުމުގެ އެކަށޭނަކަން އުފެދެއެވެ. އިސްވެދެންނެވި މާތް އާޔަތުގައި އަޅުގަނޑުމެންނަށް އިރުޝާދު ދެއްވާ އެއް ހާލަތަކީ މިދެންނެވި ފަދަ ހާލަތެވެ. އެ އިރުޝާދު ދެެއްވަނީ މިފަދަ ވަގުތުތަކުގައި ކެތްތެރިވެ ހެޔޮބަހެއް ބުނެލައިފައި އެތަނުން އެއްފަރާތްވުމަށެވެ. ޝައްކެއްނެތެވެ. އެކަކު ކަށިތަކެއް އުކަނީއެވެ. ދެންތިބި މީހުންވެސް މާއުކުމުގެ ބަދަލުގައި ކަށިއުކަން އުޅެގެންފިނަމަ ޖަމާވާނީ ކަށިފުނިފުންޏެވެ. ލޯތްބާއި ހެޔޮ އެދުމުގެ މާމެލާމެއްޔަކަށް ޖާގައެއްނޯންނާނެއެވެ.\nތިބާ ދުއްވަވާ އެއްޗެއްގެ ދުވެލިބަހައްޓަވާންވާނީ ހާލަތާ ގުޅޭ ވަރަކަށެވެ. މަގުމަތީގައި ބައިބޯވެ މަގުމަތި ހަލަބޮލިވެއްޖެނަމަ ދުއްވަވާންވާނީ މަޑުންނެވެ. މީހުން ގިނަނޫން ވަގުތެއްގައި ތިބާ މާމަޑުން ދުއްވަވާނަމަ ތިބާގެ ފަހަތްޕުޅުން އަންނަ މީހުންނަށް ތުރާލަކަށްވެދާނެއެވެ. އެހެންކަމުން އެފަދަ ހާލަތްތަކުގައި ދުވެލި ބާރުކުރައްވާންވާނެއެވެ.\nއުސާމާ ބިން ޒައިދު ރަޟިޔަﷲ އަންހުމާ ހައްޖަތުލްވަދާޢުގެ ތަފްސީލު ދެއްވަމުން އިތުރުސާހިބާ ދަތުރުކުރައްވާ ބާރުމިނާ ބެހޭގޮތުން ވިދާޅުވެފައިވެއެވެ. ހުސްތަންއޮތްކަމުގައިވާނަމަ ވަޑައިގަންނަވަނީ ބާރަށެވެ. މީހުންގިނަވެ ތޮއްޖެހޭ ވަގުތުވަގުތު ވަޑައިގަންނަވަނީ މަޑުންނެވެ. (ބުޚާރީ: 2999، މުސްލިމު: 1286 )\nފައިމަގުގައި ހިނގާއިރު ހިނގާންވާނީ އާދައިގެ ހެޔޮވަރުގެ ހިނގުމެކެވެ. ނަމާދަކީ އަޅުކަމެކެވެ. ނަމާދަށް ދިޔުމަކީ އަޅުކަމެއް އަދާކުރާން ދާދިޔުމެކެވެ. ނަމަވެސް ކައުސާހިބާ ސައްލަﷲ އަލައިހި ވަސައްލަމަ އިރުޝާދު ދެއްވައިފައިވަނީ ނަމާދަށް ދާއިރުވެސް ލައިނުގަނެގެން ނުއުޅުމަށެވެ. ހަމަޖެހިލައިގެން ހެޔޮވަރުގެ ރީތިބާރުމިނެއްގެ ހިނގުމެއްގައި ހިނގުމަށެވެ. ބާރަށް ހިނގުމަކީ ކޮންމެހެންނަކުން ހެޔޮކަމެއްނޫނެވެ. (މަސްނަދު އަހްމަދު އަން އުސާމާބިން ޒައިދު)\nމަގުމަތީގައި އުސޫލެއްނެތި ބަރުގޮނު އެޅުމަކީވެސް ދީނީގޮތުންނާއި އަޚްލާޤީ ގޮތުންވެސް ރުހުމުގެ ލޮލަކުން ބެލެވޭ ކަމެއްނޫނެވެ. އެގޮތަށް ބަރުގޮނު އެޅުމުން ކުރީގައި ތިބޭ މީހުންނަށް އުނދަގޫވެއެވެ. އުސޫލެއްނެތި ބަރުގޮނު އެޅުމުން ބައެއްފަހަރު ހާދިޘާތައް ހިނގާންމެދުވެރިވެއެވެ. ބަރުގޮނުއެޅުމަކީ ތަޖްރިބާކާރު، ހަރުދަނާ ދުއްވުންތެރީން ފޫހިވާކަމެވެ.\nކައުސާހިބާ ސައްލަﷲ އަލައިހިވަސައްލަމަ ވަނީ މަގުމަތީގައި ދަތުރުކުރާއިރު މުހިންމު ބޭނުމަކާނުލައި ރަނގަބީލު އަޅަމުން (ބަރުގޮނުއަޅަމުން) ދިޔުން މަނާކުރައްވައިފައެވެ. އެދުވަސްވަރު އަރަބީންގެ އާދައިގެމަތީން ޖަމަލުތަކުގެ ކަނދުރާގައި ހުންނަނީ ރަނގަބީލު އެލުވައިފައެވެ. ގާފިލާތައް ދަތުރުފެށުމުން ރަނގަބީލުގެ އަޑުން ޖައްވުދަނީ ގުގުމަމުންނެވެ. ކައުސާހިބާ ސައްލަﷲ އަލައިހިވަސައްލަމަ އެކަމާ އިންތިހާއަށް ނުގަބޫލުފުޅުވެ ވަޑައިގެންނެވިއެވެ. އެކަންމަނާކުރެއްވިއެވެ. މިއީ ބޭނުމަކާ ނުލައި ނުވަތަ ކެތްނުލަވައިގަނެގެން ބަރުގޮނު އެޅުމުގެ ކަރާހަތްތެރިކަން ސާބިތުވާކަމެކެވެ.\nދުނިޔޭގެ އެކި ޤައުމުތަކުގައި ތަފާތު އެކި އަޑުއަޑުން ބަރުގޮނު އެޅުން އޮންނަނީ އާންމުވެފައެވެ. އޭގެތެރޭގައި ކުއްތާ ވައްވައްޖަހާއަޑާއި ކުޑަކުދިން ރޯއަޑުފަދަ އަޑުއަޑު ހިމެނެއެވެ. ރާއްޖޭގައިވެސް މިހާރަކަށް އައިސް ވަރަށް ތަފާތު ނުރުހެވޭ އަޑުއަޑުން ބަރުގޮނުއަޅާ "ކުދީން" މަދުން ނަމަވެސް އެބައުޅެއެވެ. މިއީވެސް މީހުންނަށް ސިހުންލިބި ދުއްވާތަކެތި މުޑުއެރުމަށް މަގުފަހިވެދާނެކަމެކެވެ. އެހެންކަމުން މިފަދަކަންކަމާވެސް ދުރުވާންޖެހެއެވެ.\nދުއްވާއެއްޗެހި މަޑުކޮށްފައި ބަހައްޓާނެ ނުވަތަ ބާއްވާނެޖާގަ ނޯންނަތަންތާނގައި އެފަދަ ތަކެތި މަޑުކޮށްފައި ބޭއްވުމަކީ ނުވަތަ ބެހެއްޓުމަކީވެސް ރަނގަޅުކަމެއްނޫނެވެ. ދާދިފަހުން ނޫހެއްގައި އޮތް ޚަބަރެއްގައި އޮތްވައި ދުށީމެވެ. މިސްކިތްތަކުގެ ކައިރީގައި ޕާކުކޮށްފައި ހުންނަ އުޅަނދު ތަކުގައި ފުލުހުން ސްޓިކާ ޖަހާނެއެވެ. އެވާހަކަ ފެނުމުން ވަރަށް އުފާވިއެވެ. ދުއްވާއެއްޗެހި އެފަދަ ތަންތާނގައި ޕާކުކުރުމަކީ އެދެވޭ ކަމަކަށް ނުވާތީއެވެ. ( ހިތާމައަކީ އަދިވެސް އެވިދާޅުވާ ސްޓިކާ ޖަހާތަން ނުފެންނަކަމެވެ.)\nއަޅުގަނޑު އާދަވެގެން ހުކުރު ނަމާދަށް ގޮސްއުޅެނީ އިބްރާހީމީ މިސްކިތަށެވެ. މާލޭގެ މިސްކިތްތަކަކީ ހުކުރުދުވަސްދުވަހު ވަރަށް ބޮޑަށް ފުރޭ މިސްކިތްތަކެކެވެ. އިބްރާހީމީ މިސްކިތަކީވެސް މިސްކިތް ފުރިގެން މަޖީދީމަގާއި ސޯސަން މަގުގައި ހުކުރުނަމާދުގެ ސަފުތައް ހަދާ މިސްކިތެކެވެ. އެކަމަކު މިސްކިތާ އިންވެގެން ހިޔާކޮޅެއް އޮތިއްޔާ އެތަނެއްގައި ކާރެއް ނުވަތަ ޕިކަޕެއް ނުވަތަ ސައިކަލުތަކެއް ޕާކުކޮށްފައި ހުރެއެވެ. މިސްކިތުގެ ދިމާކުރިމަތީގައިވެސް ސައިކަލު ޕާކުކޮށްފައިހުރެއެވެ. ހުކުރުދުވަހު މެންދުރުކުރީގައި ޚިދުމަތަށް ނުނިކުންނަ ޓެކްސީތައް މިސްކިތުގެ ކައިރީގައި ޕާކުކުރުމަކީ އާންމުކަމެވެ. އަޅުގަނޑުގެ ހިތަށްއަރައެވެ. މިސްކިތްތަކުގެ ކައިރީގައި ޕާކުކުރާމީހުން ސަރުކާރުގެ ގަވާއިދަކާ ޚިލަފުވާއިރު ތިމާމެންނަށް އެއަށްވުރެ މާބޮޑު އުރެދުމަކަށް އަރައިގަނެވޭކަން ހަމަނުވިސްނަނީބާވައެވެ. އާދެ، އެކަމަކީ ހުކުރުނަމާދަށްދާ މީހުންކުރެ އެތައްބަޔަކަށް އުނދަގޫވާކަމެކެވެ. އުނދަގޫކުރުމެކެވެ. މާތްﷲ އަށް ކުރެވޭ އަޅުކަމަކަށް ދަތިކުރުމެވެ. ސުބުޙާނަﷲ އެވެ.\nއިބްރާހީމީ މިސްކިތް ކުރިމަތީގައި ގަވާއިދާއި ޙިލާފަށް ޕާކުކޮށްފައި -- ވަން ފޮޓޯ: މުހައްމަދު އައުޒަމް\nމިވާހަކަ ލިޔަމުންދާއިރު ވާހަނައިގެ މައްސަލައާގުޅުމެއްނެތް އެކަމަކު ވެސް ހުކުރުނަމާދާއި، މުސްލިމުންނާ ވަރަށް ގުޅުންހުރިކަމެއްވެސް ހަނދާން ވެއްޖެއެވެ. މާބޮޑު މުނާސަބުކަމެއް ނެތްކަމުގައިވިޔަސް އެވާހަކަ މިތާގައި ލިޔެލާނަމެވެ. އިސްރާއިލުގެ ނާޖާއިޒު ދައުލަތުގެ ބޮޑުވަޒީރަކު ބުނެފައިވެއެވެ. މުސްލިމުންނަށް އަލްޤުދުސް މިނިވަން ކުރެވޭނީ އެމީހުން ހުކުރަށްދާގޮތަށް ފަތިސްނަމާދަށްދާންފެށި ދުވަހަކުންނެވެ. އެއީ ވާނެކަމެއްނޫނެވެ. ކޮންމެ މީހަކު ކޮންމެ ނިޔަތެއްގައި ބުންޏަސް މިއީ ތެދުވާހަކައެކެވެ. އިސްރާއިލުގެ ވަޒީރު އެހެން އެބުނީ މުސްލިމުންނަށް ފުރައްސާރަކުރުމުގެގޮތުންނެވެ. އޭނާއެބުނީ މުސްލިމުންގެ ދީނީރޫހު މިހާރު މިހުންނަ ގޮތަށް އެކަން އޮންނަހައި ދުވަހަކު މުސްލިމުންނާ މެދު ޖެހިލުންވާންނުޖެހޭނެ ވަހަކައެވެ. މުސްލިމުންނަށް އެމީހުންގެ އެންމެ ފުރަތަމަ ޤިބުލަ މިނިވަނެއް ނުކުރެވޭނެއެވެބުނެ ގޮންޖެހުމުގެ ގޮތުންނެވެ.\nއަނެއްކާވެސް މައިގަނޑުނަމަށް ރުޖޫއަވަމެވެ. އާދެ އިސްލާމްދީނުގެ ނަބިއްޔާ ސްއްލަﷲއަލައިހި ވަސައްލަމަވަނީ މަގުހިނގާމީހުންނަށް އުނދަގުލަކަށް ވެދާނެފަދަގޮތަކަށް އަމަލުނުކުރުމަށް އަންގަވާފައެވެ. މަގުބޭނުންކުރާ މީހުންނަށް އުނދަގޫވާފަދަ ކަންތައްތައް ދަފަރާކުރުމަށް އިރުޝާދު ދެއްވާފައެވެ. (މަސްނަދު އަހްމަދު : 974) މަގުމަތީގައި މީހުންނަށް އުނދަގޫވާގޮތަށް ހުރި އެއްޗެއްސަކީ ނަޖިސްތަކެތި ކަމުގައިވިޔަސް ކުނިބުނިކަމުގައިވިޔަސް ކައްޓާއި ގައު ކަމުގައިވިޔަސް ހަމަތަކާއި ގަވާއިދުތަކަށް ރިއާޔަތްކުރުމެއްނެތި ޕާކުކޮށްފައިހުންނަ ކާރާއި ޕިކަޕާއި ސައިކަލު ކަމުގައި ވިޔަސް މަގު ބޭނުންކުރާ މީހުންނަށް އުނދަގޫވާ ގޮތަށް ހުރި ކަމުގައިވާނަމަ އެތަކެއްޗަކީ ހުކުމުގައި ތަފާތުވާ އެއްޗެއްސެއް ނޫނެވެ. މަގުހިނގާ މީހުންނަށާއި ޒަރޫރީ ބޭނުންތަކުގައި މަގު ބޭނުންކުރާމީހުންނަށް ތަކުލީފަކަށްވާ ކޮންމެ އެއްޗަކީ އުނދަގޫ ދެނިވި އެއްޗެކެވެ.\nމާލޭގެ މަގުމަތީން ދަތުރުކުރާ ޓެކްސީތަކުގެ ތެރެއިން ނުވަދިހަ އިންސައްތަ ޓެކްސިއަށް މީހުންއަރުވައި ފުރައިލައިގެން ދާއިރުވެސް ޓެކްސީބޯޑުހުންނަނީ ފެހިކޮށެވެ. ފެހިކުލައިން ދިއްލައިފައެވެ. ފެހިކުލައިން ދިއްލައިފައިހުރުމުން ބަލާންޖެހޭނީ ހިދުމަތް ދެވޭގޮތަށް އަންނަ ހުސް ޓެކްސީއެއްކަމުގައެވެ. އެހެންކަމުން ޓެކްސީބޭނުންވެގެންތިބޭ އެތައްބަޔަކު އެފަދަޓެކްސީތައް ހުއްޓުވަން އަތްނަގައިގެން އިންތިޒާރުގައި ތިބެއެވެ. ނަމަވެސް ކައިރިއަށް އައުމުން އެނގެނީ އެތައް މަންޒިލެއްގެ ދަތުރުވެރިން އަރުވައިބަލަމުންދުއްވާ "ކުޑަވަރެއްގެ ބަހެއް" ކަމެވެ. ޑްރައިވަރު މަލާމާތުގެ ފާޑަކަށް ހެމުން ދާއިރު ތިމާމިދަނީ ބަޔަކަށް އޮޅުވައިލައި މަކަރުހަދައިފައި ކަމުގެ ކުޑަވެސް އިހްސާސެއް ނުހުރެއެވެ. ޝައްކެއްނެތްގޮތުގައި މިއީވެސް ޓެކްސީ ޑްރައިވަރުންގެ އަޚްލާގީ ފޭރާން ވީދި ކުދިކުދިވެފައިވާކަމުގެ ދަލީލެކެވެ. މާތްﷲގެ އަޅުތަކުންނަށް ކުޑަވެސް ފަރުވާލެއް ނެތްކަމުގެ ހެއްކެކެވެ. މާތްﷲގެ އަޅުތަކުންނަށް މަކަރުހަދައި އޮޅުވައިލުމަކީ އެކަލާނގެ ކޯފާއަށް ހުރަހޮޅިގަނެވޭ ކަމެއްކަން ކަށަވަރެވެ.އެކަލާނގެ ހަޟުރަތުގައި ޖަވާބުދާރީވާންޖެހޭނެ ކަމެއްކަން ޔަޤީނެވެ. ސާލިހުން ކުރެ ބައެއްބޭކަލުން ވިދާޅުވާގޮތުގައި އިންސާނާ މާާތްﷲގެ ޙަޟުރަތަށްދާއިރު އެކަލާނގެ ޙައްގުފުޅުތަކުގެތެރެއިން ހަތްދިހަ ޙައްގުފުޅަށް އަރައިގެންފައިހުރުމަށްވުރެ އެކަލާނގެ އަޅެއްގެ ކުޑަކުޑަ އެންމެ ޙައްޤަކަށް އަރައިގެންފައި އޮތުމުގެ ބިރުވެރިކަން މާބޮޑެވެ.\nފައިމަގުގައި ހިނގާމީހުންނާއި އުޅަނދުފަހަރު ދުއްވާމީހުން އެއްބަޔަކު އަނެއްބަޔަކަށް ރިއާޔަތް ކުރުމަކީވެސް ދީނާއި އަޚްލާޤު ލާޒިމްކުރާ ކަމެކެވެ. ޚާއްޞަކޮށް އަންހެނުންނާއި ކުޑަކުދިންނާއި މަޑުން ހިނގޭފަދަ މުސްކުޅިންނާމެދު ފަރުވާބަހައްޓާންޖެހެއެވެ. އިސްލާމްދީނުގެ ނަބިއްޔާ ޞައްލަﷲ އަލައިހިވަސައްލަމަވަނީ މަގުހިނގާމީހުން (ނާއި އެއްޗެހިދުއްވާ މީހުން) ޚާއްސަ ގޮތެއްގައި އަންހެނުންނަށް އަޅާލުމަށާއި އެހީތެރިކަން ބަހައްޓަން އިރުޝާދުދެއްވައިފައެވެ. އަބްދުﷲ ބިން ޢުމަރު ރަޟިޔަﷲ އަންހުމާ ވިދާޅުވެފައިވެއެވެ. ކައުސާހިބާ ސައްލަﷲ އަލައިހިވަސައްލަމަ ވަނީ ފިރިހެނުން އަންހެނުންތަކުގެ ތެރެޔަށް ވަދެގެން ހިނގުންވެސް މަނާކުރައްވައިފައެވެ. އެކަނބަލުންނަށް އުނދަގޫވާނެތީއެވެ. (އަބޫދާއޫދު: 5273) ހަމައެފަދައިން، އިތުރުސާހިބާ ވަނީ މަގުގެ އަރިމަތީން ހިނގުމަށް އަންހެނުންނަށް އިރުޝާދުދެއްވައިފައެވެ. ( އަން އަބޫއަސީދު އަންސާރީ ، އަބޫދާއޫދު: 5272) މިދެންނެވި އިރުޝާދުން އެނގެނީ މަގުގެ އަރިމަތީން ހިނގަން އުނދަގޫވަގޮތަށް އުޅަނދުފަހަރު ދުވާރުމަށްޗަށް އަރުވާފައި ބޭއްވުމަކީ ނުވަތަ ބެހެއްޓުމަކީ ވެސް ދީނީވިސްނުމަކުން ބަލާއިރު ރަނގަޅުކަމެއްނޫންކަމެވެ. މަގުހިނގާމީހުންނަށްޓަކައި ދުވާރު ހުސްކޮށް ބާއްވަން ޖެހޭކަމެވެ. ނަމަވެސް ހިތާމަޔަކީ އަޅުގަނޑުމެންގެ މުޖުތަމައުން އެކަންފެންނަމުން ނުދާކަމެވެ. އަޅުގަނޑުމެންގެ މުޖުތަމައުގައި ކަންހުންނަގޮތަށް ބަލާއިރު ކާރާއި،ޕިކަޕާއި ލޯރިތަކުގެ އެއްފަޅި ދުވާރުމައްޗަށް އަރުވައިފައިބޭއްވުމަކީ އާންމުކަމެކެވެ. ހެދިގޮނޑުދޮށާ ދިމާއިން ދުވާރުމަތީގައި ސައިކަލް ޕާކްކުރުންވެސް މިހާރު އެދަނީ ވަރަށްބޮޑަށް އާންމުވަމުންނެވެ. އެކަންކުރާ މީހުން ހެނދުނާއިހަވީރު ދުވާރުމަތީން ކަސްރަތަށް ހިނގާމީހުންގެ މަތީން ހަނދާން ބެހެއްޓުމުގެ ބުރައެއް ނުއުފުލައެވެ. އަނެއްކޮޅުން އެކަންދެކޭނެ ލޮލެއްވެސްނެތެވެ.\nސިނަމާލެ ބުރިޖު -- ވަން ފޮޓޯ : މުހައްމަދު އައުޒަމް\nތަހްޒީބީ މުޖްތަމައުތަކުގައި ކަފީހުރަހާ މެދު ބަލަނީ ފައިމަގުގައި މަގުހުރަސް ކުރާމީހުންގެ ހައްޤެއްކަމުގައެވެ. ކަފީހުރަހެއްގެ އެއްކޮޅުގައި މަގުހުރަސްކުރަން އެންމެ މީހަކުހުއްޓަސް އެއްވެސް އުޅަނދެއް އެކަފީހުރަސް ގިރައެއް ނުކުރެއެވެ. އެކަމަކު އަޅުގަނޑުމެންގެ ތެރޭގައި އެކަން އޮންނަނީ ކޮންގޮތަކަށް ތޯއެވެ؟ ކިތަންމެ ގިނަބަޔަކު ކަފީހުރަސް ހުރަސްކުރަމުން ގެންދިޔަކަމުގައިވިޔަސް އެއްޗެހިދުއްވާމީހުންކުރެ ހާހަކުން އެކަކުމެނުވީ "ތަށަށްކިޔަނީ މަރިޔަނބުހޭ" ވެސް " އަހައެއް ނުލައެވެ." ކުޑަކޮށްވެސް ބަލައެއް ނުލައެވެ. އަމަން ބަލަހައްޓާ ދެބާރުގެ ޔުނީޕޯމުގައިތިބޭމީހުންގެ ފަރާތުން ވެސް މިނުރުހެވޭ މަންޒަރުފެނެއެވެ. އަޅުގަނޑު މިމައިގަނޑު ނަމުގައި ގަލަން ހިންގާން މެދުވެރިވީވެސް ސެނަހިޔާގެ ކައިރިން ބޮޑުތަކުރުފާނުމަގުގައި ހިނގި މިފަދަ ހާދިޘާއަކާ ގުޅިގެންނެވެ. ދީނާއި އަޚްލާޤު ކަފީހުރަހަށް ދިނުން ލާޒިމުކުރާ ޙައްޤު ނުދިންމީހެއްގެ ސަބަބުން ހިނގި ހިތާމަވެރި ހާދިޘާއަކާހުރެއެވެ.މިބާވަތުގެ މިޔަށްވުރެވެސް މާހިތާމަވެރި ޙާދިޘާއެއް އަޅުގަނޑުމެނގެ އާއިލާއިންވަނީ ތަޖުރިބާކޮށްފައެވެ. އަޅުގަނޑުގެ ދަރިފުޅުގެ ބޮޑުދައިތަޔަކު ކަފީހުރަހެއްގެމަތީން މަގުހުރަސްކުރަނިކޮށް އޭނާގެ ގައިގައިވަނީ ސައިކަލަކުން ޖައްސައިފައެވެ. ހަމައެވަގުތު އޭނާވަނީ މާތްﷲގެ ރަހްމަތަށް ދަތުރުކޮށްފައެވެ. އަރަހުށި މާތްﷲ އެމަރްހޫމައަށް ފިރުދައުސްގެ ދާއިމީ ނިއުމަތް މިންވަރުކުރައްވާށިއެވެ. އާދެ، މިދެހާދިޘާ އަކީވެސް ކައުސާހިބާ ސައްލަﷲ އަލައިހިވަސައްލަމަ އިރްޝާދު ދެއްވާފައިވާ ފަދައިން އަންހެނުންނާއި ކުޑަކުދިންނާއި މަޑުންހިނގޭމީހުންނަށް ރިޢާޔަތް ނުބެހެއްޓުމުގެ ސަބަބުން. ހިނގައިފައިވާ ހިތާމަވެރި ދެޙާދިޘާ އެވެ. ތަހްޒީބީ ޣައިރު މުސްލިމު މުޖްތަމައުތަކަށްވުރެވެސް އަޅުގަނޑުމެން ދިވެހި މުސްލިމުންގެ ސުލޫކު ދަށްވުމުގެ ނަތީޖާއެެވެ. މިވާހަކަ ދަންނަވާލުމަށްފަހު މައުޟޫޢު ކުރުކޮށްލާން ހިފަމެވެ.\nއާދޭހެވެ. މަގުހިނގުމުގައްޔާއި މަގުމަތީގައި އެއްޗިހި ދުއްވުމުގައި ކެތްތެރިވާން ޖެހޭނެއެވެ. ބަރުދާސްތުކުރާން ޖެހޭނެއެވެ. އަނެކުންނަށް އޯގާވެރިވެ ރިއާޔަތްކުރަންޖެހޭނެއެވެ. މީހުންނަށް މާފުކޮށް ރުޅިމަޑުކުރާންޖެހޭނެއެވެ. ވަކިބަޔަކު ނޫނެވެ. އެންމެންވެސް އުޅޭންވާނީ ވާހަނައިގެ ގަވާއިދުތަކާއި އުސޫލުތަކަށް ބަލައިގެންނެވެ. ޤާނޫނާއި ދީން މަގުމައްޗަށް ދިނުން ލާޒިމްކުރާ ޙައްޤުތައްދީގެންނެވެ. އޭރުން މިހާރު މިހިނގާފަދަ ހިތާމަވެރި ޙާދިޘާތައް މަދުވާނެކަންކަށަވަރެވެ. މަގުމަތީގެ އަދަބުތަކާއި މަގުމައްޗަށް ދޭންޖެހޭ ޙައްޤުތަކަކީވެސް ތައުލީމީ މަންހަޖުތަކުގެތެރެއިން ދަސްކޮށްދޭންޖެހޭ ކަންކަމެވެ. ތަރުބިއްޔަތުގެ ޒަރީއާއިން މީހުންގެ ޠަބީޢަތުގައި އަށަގަންނުވަންޖެހޭކަންކަމެވެ.\nނިންމާލަމުން ފަހުބަހެއްގެ ގޮތުގައި ދަންނަވަމެވެ. އިޖްތިމާޢީ ވަބާތަކުން މީހުން ދުރުކުރުމުގައިވެސް ހޭލުންތެރިކުރުވުމުގެ ހަރަކާތްތައް ހިންގުމަކީ މަންފާހުރިކަމެކެވެ. ގަވައިދުތައް އަލުންބަލައި ހުރިނަމަހުރި ލޯވަޅެއް ބެއްދުމަކީ ރަނގަޅު ކަމެކެވެ. އާދެ މިހިރީ ބޭނުންތެރި ކަންކަމެވެ. ހަމައެއާއެކު ހަނދާންކުރާންވީ ޖިސްމާނީ ބަލިތަކަށް ފަރުވާކުރާއިރުވެސް ހޭލުންތެރިކުރުވައިގެންވެސް ހަކުރުތޮށިލައިފައިހުންނަބޭސް ގުޅަތައްދީގެން ވެސްފަރުނުޖެހޭ ހާލަތު އަންނަކަމެވެ. ފަޅާޑޮކްޓަރުންގެ ވެސް ކުރަފަތް ބޭނުންކުރަންޖެހޭކަމެވެ.\nހަމައެބީދައިން ރާއްޖޭގައި ވާހަނައިގެ ހާލަތު މިހާރުމިއޮތް ހިސާބުން މައްސަލަ ހަމައަކަށް އެޅުވޭނީ އިރުޝާދުދީ ގަވާއިދުތައް ހެދުމުންވެސް އިންތައްފަހަނަޅައި ބޭރަށްނިކުންނަ ފަރާތްތައް އިމުންއެތެރެ ކުރެވޭވަރުގެ ފޮޑެތިކަންހުރި (ޤާބިލުކަންހުރި) ބާރެއްއޮވެގެންނެވެ. ކީރިތި ޤުރްއާން ބާވައިލެއްވިފަރާތުން ދަގަނޑުވެސް ބާވައިލައްވައި އޭގައި ފަންވަރުލެއްވި ލެއްވުމުން އިންސާނުން ލިބިގަންނާން ޖެހޭފިލާވަޅަކީ ހެޔޮކަންކަންފެތުރުމުގައިވެސް ބާރުގެ ބޭނުންކުރާންޖެހޭ ހާލަތުތައް އަންނާނެކަމުގެ ފިލާވަޅެވެ. އެފަދަ ހާލަތުގައި އެކަންކުރާން މަޖުބޫރުވާނެ ކަމުގެ ފިލާވަޅެވެ.


ގަލާތިޔާ 2\nއެހެން މަންދޫބުން ވެސް ޕައުލްއާއި އެއްބަސްވި\n1 ސާދަ އަހަރަށް ފަހު އަނެއްކާވެސް އަހަރެން އެނބުރި ބަރުނައްބާސްއާއި އެކު ޖެރޫސަލަމަށް ދިޔައީމެވެ.* ބަރުނައްބާސް ޕައުލްއާއެކު ގަލާތިޔާއަށް ކުރި ފުރަތަމަ ދަތުރު: މަންދޫބުން ކުރެއްވި މަސައްކަތްޕުޅު 13-14 ވަނަ ބާބު. އަދި އޭރު އަހަރެންނާއި އެކު ތީތުސް ވެސް ގެންދިޔައީމެވެ.2އަހަރެން އެރަށަށް ދިޔައީ އަހަރެން ގޮސް ކުރަންވީ ކަންތައް މާތްކަލާނގެ އަހަންނަށް އަންގަވައި އިލްހާމު ކުރެއްވީމައެވެ. އަހަރެން އެރަށުގައި ހުރެ އީސާއީންގެ އިސް މީހުންގެ ގޮތުގައި ތިބި މީހުންނާ ވަކިވަކީން ބައްދަލު ކުރީމެވެ. އަދި ބަނީއިސްރާއީލު މީހުން ނޫން މީހުންނަށް އަހަރެން ދަސްކޮށް ދެމުން އައި ކަންތައް އެމީހުންނާ ހިއްސާ ކުރީމެވެ. އަހަރެން ބަލަން ބޭނުންވީ އަހަރެން ދަސްކޮށްދެމުން އަންނަ ބަސްތަކާ މި ޖަމާޢަތުގެ މީހުން އެއްބަސްވޭ ތޯއެވެ. އެހެނީ އަހަރެން ދަސްކޮށް ދެމުން އައި ކަންތަކަކީ ބޭކާރު އެއްޗަކަށް ވާން އަހަރެން ބޭނުން ނުވާތީއެވެ.\n3 އަދި އަހަރެންނާއި އެކުގައިވާ ތީތުސް އަކީ ގުރީކު މީހެއް ކަމަށް ވީނަމަވެސް އޭނާ ޚިތާނުކުރުމަށް އެމީހުން ގަދައަޅާ މަޖުބޫރެއް ނުކުރެއެވެ.4އަދި ކީތް ހެއްޔެވެ؟ އެތާ އަހަރެމެންގެ ތެރޭގައި ތިބި ވަކި ބަޔަކު އެކަމާއި ގަދައަޅާ ވާހަކަ ނުދެއްކިނަމަ އެވާހަކަ ނުވެސް ދެއްކުނީހެވެ. އެމީހުންނަކީ އީސާގެފާނަށް އީމާންވެގެން ތިބި ކަމަށް ހެދިގެން އަހަރެމެންނަށް ފާރަލުމަށް އުޅުނު ބަޔެކެވެ. އެމީހުންގެ ބޭނުމަކީ އީސާ އަލްމަސީޙުގެ ސަބަބުން އަހަރެމެންނަށް ލިބިފައިވާ މިނިވަންކަން އަހަރެމެން އަތުން އަތުލައި އަހަރެމެން ދީނުގެ ގަވާއިދު ތަކުގެ އަޅުންނަށް ހެދުމެވެ.5އަހަރެމެން އެންމެ ހިނދުކޮޅަކަށްވެސް އެމީހުން އެބުނާ އެއްޗަކާ އެއްބަހެއް ނުވަމެވެ. އެއީ އަހަރެން ބޭނުން ވަނީ އުފާވެރި ދިންނެވުމުގެ ތެދު ޚަބަރުފުޅު އޭގެ ފުރިހަމަގޮތުގައި ކަލޭމެންނަށް ލިބިފައިވުމަށް ކަމަށް ވާތީއެވެ.\n6 އީސާގެފާނުގެ ޖަމާޢަތުގެ މުހިންމު ބޮޑުންގެ ތެރެއިން އެކަކުވެސް އަހަރެން އަންގާދެމުން ދިޔަ ދިންނެވުމުގެ އުފާވެރި ޚަބަރަށް ގޮތްކިޔައި އެޔަށް އިތުރު ކުރަންވީ އެއްވެސް ނުކުތާއެއް ނުބުނެވެ. އަދި އެމީހުންނަކީ މުހިންމު ބޮޑުންނަށް ވިޔަސް އެއަކީ އަހަރެންނަކަށް މާ މުހިންމު ކަމެއް ނޫނެވެ. އެއީ މާތްރަސްކަލާނގެ ކުރިފުޅުމަތީ އެންމެންވެސް އެއްވެސް ތަފާތެއް ނެތި ހަމަހަމަ ވެގެންވާތީއެވެ.7އެހެންނަމަވެސް މިބޮޑުން ވެސް އެއްބަސްވަނީ ބަނީއިސްރާއީލު މީހުން ނޫން މީހުންނަށް ދިންނެވުމުގެ އުފާވެރި ޚަބަރު ދިނުމަށް މާތްރަސްކަލާނގެ ހޮއްވަވާފައި ވަނީ އަހަރެން ކަމުގައެވެ. އެއީ ޕަތަރަސް ވެސް ބަނީއިސްރާއީލު މީހުންނަށް ދިންނެވުމުގެ އުފާވެރި ޚަބަރު ދިނުމަށް އެކަލާނގެ ހޮއްވެވި ފަދައިންނެވެ. 8 ބަނީއިސްރާއީލު މީހުން ނޫން މީހުންގެ މައްޗަށް މަންދޫބެއް ކަމުގައި އަހަރެން ލެއްވީ މާތްރަސްކަލާނގެ މަތިވެރި ބާރުފުޅުންނެވެ. އެއީ ބަނީއިސްރާއީލު މައްޗަށް މަންދޫބެއްގެ ގޮތުގައި އެކަލާނގެ ޕަތަރަސް ލެއްވި ފަދައިންނެވެ.9އަދި އީސާގެފާނަށް އީމާންވާ މީހުންގެ ޖަމާޢަތުގެ މައިބަދަ ކަމުގައި ބެލެވޭ ޔާމިޒު އާއި ޕަތަރަސްއާއި އަދި ޔޫޙަންނާއަށް ވެސް މާތްރަސްކަލާނގެ ރަޙުމަތްފުޅުން އަހަރެންނަށް ދެއްވި ހަދިޔާ ފެނި އަހަރެންނާއި ބަރުނައްބާސް އަކީ އެމީހުންގެ މަސައްކަތުގެ ބައިވެރިން ކަމުގައި ހެދިއެވެ. އަދި އެމީހުން ބަނީއިސްރާއީލު މީހުންނަށް މާތްރަސްކަލާނގެ ބަސްފުޅު އަންގާދެމުން ދިޔަ ފަދައިން އަހަރެން ވެސް ބަނީއިސްރާއީލު މީހުން ނޫން މީހުންނަށް އެބަސްފުޅު އަންގާދިނުމަށް ހިތްވަރު ދިނެވެ. 10 އެމީހުން އެދުނީ އެމީހުން ފަޤީރުންނަށް އެހީވާ ފަދައިން އަހަރެމެން ވެސް ފަޤީރުންނަށް އެހީވުމަށެވެ. އެކަންތައް އެފަދައިން ކުރުމަށް އަހަރެންވެސް ހުރީ އެދިގެންނެވެ.\nޕައުލް ޕަތަރަސް އާ ދެކޮޅުވި\n11 ނަމަވެސް ޕަތަރަސް އަންތީޔޮކުއަށް އައުމުން އަހަރެން ފާޅުގައި އޭނާއާއި ދެކޮޅުވީމެވެ. އެއީ އޭނާ ކަންތައް ކުރީ މުޅީން ގޯސްކޮށް ކަމުގައި ވީތީއެވެ. 12 ޔާމިޒު ފޮނުވައިގެން އެރަށަށް އައި މީހުން އައުމުގެ ކުރިން ޕަތަރަސް ބަނީއިސްރާއީލު މީހުން ނޫން މީހުންނާއިއެކު އެއްސުފުރާމަތީ ކައި އުޅުނެވެ. ނަމަވެސް ހަމަ މިމީހުން އައުމާއިކު އޭނާ އެފަދައިން ކަންކުރުން ހުއްޓާލިއެވެ. އެއީ މިޤަވާއިދު ބޮޑު ޚިތާނުކުރުމަކީ މަޖުބޫރުކަމެއް ކަމުގައި ދުށް މީހުންދެކެ ޕަތަރަސް ބިރުގަނެ އެމީހުން ބުނެފާނެ އެއްޗަކާއިމެދު ޖެހިލުން ވީތީއެވެ. 13 ދެން އީސާގެފާނަށް އީމާންވާ ބަނީއިސްރާއީލުގެ އެހެން މީހުންވެސް ޕަތަރަސްއާއި އެއްފަދައިން ކަންތައް ކުރަން ފެށިއެވެ. އަދި ބަރުނައްބާސް ވެސް ޕަތަރަސްއާއި އެއްފަދައިން ކަންތައް ކުރިއެވެ.\n14 ދެން އެބައިމީހުން އެހެން ކަންތައް ކުރަން ފެށުމުން އެންމެންގެ ކުރިމަތީގައި އަހަރެން ޕަތަރަސްއާއި ދިމާލަށް މިފަދައިން ބުނީމެވެ. ”ކަލޭ ތިއީ ބަނީއިސްރާއީލު މީހެއް ނަމަވެސް ބަނީއިސްރާއީލު ދީނުގެ ގަވާއިދުތަކަށް ކަންތައްކުރާކަށް ކަލެއަކަށް ނުޖެހޭ، ކަލޭ ތިޔަވަނީ އެޤަވާއިދުތަކުން މިންޖުވެފަ. ވީއިރު މިމީހުންނީ ބަނީއިސްރާއީލު ބަޔަކަށް ނުވާހިނދުމެ ކަލޭ ދޫކޮށްލާފައިވާ ގަވާއިދުތަކަށް އެމީހުންލައްވާ ކަންތައް ކުރުވަން ތިޔައުޅެނީ ކީއްވެ؟ 15-16 އަހަރެންނާއި ކަލެއާ މިއީ ބަނީއިސްރާއީލު މީހުން. އަހަރެމެން ބަނީއިސްރާއީލު މީހުންގެ ތެރެއިން އީސާގެފާނަށް އީމާންވެތިބި މީހުންނަށް އެނގޭ، އަހަރެމެންނަށް ދިންނެވުން ލިބިފައިމިވަނީ އަހަރެމެން އަމުރުފުޅުތަކާއި ގަވާއިދާ އެއްގޮތަށް ކަންތައް ކުރާތީއެއް ނޫންކަން. އަހަރެމެން ދިންނެވިފައި މިވަނީ އީސާގެފާނު ގަބޫލުކޮށް އީމާންވުމުގެ ސަބަބުން. އެހެނީ އެއްވެސް މީހަކަށް އެމީހަކު ކުރާކަންތައް ތަކެއްގެ ސަބަބަކުން މާތްރަސްކަލާނގެ ރުއްސެވުމެއް ނުހޯދޭނެ. 17 އަހަރެމެން އީސާގެފާނަށް އީމާންވެ މާތްރަސްކަލާނގެ އެންގެވި މަގުން ކަންތައްކުރުމަށް މަސައްކަތް ކުރަމުން ދިޔަ ނަމަވެސް ބަނީއިސްރާއީލު މީހުން ނޫން މީހުންނެކޭ އެއްފަދައިން އަހަރެމެންނަކީ ވެސް ހަމަ ފާފަވެރިންކަން އެނގޭ. މީގެ މާނައަކީ އީސާގެފާނު އަހަރެމެންނަށް ދެއްކެވީ ފާފައިގެ މަގެކޭތަ؟ އެއްގޮތަކަށް ވެސް އެހެނެއް ނޫން.\n18 އަހަރެން އަމިއްލައަށް ނައްތާލި ގަވާއިދުތައް އަހަރެން އަލުން އާކޮށް އެއަށް ކިޔަމަން ވާން ފަށައިފިނަމަ އޭގެ މާނައަކީ އަހަރެން މިއީ ކުށްވެރިއެކޭ. 19 އަމުރުފުޅުތަކާއި ގަވާއިދުތަކުގެ މަތިންނަމަ އަހަރެން މިވަނީ މަރުވެފައި. އަހަރެން އަމުރުފުޅުތަކާއި ގަވާއިދުތަކުގެ މަތީގައި މަރުވެ މިހިރީ މާތްކަލާނގެ ރުހިވޮޑިގަންނަވާ ގޮތުގެ މަތީގައި ދިރިހުރުމަށް ޓަކައި. އަހަރެން މިވަނީ އީސާގެފާނާއެކު ސަލީބުގައި މަރާލެވިފައި. 20 މިހާރު އަހަންނަކީ ކުރީގައި އުޅުނު މީހާއެއް ނޫން. އަހަރެންގެ ކިބައިގައި ދިރި މިވަނީ އީސާގެފާނު. އަހަރެން މިދިރިއުޅެނީ އެކަލޭގެފާނުގެ މައްޗަށް އޮތް އީމާންކަމެއްގެ ބާރުގައި. އެ ދިރިހުރުމަކީ އަހަރެން ދެކެ ނުހަނު ލޯބިފުޅުވާ މާތްކަލާނގެ ރޫޙާނީ ދަރިކަލުން އަހަންނަށްޓަކައި އެކަލޭގެފާނުގެ ފުރާނަފުޅު ޤުރުބާން ކުރައްވައިގެން ދެއްވި ދިރިހުރުމެއް. 21 މާތްރަސްކަލާނގެ ދެއްވި މަތިވެރި ރަޙުމަތްފުޅާ އަހަރެން ދެކޮޅެއް ނަހަދާނަން. އެގޮތަކީ މީހަކު ދީނީ ގަވާއިދުތަކަށް ފުރިހަމައަށް އަމަލުކުރުމުގެ ސަބަބުން އެމީހަކީ ރަނގަޅު މީހަކަށްވެ ދިންނެވުން ލިބޭނެ ކަމަށްވަންޏާ ދެން އީސާގެފާނު އަވަހާރަވެ ވަޑައިގަތުމަކީ އެއްވެސް މާނައެއްނެތް ކަމެއް.“\n*2:1 ބަރުނައްބާސް ޕައުލްއާއެކު ގަލާތިޔާއަށް ކުރި ފުރަތަމަ ދަތުރު: މަންދޫބުން ކުރެއްވި މަސައްކަތްޕުޅު 13-14 ވަނަ ބާބު.


Neyngi huhtaa Imran ah bodu ufaleh, eynaage ufehdhumeh India ge Boduvazeerah!\nއިމްރާނުގެ ތައްޔާރުކުރި ގުޅި، އިންޑިއާގެ ބޮޑުވަޒީރު ނަރެންދަރަ މޯދީއަށް ރައީސް ސޯލިހު ވެދުން ކުރަނީ--\nނޭނގި ހުއްޓާ އިމްރާނަށް ބޮޑު އުފަލެއް، އޭނާގެ އުފެއްދުމެއް މޯދީ އަށް!\nގަދީމީ ތަންތަނާއި ތަކެއްޗަށް ދިވެހިންގެ ހިތުގައި އޮތް ގަދަރާއި އިހުތިރާމު ނެތި ދަނީ އެވެ. އިހުގައި އެކަން ކަމަށް އޮތް ލޯބި މިއަދު ދިވެހި ހިތްތަކުން ފަނޑުވެއްޖެ އެވެ. އެކަމަކު ގަދީމީ ލޯބިން ދިވެހިންގެ ހިތްތައް ފުރާލަން ޒުވާން، މުހައްމަދު އިމްރާން މިހުރީ ނުކުމެ އެވެ. އޭނާގެ އުއްމީދު ވެސް ބޮޑެވެ.\nއެ މަސައްކަތުގައި އިމްރާން އުޅޭތާ މިހާރު ދިހަ ވަރަކަށް އަހަރުވެދާނެ އެވެ. ސޯޝަލް މީޑިއާގައި "ގަދީމީ ކަލެކްޝަން" ގެ ނަމުގައި ޕޭޖުތައް ހަދައިގެން މަސަައްކަތް ކުރަމުން އަންނަ އިމްރާނުގެ މަގުސަދަކީ އިހުއްސުރެ ދިވެހިން ކުރަމުން އައި ހިރިގަލު މަސައްކަތް (ސްޓޯން ކާވިން) ގެ ތެރެއަށް ދިވެހިން އަލުން ވެއްދުމެވެ.\nއާޓިފިޝަލް ކޮރަލްގައި އިމްރާން އެ މަސައްކަތް ކުރަމުން އަންނައިރު ސީއެންއެމް އާ ވާހަކަ ދައްކަމުން އިމްރާން ބުނީ، ދޭތެރެ ދޭތެރެއިން ރައީސް އޮފީހުން ގުޅައިގެން ހިރިގަލުގެ މަސައްކަތްތައް ކޮށްފައިވާނެ ކަމަށެވެ. އެގޮތުން އިއްޔެ އިންޑިއާގެ ބޮޑު ވަޒީރު ނަރެންދަރު މޯދީ ރާއްޖެ ކުރެއްވި ދަތުރުފުޅުގެ ތެރެއިން މޯދީ އަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު އެރުވި "ގުޅި" އަކީ ވެސް އިމްރާނުގެ އުފެއްދުމެކެވެ.\n"ތަންކޮޅެއް ކުރިން އަޅުގަނޑު ރައީސް އޮފީހަށް އުވަގާ ބޭނުންކޮށްގެން ހަދާފަ އިން އެއްޗެއް އެއީ، އަޅުގަނޑަށް ވެސް ވަރަށް ބޮޑު އުފަލެއް ލިބިގެން ދިޔައީ މޯދީ އަށް އަޅުގަނޑު ތައްޔާރު ކުރި ޕީސް އެއް އެރުވީމަ،" އިމްރާން ބުންޏެވެ.\nދިވެހި ބަހުން "ދިވެހިރާއްޖެ" ޖަހާފައިވާ އެ ގުޅީގެ އެއް ފަޅީގައި ވަނީ ހުކުރު މިސްކިތުގެ ފާރުގެ ގާތަކުގައި ހުންނަ ފަދަ ގޮތަކަށް އިހުގެ ޑިޒައިނެއް ވެސް ހަދާފަ އެވެ. އިމްރާނު ބުނީ، ދެ ހަފުތާގެ އެ މަސައްކަތަކީ ކަޓަރު ފަދަ ތަކެތި ބޭނުން ކޮށްގެން ކަނޑާ ނަގައިގެން ކޮށްފައިވާ ބުރަ މަސައްކަތެއް ކަމަށެވެ.\n"އެންޝަންޓް ޑިޒައިނުން ސްޓޯން ކާވް ކުރުމަކީ ވަރަށް ބުރަ މަސައްކަތެއް، ފުދޭ ވަރަކަަށް އަގުވެސް ހުންނާނެ އެހެންވީމަ، އާންމުކޮށް ހައި ލެވެލް މީހުން އެދެނީ އެކަހަލަ އެއްޗެހި ހަދައިދޭން،" އޭނާ ބުންޏެވެ.\nހޮބީއެއްގެ ގޮތުގައި އިމްރާން ކުރާ އެ މަސައްކަތް އޭނާ ކުރަމުންދަނީ ދިރިއުޅޭ ގޭގެ ތެރޭގަ އެވެ. އަދި އެކަން އިޝްތިހާރު ކުރަމުން ދަނީ ސޯޝަލް މީޑިއާގަ އެވެ. އެމަސައްކަތް ފުޅާކޮށް އެކަމަށް ހާއްސަ ފިހާރެއް ހެދުމަކީ އޭނާގެ އަަމާޒެވެ.\nދިވެހިން އެ މަސައްކަތަށް ލޯބި ޖައްސާ، އެކަން ކުރަން ދަސްކޮށްދިނުމުގެ މަސައްކަތް ވެސް ދޭތެރެ ދޭތެރެއިން އިމްރާނު ކުރެއެވެ. އެގޮތުން މިމަހުގެ ވިހީގައި ހެރިޓޭޖް މިނިސްޓްރީ އާއި މޯލްޑިވްސް އެސޯސިއޭޝަން އޮފް ޓޫރިޒަމް އިންޑަސްޓްރީ (މަޓީ) އާ ގުޅިގެން ދިހަ ކުއްޖަކަށް އެ މަސައްކަތް ދަސްކޮށްދިނުމަށް ހަމަޖެހިފައިވާކަން އޭނާ ފާހަގަކުރެ އެވެ.\nހިރިގަލުގެ މަސައްކަތް ހެރިޓޭޖް


NASCAR Racing Thari, Dale Aai Aailaa Dhathuru Kuri Private Jet Vettijje - Vaguthu\nނަސްކާ ރޭސިންގް ތަރި، ޑޭލް އާއި އާއިލާ ދަތުރުކުރި ޕްރައިވެޓް ޖެޓް ވެއްޓިއްޖެ\nއެމެރިކާގެ ނޭޝަނަލް އެސޯސިއޭޝަން ފޯ ސްޓޮކް ކާރ އޮޓޯ ރޭސިންގް (ނަސްކާ) ރޭސިންގްގެ ލެޖެންޑް، ޑޭލް އިއާންހާޓް ޖޫނިއާ އާއި އޭނާގެ އަނބިމީހާ އާއި އެއް އަހަރުގެ ތުއްތު ދަތިފުޅު ދަތުރުކުރި އެމީހުންގެ ޕްރައިވެޓް ޖެޓް ވެއްޓިއްޖެއެވެ.\nއެމެރިކާގެ ޓެނީސްގައި އޮންނަ އެލިޒަބެތްޓަން މުނިސިޕަލް އެއާޕޯޓުގައި އިއްޔެ މެންދުރު ފަހުގެ ވަގުތެއްގައި ހިނގި މި ހާދިސާގައި އަނިޔާވެގެން އެ މީހުންނަށް މިހާރު ފަރުވާދެމުންދާއިރު، ހާދިސާގައި އެއްވެސް މީހަކު މަރުވެފައި ނުވެއެވެ. ޑެލް އާއި އޭނާގެ އާއިލާގެ އިތުރުން ޖެޓުގައި އެވަގުތު ތިބީ ދެ ޕައިލެޓުންނެވެ.\nދިހަ މީހުންގެ ޖާގައިގެ މި ކުޑަ ޖެޓް ވެއްޓިފައި ވަނީ އެއާޕޯޓުގެ ޖައްސަން އުޅުނު ވަގުތު، ރަންވޭގެ ކޮޅުން ކައްސާލައިގެން ހިނގި ހާދިސާއަކަށްފަހު ކަމަށް އެމެރިކާގެ ނޫސްތައް ބުނެއެވެ. މި ހާދިސާގައި ޖެޓް ރަންވޭއިން ބޭރުވެ އެ ސަރަޙައްދުގައި އޮތް ވިނަގަނޑެއްގެ މަތީގައި އެނބުރެމުން ދިޔަ މަންޒަރު ބައެއް ފަރާތްތަކަށް ފެނުނުއިރު، ޖެޓުގައި ވަނީ އަލިފާންވެސް ރޯވެފައެވެ.\nނަމަވެސް ޑޭލް އާއި އޭނާގެ އާއިލާގެ އިތުރުން ޖެޓުގެގެ ދެ ޕައިލެޓުން ވަނީ ޖެޓު ވެއްޓުމާއެކު ސަލާމަތުން އެއިން ނިކުމެފައެވެ. އެމީހުން ވަގުތުން އެ ސަރަޙައްދުން ހޮސްޕިޓަލަކަށް ގެންގޮސް ފަރުވާދީފައިވާއިރު، އެއްވެސް މީހަކަށް ސީރިއަސް އަނިޔާއެއް ނުލިބޭ ކަމަށް ރިޕޯޓްތައް ބުނެއެވެ. މި ހާދިސާގައި ޖެޓުގައި ރޯވި އަލިފާންގަނޑުގެ ސަބަބުންއެ ޖެޓުގެ ފަހަތުކޮޅުން ބޮޑު ބައެއް ވަނީ ބޭނުން ނުކުރެވޭ ވަރަށް އަނދައި އަޅިޔަށް ވެފައެވެ.\nމި ހާދިސާ ހިނގަން މެދުވެރިވި ސަބަބެއް އަދި ރަސްމީ ފަރާތަކުން ހާމަކޮށްފައި ނުވާއިރު، ހާދިސާގެ ތަހުޤީޤެއް އެމެރިކާގެ ނޭޝަނަލް ޓްރާންސްޕޮޓޭޝަން ސޭފްޓީ ބޯޑުން މިހާރު ދަނީ ކުރަމުންނެވެ.


އެސިސްޓެންޓް އެޑްމިނިސްޓްރޭޓިވް އޮފިސަރ(ކޮންޓްރެކްޓް)\nމި މަޤާމަށް އެދިލައްވާ ފަރާތްތަކުން 24 މެއި 2022 ވާ ހޯމަ ދުވަހުގެ 13:30 ގެ ކުރިން މި ޓްރައިބިއުނަލްގެ ވަޒީފަށްއެދޭ ފޯމް ފުރިހަމަ ކުރެއްވުމަށްފަހު (ގ.ފަތުރުވެހި 03 ވަނަ ފަންގިފިލާ) އަށް ހުށަހެޅުއްވުން އެދެމެވެ.\nސީނިއަރ އެޑްމިނިސްރޭޓިވް އޮފިސަރ (ލީގަލް ސަރްވިސް ސެކްޝަން)\nމި މަޤާމަށް އެދިލައްވާ ފަރާތްތަކުން 16 މެއި 2022 ވާ ހޯމަ ދުވަހުގެ 13:30 ގެ ކުރިން މި ޓްރައިބިއުނަލްގެ ވަޒީފަށްއެދޭ ފޯމް ފުރިހަމަ ކުރެއްވުމަށްފަހު (ގ.ފަތުރުވެހި 03 ވަނަ ފަންގިފިލާ) އަށް ހުށަހެޅުއްވުން އެދެމެވެ.\nމި މަޤާމަށް އެދިލައްވާ ފަރާތްތަކުން 02 މާރިޗު 2022 ވާ ބުދަ ދުވަހުގެ 13:30 ގެ ކުރިން މި ޓްރައިބިއުނަލްގެ ވަޒީފަށްއެދޭ ފޯމް ފުރިހަމަ ކުރެއްވުމަށްފަހު (ގ.ފަތުރުވެހި 03 ވަނަ ފަންގިފިލާ) އަށް ހުށަހެޅުއްވުން އެދެމެވެ.\nމި މަޤާމަށް އެދިލައްވާ ފަރާތްތަކުން 01 މާރިޗު 2022 ވާ އަންގާރަ ދުވަހުގެ 13:30 ގެ ކުރިން މި ޓްރައިބިއުނަލްގެ ވަޒީފަށްއެދޭ ފޯމް ފުރިހަމަ ކުރެއްވުމަށްފަހު (ގ.ފަތުރުވެހި 03 ވަނަ ފަންގިފިލާ) އަށް ހުށަހެޅުއްވުން އެދެމެވެ.\nމި މަޤާމަށް އެދިލައްވާ ފަރާތްތަކުން 17 ފެބުރުވަރީ 2022 ވާ ބުރާސްފަތި ދުވަހުގެ 13:30 ގެ ކުރިން މި ޓްރައިބިއުނަލްގެ ވަޒީފަށްއެދޭ ފޯމް ފުރިހަމަ ކުރެއްވުމަށްފަހު (ގ.ފަތުރުވެހި 03 ވަނަ ފަންގިފިލާ) އަށް ހުށަހެޅުއްވުން އެދެމެވެ.\nއެންމެ ފަސް| 1234567 89| އެންމެ ކުރި


Kajol ge 'Tribhanga' ge teaser dhakkaalaifi - vNews.mv\nކާޖޮލްގެ "ތްރިބާންގާ"ގެ ޓީޒާ ދައްކާލައިފި\nމަރިޔަމް ޝާހިދާ 04 January 2021, 13:08\nބޮލީވުޑްގެ ފިލްމީތަރި ކާޖޮލް ދޭވްގަންގެ ފުރަތަމަ ވެބް ފިލްމް "ތްރިބާންގާ" ގެ ޓްރެއިލަރ ބެލުންތެރިންނަށް ދައްކާލައިފިއެވެ.\nމިމަހުގެ 15 ވަނަ ދުވަހު ނެޓްފްލިކްސްއިން ދެއްކުމަށް ހަމަޖެހިފައިވާ މިފިލްމަކީ ކާޖޮލްގެ ފިރިމީހާ އަދި ކުޅަދާނަ އެކްޓަރު އަޖޭ ދޭވްގަންގެ ފިލްމު އުފައްދާ ކުންފުންޏަކާއި އިތުރު އެހެން ފިލްމު ޕްރޮޑަކްޝަން ހައުސްއަކާއި ގުޅިގެން އުފައްދާފައިވާ ފިލްމެކެވެ.\nމިފިލްމުގެ ޑައިރެކްޓަރަކީ މަޝްހޫރު ފިލްމު "ހަމް އާޕްކޭހޭ ކޯން" އިން ގިނަ ބައެއްގެ ލޯބި ހޯދާފައިވާ ބަތަލާ ރޭނޫކާ ސަހާނޭއެވެ. މިއީ އޭނާގެ ފުރަތަމަ ޑައިރެކްޝަނެވެ.\nމިފިލްމަކީ އާއިލާއެއްގެ ތެރޭގައި ހިމެނޭ އެކި އުމުރުފުރާގެ މީހުންގެ މެދުގައި ޖެހޭ އިޖްތިމާއީ އެކި މައްސަލަތަކުގެ މައްޗަށް ބިނާކޮށްގެން އުފައްދާފައިވާ ފިލްމެކެވެ.\nކާޖޮލްގެ އިތުރުން މިފިލްމުން ފެނިގެންދާ މުހިއްމު ތަރިންގެ ތެރޭގައި ތަންވީ އަޒްމީ، މިތިލާ ޕާލްކަރ އަދި ކުނާލް ރޯއި ކަޕޫރު ހިމެނެއެވެ.\nމިފިލްމުގެ ޓީޒާ ބެލުންތެރިންނާއެކު ހިއްސާކުރަމުން ފިލްމު މިމަހު 15 ވަނަ ދުވަހު ނެޓްފްލިކްސްއިން ރިލީޒްކުރަން ހަމަޖެހިފައިވާކަމަށް ބަތަލާ ކާޖޮލްވަނީ އިންސްޓަރގްރާމް މެދުވެރިކޮށް ބުނެފައެވެ.\nބޮލީވުޑްގައި މިވަގުތު ހުރި ދުވަސްވީ ކާމިޔާބު ބަތަލާ ކާޖޮލް އެންމެފަހުން ބެލުންތެރިންނަށް ފެނިފައިވަނީ ފިރިމީހާ އަޖޭ ދޭވްގަންއާއެކު ކުޅުނު "ތާނާޖީ: ދި އަންސަންގް ވެރިއަރ" އިންނެވެ. މިފިލްމްވަނީ އާމްދަނީގެ ގޮތުންވެސް ބޮޑު ކާމިޔާބީއެއް ހޯދާފައެވެ.\nބޮލީވުޑްގެ ފިލްމުތަކުގެ ޚަބަރު ތަކުގެ އިތުރުން އަދިވެސް މިއުޒިކާއި އެންޓަޓައިންމެންޓް ދާއިރާގެ އިތުރު ޚަބަރުތައްވެސް ހިމަނާލަން ފެނޭ. މިސާލަކަށް މިހާރު ކުރިއަށްދާ އިންޑިއަން އައިޑަލްފަދަ މުބާރާތްތަކުގެ އަޕްޑޭޓްވެސް ހިމެނުން ސަޅިވާނެ. ހަމަ ޚިޔާލެއް މީ


Gathulu aammu hingi sifainge machchah court-martial hingaanan: Myanmar - vNews.mv\nގަތުލުއާންމު ހިންގި ސިފައިންގެ މައްޗަށް ކޯޓް މާޝަލް ހިންގާނަން: މިޔަންމާ\nސައިފް އަޒްހަރު 01 September 2019, 18:51\nރާޚައިން ސްޓޭޓްގައި ގަތުލުއާންމު ހިންގި ސިފައިންގެ މައްޗަށް ކޯޓް މާޝަލް ނުވަތަ އަސްކަރީ ޝަރީއަތް ހިންގާނޭ ކަމަށް، މިޔަންމާ އަސްކަރިއްޔާއިން ބުނެފިއެވެ.\nމިޔަންމާ އަސްކަރިއްޔާއިން މިކަން ހާމަކޮށްފައިވަނީ، އަސްކަރީ ކޯޓުން ރާޚައިން ސްޓޭޓަށް ޒިޔާރަތްކޮށް ހާމަވި ކަންތައްތަކާ ގުޅިގެންނެވެ.\nމިޔަންމާ ސިފައިންގެ ކޮމާންޑަރ އިން ޗީފް މިން އަންގް ހްލިއަންގެ ވެބްސައިޓްގައި ބުނެފައިވަނީ، ދެވިފައިވާ އިރުޝާދުތަކާ ޚިލާފަށް ރާޚައިން ސްޓޭޓްގެ އަވަށެއްގައި ބައެއް ސިފައިން އަމަލުތައް ހިންގާފައިވާކަން ހާމަވެފައިވާ ކަމަށެވެ.\n2018 ވަނަ އަހަރު އެސޯސިއޭޓެޑް ޕްރެސްއިން ހާމަކޮށްފައިވާ ގޮތުގައި، މިޔަންމާގެ އެ އަވަށުން، ރޮހިންގާ މުސްލިމުން މަރައި ވަޅުލާފައިވާ ގާތްގަނޑަކަށް ފަސް ކަށްވަޅު އެބަހުރި ކަމަށެވެ. އެކަމަށް މިޔަންމާ ސަރުކާރުން ފަހުން ވަނީ އިޢްތިރާފުވެސް ވެފައެވެ.\nމިޔަންމާ ސަރުކާރުން ކުރިން ބުނަމުންދިޔައީ، އެ ކަށްވަޅުތަކުގައި ވަޅުލާފައިވަނީ ރޮހިންގާ 19 "ޓެރަރިސްޓުން" ކަމަށެވެ.\nއަސްކަރީ ކޯޓުން ރާޚައިން ސްޓޭޓަށް ކުރި ޒިޔާރަތުގައި ހޯދިފައިވާ ހޯދުންތަކާ ގުޅޭގޮތުން މީޑިއާއިން ސުވާލު ކުރުމުން، މިޔަންމާ އަސްކަރިއްޔާގެ ތަރުޖަމާނު ބުނީ، އެ މައުލޫމާތު ތަކަކީ ސިއްރެއް ކަމަށެވެ.\nއެ މައުލޫމާތު ދެނެގަތުމުގެ ހައްގު އޭނާއަށްވެސް ލިބިގެން ނުވާ ކަމަށާއި، އަސްކަރީ ކޯޓުން ކަންކަން ފުރިހަމަ ކުރުމަށްފަހު މައުލޫމާތު ހާމަ ކުރާނޭ ކަމަށް ތަރުޖަމާނު ބުންޏެވެ.\nމިޔަންމާ އަސްކަރިއްޔާއިން، މާޗްމަހު އެކުލަވާލި އަސްކަރީ ކޯޓުގައި ހިމެނެނީ މޭޖަރ ޖެނެރަލްއަކާއި، ދެ ކާނަލުންނެވެ. މިއީ، މިޔަންމާ ސިފައިން ރާޚައިން ސްޓޭޓަށް އަރައިގަނެ ރޮހިންގާ މުސްލިމުން މަރައި، ރޭޕްކޮށް، އަދި މުސްލިމުންގެ ގެދޮރާއި، އަވަށްތަކުގައި ހުޅުޖަހައި އެންދިކަމަށް އދއާއި، އެމްނެސްޓީއާއި، ހިއުމަން ރައިޓްސް ވޮޗުން ބުނުމާ ގުޅިގެން އެކުލަވާލި ކޯޓެކެވެ.\nކޯޓު އެކުވަލާލި ފަހުން، އެ ކޯޓުން މިހާތަނަށް ވަނީ ދެފަހަރަށް ރާޚައިން ސްޓޭޓަށް ޒިޔާރަތް ކޮށްފައެވެ.\nރޮހިންގާ ހަނގުރާމަވެރިންގެ ގްރޫޕަކުން މިޔަންމާ ފުލުހުންގެ ޕޯސްޓަކަށް ހަމަލާ ދިނުމާ ގުޅިގެން، މިޔަންމާ ސިފައިން 2017 ވަނަ އަހަރު ރާޚައިން ސްޓޭޓަށް އަރައިގަނެ ހިންގި އިންސާނިއްޔަތާ ޚިލާފް ޖަރީމާތަކާ ހެދި ފުރާނައިގެ ސަލާމަތަށް އެދިގެން ހަތްލައްކަ ތިރީސް ހާހަށްވުރެ ގިނަ މުސްލިމުން ފިލައިގެން އަވަށްޓެރި ބަނގްލަދޭޝްއަށް ގޮސްފައި ވެއެވެ.\nމިކަމާ ގުޅިގެން އެމެރިކާއިންވަނީ މިޔަންމާ ސިފައިންގެ ކޮމާންޑަރ އިން ޗީފާއި، ސިފައިންގެ އެތައް ވެރިންނާ ދެކޮޅަށް ދަތިކުރުމުގެ ފިޔަވަޅުވެސް އަޅާފައެވެ.


SunOnline: Raees Waheed ah furassaara kurun, Nasheed hiyvaru dhehvaifi\nރައީސް ވަހީދަށް ފުރައްސާރަކުރަން ނަޝީދު ހިތްވަރުދެއްވައިފި\n7 ފެބުރުއަރީ 2012 ވަނަ ދުވަހު އޭރުގެ ރައީސް މުހައްމަދު ނަޝީދު ޖުމްހޫރީ މައިދާނުގައި --- ސަންފައިލް ފޮޓޯ\nކުރީގެ ރައީސް ޑރ. މުހައްމަދު ވަހީދު ހަސަން މަނިކުގެ ދެކަނބަލުންނަށް މިއަދު ހެދުނުގެ ވަގުތެއްގައިި މީހަކު މަގުމަތިން ދިމާކޮށްލައި، ފުރައްސާރަކުރި ކުރުން، ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ދިފާއުކުރައްވައިފިއެވެ.\nޑރ. ވަހީދާއި އަނބިކަނބަލުން އިލްހާމް ހުސައިން މިއަދު ފަތިހު މާލޭ އުސްފަސްގަނޑު ސަރަހައްދުގައި ކަސްރަތު ކުރައްވަން އުޅުއްވަނިކޮށް އެ ދެކަނބަލުންނަށް އެމްޑީޕީގެ އެކްޓިވިސްޓަކު ވަރަށް ހުތުރު ބަހުން އެއްޗެހި ކިޔައި ފުރައްސާރަ ކުރި ކަމަށް އެމަނިކުފާނު ވަނީ ވިދާޅުވެފައެވެ.\nއަދި އެ މައްސަލަ ވަނީ ފުލުހުންނަށް ވެސް ރިޕޯޓުކޮށްފައެވެ. ފުލުހުން ބުނީ އެ މައްސަލައާ ގުޅިގެން ބަލަންޖެހޭ ކަންކަން ބަލަމުން އަންނަ ކަމަށެވެ.\nމި ހާދިސާއާ ގުޅިގެން، އެމްޑީޕީގެ ސަޕޯޓަރުން އަންނަނީ އެކަން ދިފާއުކުރަމުންނެވެ. އަދި ޑރ. ވަހީދަށް މާލޭގެ މަގުމަތީގައި މިނިވަންކަމާއެކު އުޅެވޭތީ ޝުކުރުކުރަންޖެހޭ ކަމަށާއި މަގުމަތިން ފެނިއްޖެއްޔާ އެއްޗެހި ކިޔާނެ ކަމަށް ވެސް އެމްޑީޕީގެ ގިނަ ބަޔަކު އަންނަނީ ބުނަމުންނެވެ.\nޑރ. ވަހީދަށް ފުރައްސާރަކުރި މައްސަލައާ ގުޅިގެން، ނަޝީދު މިރޭ ކުރެއްވި ޓުވީޓެއްގައި ވަނީ އެކަން ދިފާއުކުރައްވައި ވާހަކަދައްކަވައިފައެވެ.\nނަޝީދު ކުރެއްވި ޓުވީޓެއްގައި ވިދާޅުވީ އެމަނިކުފާނުގެ ކުރީގެ ނައިބު ރައީސް، 2012 ވަނަ އަހަރު އެމްޑީޕީ ސަރުކާރު ބަޣާވާތަކުން ބަދަލުކުރައްވައި، އިންތިހާބު ނުވެ ރައީސްކަން ކުރެއްވި ކަމަށް ރާއްޖޭގެ ވަރަށް ގިނަ ރައްޔިތުން ދެކޭ ކަމަށް، އެމަނިކުފާނު ދެކިވަޑައިިގަންނަވާ ކަމަށެވެ.\n"އެހެންކަމުން ވަރަށް ގިނަ ދިވެހީންނަށް ކުރީގެ ނައިބު ރައީސް ފެނުމުން "ބާޣީ" އޭ ގޮވޭ،" ނަޝީދު ވިދާޅުވިއެވެ.\nނަޝީދު މިފަދަ މޭރުމަކުން ވާހަކަދައްކަވާފައި ވާއިރު، ރައީސް އިބްރާހިމް މުހައްމަދު ސޯލިހު ވަނީ ފޯނުން ގުޅުވައި، ވަހީދާއި އަނބިކަނބަލުންގެ ހާލުބައްލަވައިފައެވެ.\nއަދި ކުރީގެ ރައީސް މައުމޫން އަބްދުލްގައްޔޫމް އާއިި، ޖުމްހޫރީ ޕާޓީއާއި، ޔޫތު މިނިސްޓަރު އަހްމަދު މަހްލޫފު ވެސް ވަނީ އެކަން ކުށްވެރިކުރައްވައިފައެވެ.\nއެ މައްސަލަ ބެލުމަށް އޭރުގެ ޑރ. ވަހީދުގެ ސަރުކާރުން އެކުލަވާލި، ރިޔާސީ ކޮމިޝަންގެ ކޯނީ ރިޕޯޓުގައި ނިންމާފައިވަނީ އެއީ ބަޣާވާތެއް ނޫން ކަމަށެވެ. ނަމަވެސް އެމްޑީޕީން ވަނީ އެ ރިޕޯޓު ބަލައި ނުގަންނަ ކަމަށް ބުނެފައެވެ.\nނަޝީދު އަދިވެސް އަންނަނީ ހަތެއް ފެބްރުއަރީގައި 2012 ގައި އެމަނިކުފާނުގެ ސަރުކާރު ވެއްޓުނު ގޮތް ތަހުގީގު ކުރެވޭނެ ކަމަށް ވިދާޅުވަމުންނެވެ.


ކ. މާލެ | 27 އޮކްޓޯބަރ 2018 | ހޮނިހިރު 17:57 | 7,687\nރާއްޛޭގެ ކަނޑުގެ އަޑިގައި ބޭއްވުނު ކައިވެއްޏެއް. ކައިވެނި ރޫޅުމުން ދުރުވުމުގެ ވިސްނުމުގައި އިރުވަރު ބަލައި އުޅުނު. - އަޝްވާ ފަހީމް


Igthisaadhee Adhi Maalee Dhaairaathakuge Isverin Committee Ah Haaziru Kohdhinumah Saeed Edhijje - Vaguthu\nއިގްތިސާދީ އަދި މާލީ ދާއިރާތަކުގެ އިސްވެރިން ކޮމެޓީއަށް ހާޒިރު ކޮށްދިނުމަށް ސައީދު އެދިއްޖެ\nނުރައްކާތެރި ކޮވިޑް-19 ގެ ސަބަބުން ރާއްޖޭގެ އިގްތިސޯދަށް އަންނަމުންދާ ހީނަރުކަން ކުޑަ ކުރުމަށްޓަކައި ސަރުކާރުން އެޅުމަށް ނިންމާފައިވާ ފިޔަވަޅުތަކާއި އެ ފިޔަވަޅުތައް އެޅުމަށް ނިންމި ސަބަބުތައް ސާފު ކުރުމަށް ސަރުކާރުގެ އިގްތިސޯދީ އަދި މާލީ ކަންކަމާއި ބެހޭ އިސް ފަރާތްތައް މަޖިލީހުގެ އިގްތިސޯދީ ކޮމެޓީއަށް ހާޒިރު ކޮށްދިނުމަށް މާވަށު ދާއިރާގެ މެންބަރު މުހައްމަދު ސައީދު އެދިވަޑައިގެންފިއެވެ.\nރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދަށް ސައީދު ފޮނުއްވާފައިވާ ސިޓީއެއްގައި ވިދާޅުވެފައިވަނީ ކޮވިޑް19 ގެ ސަބަބުން ރާއްޖޭގެ އިގްތިސޯދަށް ދިމާވެފައިވާ ހުރަސްތައް ދެނެގަނެ މިކަމުގައި އަވަސް ފިޔަވަޅުތަކެއް ސަރުކާރުން އެޅުން މުހިއްމު ކަމަށް ދެކިވަޑައިގަންނަވާ ކަމަށް އިގްތިސޯދީ ކޮމެޓީގައި އެމަނިކުފާނު ވިދާޅުވެފައިވާނެ ކަމަށެވެ. އިގްތިސޯދަށް އަންނަމުންދާ ހީނަރުކަން ކުޑަ ކުރުމަށްޓަކައި ސަރުކާރުން އެޅުމަށް ނިންމާފައިވާ ފިޔަވަޅުތަކާއި އެ ފިޔަވަޅުތައް އެޅުމަށް ނިންމި ސަބަބުތައް ސާފު ކުރުމަށް ސަރުކާރުގެ އިގްތިސޯދީ އަދި މާލީ ކަންކަމާއި ބެހޭ އިސް ފަރާތްތައް ކޮމެޓީއަށް ހާޒިރު ކޮށްދެއްވުމަށް ސައީދު ވަނީ މަޖިލިސް ރައީސްގެ އަރިހުން އެދިވަޑައިގެންފައެވެ.\nAs MP, I hv requested the Parliament to ask gov for clear communication on the deficiencies / clarity of the economic plan & explain how it will impact the ordinary citizen & on it’s effective access to the biz’s. There should be an oversight committee represented by all parties pic.twitter.com/1wpYqXCW36\n— Mohamed Saeed (@em_saeed) March 25, 2020\nމީގެ އިތުރުން އޭނާ ވަނީ ސަރުކާރުގެ މާލީ އަދި އިގްތިސާދީ ދާއިރާގެ އިސްވެރިން ދާދިފަހުން ބޭއްވި ނޫސްވެރިންގެ ބައްދަލުވުމެއްގައި ވިޔަފާރިތައް ބަނގުރޫޓުވިޔަ ނުދިނުމަށް ދައުލަތުގެ ބަޖެޓުން 2.5 މިލިއަން ރުފިޔާ ހަރަދު ކުރުމަށް ނިންމާފައިވާ ކަން އިއުލާން ކޮށްފައިވާކަން ފާހަގަކުރައްވާފައެވެ. ނަމަވެސް އެކަމުގެ ތަފްސީލް ހިއްސާކޮށްފައި ނުވާތީ ސައީދު ވަނީ ކަންބޮޑުވުން ފާޅުކުރައްވާފައެވެ.\nކުރީގެ ރައީސް އަބްދުﷲ ޔާމީން ސަރުކާރުގައި އިގްތިސޯދޯ ވަޒީރުކަން ކުރެއްވި ސައީދުގެ ސިޓީގައި ވަނީ އިގްތިސޯދީ މިފަދަ ހާލަތެއްގައި މަޖިލީހުގެ ދައުރު އިސް ކުރަން ޖެހޭ ކަމަށް ވިދާޅުވެފައެވެ. އެހެން ކަމުން މަޖިލީހުގެ ކޮމެޓީއަށް ވީ އެންމެ އަވަހަކަށް އެދާއިރާތަކުގެ އިސްވެރިން ހާޒިރުކުރުން މުހިންމު ކަމަށް އޭނާ ފޮނުއްވެވި ސިޓީގައި ވަނީ ފާހަގަކުރައްވާފައެވެ.\nމިދިޔަ ބުރާސްފަތި ދުވަހު ނޫސްވެރިންނާއި ބައްދަލުކުރައްވާ ފިނޭންސް މިނިސްޓަރު އިބްރާހީމް އަމީރު ވިދާޅުވީ ސަރުކާރުން ތައާރަފު ކުރަން ނިންމާފައިވާ 2.5 ބިލިއަން ރުފިޔާގެ ރިކަވަރީ ލޯނަކީ ކޮވިޑް-19 ގެ ސަބަބުން އަމިއްލަ ވިޔަފާރިތަކަށް ވެފައިވާ ހީނަރުކަން ކުޑަ ކުރުމަށް ލިބިގެންދާނެ ވަރަށް ބޮޑު ބާރަކަށް ވެގެންދާނެ ކަމަށެވެ.\nއަމީރު ވިދާޅުވީ ވިޔަފާރިތަކުގެ ވޯކިން ކެޕިޓަލް ރަނގަޅު ކުރުމަށް ދޫކުރާ މި ޕެކޭޖުގެ ދަށުން ފައިސާ ދޫކުރާނީ ހަ މަހުގެ ގްރޭސް ޕީރިއަޑަކާއެކު ހަ ޕަސެންޓު އިންޓްރެސްޓުގައި ކަމަށެވެ. އެ ފައިސާ އަނބުރާ ދެއްކުމަށް ތިން އަހަރުގެ މުއްދަތެއް ދޭނެ ކަމަށް މިނިސްޓަރު ވިދާޅުވި އެވެ.\nމާޗް 25, 2020 14:15\nރާއްޖެ ފުރަބަދުކުރުންތޯ ރަނގަޅީ ނުވަތަ ގޭބަންދުގައި މަސައްކަތެއް ނުކޮށް ތިބުންތޯ ރަނގަޅީ . މިވަގުތު ކުރަންވީކަމަކީ ގައުމު ހަލާކުވުމުގެ ކުރިން ، މުޅީރާއްޖެ ފުރަބަންދުކޮށް ދަނޑުވެރިކަމާއި ، މަސްވެރިކަމާއި ދެންވެސް އިގްތިސާދީގޮތުން ކުރެވެންހުރިކަމެއް ކޮށް އެތެރޭގެ އިގްތިސާދު ރަނގަޅޫކޮށް މިނިވަންކަމާއި އެކު ހަރަކާތްތެރިވެވޭނެ މާހައުލަކަށް އައުން ، އެއީ އެއްވެސް ބަޔަކަށް ބޭރުން އެތެރެނުވެވޭގޮތް ހެދުން. .. އަފަހަތަށް 50 އަހަރު ޖެހެންބޭނުމެއްނޫން\nމާޗް 25, 2020 17:18\nކަލޭބުނާއިރަށް ކަލޭބުނާހާ ބަޔަކު ހާޒިރެއް ނުކުރެވޭނެ ! އަގަމަޑުންލައިގެން ހުރޭ ! ކަލޭމެންގެ ވެރިކަމުގައި ހާޒިރު ކޮށްދިނީ ކޮންބައެއްތަ ؟ އަދިވެސް އަގަހުޅުވާތި !\nމާޗް 25, 2020 17:55\nއެއީ ގައުމަށް ހެޔޮ އެދޭތީވެ.\nމާޗް 25, 2020 18:31\nސައީދު ބުނާ ވާހަކަ ރަނގަޅައް ވިސްނާ ލުން ބުއްދިވެރި.\nމާޗް 25, 2020 20:14\nއަނގަމަޑުން ލައިގެން ނުހުންނާނެ! ޖަހާހާ ބެރަކަށް ނުނަށާނެ! ރައްޔިތުންތަކެއް ހޮވާފައި މަޖިލީހަށް ފޮނުވާފައި އެހުރީ ރައްޔިތުން ބޭނުންވާ ކަންތަކުގައި ވާކާލާތުކުރަން ޤާބިލް ބޭފުޅެއް، އެކަން އެބޭފުޅާ ކުރައްވާނެ! މަޖިލީހުން ޖެހޭނީ އެމަނިކުފާނު އެދޭކަންތައްވެސް ކުރަން!


ވަޒީފާގެ ފުރުޞަތު (ޓީޗަރ)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 25 ޑިސެމްބަރ 2019 ގެ 13:00 ގެ ކުރިން، ކަމަދޫ ސްކޫލްއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 29 ޑިސެމްބަރ 2019 އާއި 31 ޑިސެމްބަރ 2019 އާ ދެމެދު، ކަމަދޫ ސްކޫލް ގައެވެ.


COVID-19: 30 aharu vi iruvess oximeter ge massala hallu nuvee keeve? | ThePress\nކޮވިޑް-19: 30 އަހަރު ވީއިރުވެސް އޮކްސިމީޓަރުގެ މައްސަލަ ހައްލު ނުވީ ކީއްވެ؟\nހަމުގެ ކުލަ އިނދިރި މީހެއްގެ އިނގިލީގައި އޮކްސިމީޓަރު ހަރުކޮށްގެން ރީޑިންގް ނަގަނީ / ފޮޓޯ: އެންވައިޓީ\nކޮރޯނާވައިރަސް ޑިޒީޒް (ކޮވިޑް-19) އާ ދެކޮޅަށް ކުރަމުންދާ ހަނގުރާމާގައި އޮކްސިމީޓަރަކީ ޑޮކްޓަރުންނާއި ސިއްހީ ހިދުމަތްތެރިންނަށް މުހިންމު އާލާތެކެވެ. މި ޑިވައިސްއަކީ ޕޭޝަންޓުގެ ހަށިގަނޑުގައި އޮކްސިޖަން ހުރި މިންވަރު އަންގައިދޭ މީޓަރެކޭވެސް ބުނެވިދާނެއެވެ. ނަމަވެސް މި ކުޑަކުޑަ ޑިވައިސްއަކީ ހަމުގެ ކުލަ އަނދިރި މީހުންގެ ހަށިގަނޑުގައި އެންމެ ފުރިހަމައަށް މަސައްކަތް ނުކޮށްފާނެ އާލާތެއް ކަން، މިހާތަނަށް ހެދި ގިނަ ދިރާސާތަކަކުން މިވަނީ ދައްކާފައެވެ.\nއެމެރިކާގެ ފުޑް އެންޑް ޑްރަގް އެޑްމިނިސްޓްރޭޝަން (އެފްޑީއޭ)އިން އާންމު ކުރި އިންޒާރެއްގައި ބުނެފައި ވަނީ، ކޮވިޑް-19އާ ގުޅިގެން އޭގެ ބޭނުން އިންތިހާއަށް އިތުރު ވެފައިވާ ޕަލްސް އޮކްސިމީޓަރުން އެންމެ ފުރިހަމަ ނަތީޖާއެއް ނުދައްކަފާނެ ކަމަށެވެ.\nހުސްވި ހަފުތާގެ ކުރީކޮޅު، އެމެރިކާގެ ސެންޓާޒް ފޮ ޑިޒީޒް ކޮންޓްރޯލް އެންޑް ޕްރިވެންޝަން (ސީޑީސީ) އިންވެސް ވަނީ، މި ޑިވައިސްތަކަކީ، ހަމުގެ ކުލަ އަނދިރި މީހުންގެ ހަށިގަނޑުގައި އެންމެ ފުރިހަމަ މަސައްކަތް ނުކޮށްފާނެ ޑިވައިސްތަކެއް ކަމަށް، ޑޮކްޓަރުންނާއި ނަރުހުންނަށް އިންޒާރުކޮށް، އެ އިދާރާގެ ގައިޑްލައިން އަޕްޑޭޓް ކޮށްފައެވެ.\nހަމުގެ ކުލަ އިނދިރި މީހެއްގެ އިނގިލީގައި އޮކްސިމީޓަރު ހަރުކޮށްގެން ރީޑިންގް ނަގަނީ / ފޮޓޯ: ވެރީވެލް ހެލްތު\nދަތްޗެއްހެން އަތުގައި ތިއްބައިލައިގެން ބޭނުން ކުރާ ޕަލްސް އޮކްސިމީޓަރަކީ ޕޭޝަންޓުގެ ލޭގެ ތެރޭގައި އޮކްސިޖަން ދައުރުވަމުންދާ މިންވަރު މޮނީޓާ ކޮށްދޭ، ހަށިގަނޑަށް އޭގެ ސަބަބުން އެއްވެސް ވަރެއްގެ ތަދެއް އިހުސާސް ވިޔަ ނުދޭ ޑިވައިސްއެކެވެ.\nނިއު އިންގްލަންޑް ޖާނަލް އޮފް މެޑިސިންގައި އާންމު ކޮށްފައިވާ ދިރާސާއެއްގައި ޑރ މައިކަލް ޖޯޑިންގްއާއި އޭނާގެ ޓީމުން ވަނީ، 10000 ޕޭޝަންޓުން ބައިވެރިކޮށްގެން މިކަމާ ގުޅޭ ތަހުލީލުތައް ކުރިއަށް ގެންގޮސްފައެވެ. މި ދިރާސާގެ ހޯދުންތަކަށް ބަލާއިރު، ޕަލްސް އޮކްސިމީޓަރުތަކުން ދެއްކި ނަތީޖާއަށް ވުރެ، އާޓީރިއަލް ބްލަޑް ގޭސް ޓެސްޓުގެ ނަތީޖާ މާ ކަށަވަރު ކަމަށް ދައްކައެވެ. ނަމަވެސް މި ޓެސްޓަކީ ޕޭޝަންޓްގެ ހަށިގަނޑަށް ދަތު އިހުސާސް ކުރުވާ، "އިންވޭސިވް" ޕްރޮސީޖާއެކެވެ.\nދޮން ނަސްލުގެ މީހުންގެ ހަށިގަނޑުން ޕަލްސް އޮކްސިމީޓަރުން ނަތީޖާ އޮޅޭ ގޮތަށް އަދަދުތައް ދެއްކީ 3.6 ޕަސެންޓަށް ކަމަށް ވާއިރު، ކަޅު ނަސްލުގެ ޕޭޝަންޓުންގެ މެދުގައި މިއަދަދު އޮތީ 11.7 ޕަސެންޓަށް ކަމަށް ދިރާސާއިން ވަނީ ދައްކާފައެވެ. އެގޮތުން، ކަޅު ނަސްލުގެ ކޮންމެ 10 ޕޭޝަންޓަކުން އެކަކަށް، ނުބައި ނަތީޖާއެއް ލިބުން އެކަށީގެން ވާ ކަމަށް ޑރ ޖޯޑިންގް ވަނީ ވިދާޅުވެފައެވެ.\nއައިސީޔޫގައި އޮތް ހާލުބޮޑޫ ބަލިމީހަކު ރަމްޒުކޮށްދިނުމަށް ބޭނުންކޮށްފައިވާ ތަސްވީރެއް/ފޮޓޯ: މޭޝްވައިރަލް\nކަށަވަރު ނަތީޖާއެއް ނުދައްކަނީ ކީއްވެ؟\nޕަލްސް އޮކްސިމީޓަރު މަސައްކަތް ކުރަނީ ޒާތެއްގެ ރަތް އަލިތަކެއް އިނގިލީގެ ތެރެއިން ފޮނުވާލައިގެންނެވެ. މި ގޮތަށް ފޮނުވާލާ2އައްޔެއް، އަނެއް ފަރާތުގައިވާ ސެންސަރުތަކަށް ނަގައެވެ. ލޭގެ ކުލަ ސެންސަރުން ދެނެގަނެއެވެ. ގަދަ ރަތް ކުލައަށް ހުންނަ ނަމަ އެއީ ރަނގަޅަށް އޮކްސިޖަން ލިބޭ ކަމުގެ ނިޝާނެކެވެ. ދަނބު ނުވަތަ ނޫ ކުލައަކަށް ހުންނަ ނަމަ އެއީ، އޮކްސިޖަން މަދުވުމުގެ އަލާމާތެކެވެ. ޕަލްސް އޮކްސިމީޓަރުތަކަކީ، ހަމުގެ ކުލައަށް އެޖަސްޓް ކޮށްފައި ނުވާ ޑިވައިސްތަކެއް ނަމަ، ހަންގަނޑުގެ ތެރެއަށް އަލި ދަމައިގަންނަ ގޮތަށް ބަދަލު އާދެއެވެ. ހަމަ މިފަދައިން، އަނދިރި ކުލައެއް ނިޔަފަތީގައި ޖައްސާފައި ވާ ނަމަވެސް، ނަތީޖާއަށް ބަދަލު އާދެއެވެ.\nއޮކްސިމީޓަރުތަކަށް ކުރިމަތިވާ މި މައްސަލައަކީ މުޅިން އަލަށް ދެނެގަނެވުނު ކަމެއް ނޫނެވެ. 1990ގެ އަހަރުތަކުގެ ތެރޭގައި، މޯރަން-ތޯމަސް ވެސް ވަނީ މިކަން ދަނެގަނެފައެވެ. 2005 ވަނަ އަހަރާއި 2007 ވަނަ އަހަރު، ޔުނިވާސިޓީ އޮފް ކެލިފޯނިއާއިންވެސް މިފަދަ ދިރާސާތަކެއް ކުރިއެވެ.\nހަމުގެ ކުލަ އިނދިރި މީހެއްގެ އިނގިލީގައި އޮކްސިމީޓަރު ހަރުކޮށްގެން ރީޑިންގް ނަގަނީ / ފޮޓޯ: ހެލްތު މެގަޒިން\nސުވާލަކީ، 30 އަކަށް އަހަރު ވީ އިރުވެސް މިމައްސަލައަށް ހައްލެއް ނުހޯދުނީ ކީއްވެތޯ ކުރެވޭ ސުވާލެވެ. ޑރ ޖޯޑިންގް ވިދާޅުވި ގޮތުގައި، މި ދިރާސާތަކަކީ، ޑޮކްޓަރުންނަށް އިލްމު ފޯރުކޮށްދިނުމުގައި ބޭނުން ކުރި ދިރާސާތަކެއް ނޫނެވެ. އެހެންކަމުން، މިކަމާ ބެހޭ މައުލޫމާތު ނޭނގޭ ޑޮކްޓަރުންވެސް އެބަތިއްބެވެ.\nމިކަމަށް އާންމުންގެ ސަމާލުކަން ހުއްޓުނީ އެމެރިކާގެ ގާނޫނު ހަދާ މަޖިލީހުގެ ސެނެޓަރުންތަކެއް، އެފްޑީއެއްއަށް ސިޓީއެއް ފޮނުވި ހިސާބުންނެވެ. އެފްޑީއޭއިން ވަނީ އޮކްސިމީޓަރުތަކަށް ހުއްދަ ދިނުމަށް އޮތް ގައިޑްލައިންއަށް ބަދަލެއް ގެންނަން ޖެހޭތޯ ބަލަމުން ދާ ކަމަށެވެ.\nރިޕޯޓް ކޮވިޑް-19 ލައިފްސްޓައިލް ސައިންސް އެންޑް ޓެކްނޮލޮޖީ ސިއްހަތު


ބަދު ނަސީބުގެ ހިޔަނި އެޅުމުން (11) – Esfiya\nހިތާމަ ބިރުވެރި ލޯބި 38 seconds ago\nބަދު ނަސީބުގެ ހިޔަނި އެޅުމުން (11)\n“ދާނިޝް؟” ބޭއިހްތިޔާރުގައި ޔީޝާއަށް ދާނިޝްގެ ނަން ކިޔާލެވުނެވެ. ނަމަވެސް ދެވަނަ ސިކުންތު އެމީހާގެ ރޫފައާ އިސްކޮޅު ފެނިފައި އެއީ ދާނިޝް ނޫންކަން ޔީޝާއަށް ދެނެގަނެވުނެވެ.\n“ކާކު؟” ގަސްތަކުގެ ހިޔަނި އެޅިފައި ވުމުން އެމީހާގެ މޫނު ވަކިނުވުމުން އަޒާންއަށް އަހާލެވުނެވެ. ނަމަވެސް އެމީހާ ވާހަކައެއް ނުދައްކައެވެ. އެމީހުނާ ދިމާއަށް ބަލަހައްޓައިގެން ހުރީއެވެ.\nހަދަންވީ ގޮތެއް ނޭނގިފައި ޔީޝާއަށްވެސް އެކަކު އަނެކަކު މޫނަށް ބަލަހައްޓައިގެން ހުރެވުނެވެ. މަދު ސިކުންތު ކޮޅެއް ފަހުން، ކައިރިވަމުން އައި ފިޔަވަޅު ތަކެއްގެ އަޑު ދެމީހުނަށްވެސް އިވުނެވެ.\n“ޔީޝް.. ޔީޝް” އެދިމާއިން އިވުނު ދާނިޝް އާއި އަފާގެ އަޑު އިވުމުން ޔީޝާގެ ބިރު އެއްކޮށް ފިލައިގެން ދިޔައެވެ. ދާނިޝްއަށް ގޮވަމުން ޔީޝާވެސް އެދިމާއަށް ދުއްވައި ގަތެވެ.\n“ޔީޝް ޔޫ އޯކޭ؟ ކޮންތާކަށްތަ ތިދިޔައީ؟ ހާދަ ވަރަކަށް ހޯދާފީމޭ” ހާސްކަމުން ފުރިފައިވާ ދާނިޝްގެ އަޑު ޔިޝާގެ ކަންފަތަށް އިވުމުން ޔީޝާގެ ހިތަށް ގޮތް ނޭނގޭ ފިނިކަމެއް ލިބުނެވެ.\n“ޔީޝް.. ކޮންތާކަށްތަ ދިޔައީ؟” ޔީޝާ ބަލަހައްޓައިގެން ހުރުމުން ދާނިޝް އޭނާގެ ކޮނޑުގައި ހިފާ ތަޅުވާލިއެވެ.\n“ފައިވާނު ވަދު ނެއްޓިގެން ފައިވާން ރަނގަޅު ކުރަން ގުދުވިތަނާ އަހަންނަށް އަފާ ގެއްލުނީ.. އަހަރެން މަޑުކުރާށޭ ބުނިން އެކަމު އަފާއަށް އަޑުނީވުނީ.. ދެން ތިމީހުން ތިބި ދިމާއަށް ދަނިކޮށް މީހަކު ގޮވީމަ އަހަރެން މިދިމާއަށް އައީ” ޔީޝާ ވީގޮތް ކުރުގޮތަކަށް ކިޔައި ދިނެވެ.\n“މީހަކު ގޮވީމައޭ؟ ކާކު؟” އަފާވެސް ޔީޝާއާ ކައިރިއަށް ޖެހިލަމުން އަހާލިއެވެ.\n“ނޭނގެ” ޔީޝާ އެހެން ބުނެފައި އަޒާންއާ ދިމާއަށް ބަލާލިއެވެ. އޭރު އެތާ ހުރި ތިންވަނަ މީހާވެސް އެތަނަކު ފެންނާކަށް ނެތެވެ.\n“ކޮބާ އެމީހާ؟” ޔީޝާއަށް އަހާލެވުނެވެ.\n“ކޮން މިހެއް..؟ އަދި އެހެން މީހަކުވެސް މިތާ އެބައުޅޭތަ؟” އެއްފަހަރު އަޒާންއަށް އަނެއްފަހަރު ޔީޝާއަށް ބަލާލަމުން ދާނިޝް އަހާލިއެވެ.\n“ދެންމެ މިތާ ހުރި މިހެއް.. ނޭނގެ ކާކުކަމެއް.” ޔީޝާ އެހެން ބުނުމުން ދާނިޝް އަޒާންއާ ދިމާއަށް ބަޅާލާފައި އެތެދެއްހޭ އަހާލިއެވެ. ނަމަވެސް އަޒާން އެއަކަށް ޖަވާބެއް ނުދީ ގަސްތަކާ ދިމާއަށް ހިނގާގަތެވެ.\nއަޒާން އާއި ޔީޝާގެ އަމަލުތަށް ހުރިގޮތުން އަފާއަށްކުޑަކޮށް ޝައްކުވިއެވެ. އަޒާންގެ ފަރާތުން ޖަވާބެއް ހޯދުމަށް އޭނާ ބޭނުންވިއެވެ. އަތް މުއްކަވާލަމުން އަފާ އަޒާންގެ ފަހަތުން ހިނގާގަތެވެ.\n“އަފާ ދެން ހިނގާ ދާން.. އަހަންނަކަށް ކަމެއް ނުވެއޭ” އަފާގެ އަތުގައި ހިފާ ޔީޝާ އޭނާ ހުއްޓުވިއެވެ.\n“ކަމެއް ނުވާނަމަ ކީއްވެ އޭނަ ޔީޝް ރަށުގެ އަނެއްކޮޅަށް ގެންނަންވީ.. އަހަރެމެން މިހާރު މިތިބީ ރަށުގެ އަނެއް ކޮޅުގައޭ. ނަސީބެއްނު އަވަހަށް އާދެވުނުކަން” އަފާ ނުރުހިފައި ބުނެލިއެވެ. އަފާއަށް އަޒާންގެ ގޮތް އެނގޭތީ ޔީޝާ ނުބުންޏަސް އެދެމެދު ކަމެއް ވެއްޖެކަން އޭނާއަށް ދެނެގަނެވުނެވެ.\n“އަފާ.. ޕުލީސް. ދެން ހިނގާ ދާން..” ބޮޑު ހަމަ ނުޖެހުމެއް އުފެދި ދަތުރު ފަނިވެދާނެތީ ޔީޝާ އަފާ ހުއްޓުވިއެވެ. ދާނިޝްއަށް ވެގެން އުޅޭގޮތް ނޭނގުނު ކަމުގައި ވިއަސް އިހަށް ޔީޝާ ބުނިގޮތަށް ކަންތަށް ކުރުމަށް އެއްބަސްވިއެވެ.\nޔީޝާ ފެނިއްޖެ ކަމަށް އެންމެން ކައިރީ ބުނުމުން އެންމެން އެނބުރި ގެގަނޑަށް އައެވެ. އޭރު ދަންވެސް ވެއްޖެއެވެ. ފަތިހު ރަށަށް ފުރުމުގެ ކުރިން ބާބަކިއު ހަަދަން އެންމެން ސާމާނުތަށް ހިފައިގެން ގޮނޑުދޮށަށް ހިނގާގަތެވެ.\n“ޔީޝް.. ހަމަ އަސްލުވެސް ކަމެއް ނުވޭތަ؟ ތެދަށް ބުނެބަލަ” އަފާ ޔީޝާގެ އަތުގައި ހިފަމުން ބުނެލިއެވެ.\n“އަހަންނަކަށް އެއްވެސް ކަމެއް ނުވެއޭ.. އެހެންނޫނަސް އޭނައަށް ކަމެއް ނުކުރެވެނީސް ތިމީހުން ތިއައީނުން.. އައިމް ފައިން އަފާ.. އެހާ ކަންބޮޑު ނުވެބަލަ” ޔީޝާ ފުންނޭވާއެއް ލަމުން ބުނެލިއެވެ.\n“ތިހެންވިއްޔާ ކިތަންމެހާވެސް ރަނގަޅު.. އެކަމު ޔީޝް ދެން އަޒާންއާ ދުރު ދުރުން އުޅޭތި.. އޭނަ އުޅުނު ގޮތުންވެސް މަށަށް ހީވިއޭ އޭނަގެ ނިޔަތް އެހާ ރަނގަޅު ނޫންކަން.. އެކަމު އެކަހަލަ ވަގުތަކު އޭނަ އެފަދަ ކަމެއް ކުރަން ހިޔާލު ކޮށްފާނެކަމަކަށް އަހަރެން ހިޔެއް ނުކުރަން” އަފާ އަދިވެސް ހުރީ ނުރުހުންވެފައެވެ.\n. ަދަ ކަމެއް ކުރަން ހިޔާލު ކޮއްފާނެކަމަކަށް އަހަންނަކަށް ނުވިސްނުނު.. ައި ހިފާ ޔީޝާ އޭނާ ހުއްޓުވިއ\nބާބަކިއު ގުރިލްއަށް ވައި ނޭޅޭނެހެން ބަހައްޓާފައި އެމީހުން ގެނައި ފައްޖަހާ މޭޒުމަތީ ހުރިހާ ތަށިތައް އަތުރާލިއެވެ. އެތަނުގައި ބޮޑު އަލިފާން ގަނޑެއް ރޯކޮށްލުމަށްފަހު ފޯރިއާއެކު އެންމެން މަސްފިހަން ފެށިއެވެ.\n“އޭ ކޮބާ މިރުސް ލާފަ ހުރި ސޮސެޖު ތަށި؟” ކުކުޅުފަޔާ ފަރުމަސްތަށް މަސްފިހާ އެތިމަތީ އަތުރަން ހުރި އަންހެން ކުއްޖާ ގޮވާލުމުން މޭޒުމަތީ ހުރި ތަށިތަކަށް އެންމެނަށް ބަލާލެވުނެވެ.\n“އެބުނާހެން.. އަދި އެބައި ނުލާދޯ މިއާދެވުނީ” ދެން ހުރި ކުއްޖާ ބުނެލިއެވެ.\n“މަ އަންނާނަން ހިފައިގެން.. ކޮން ކޮތަޅަކު އެ ހުންނާނީ؟” ދާނިޝް ބުނެލިއެވެ.\n“ވަކިން ހުރި ކޮތަޅުގަ ހުންނާނެ.. ހިނގާ އަހަރެން ދާނަން ދާނިޝްއާ އެކު” ޔީޝާ އެހެން ބުނުމުން ދާނިޝް އުފަލާއެކު އެއްބަސްވިއެވެ.\nފޯނުގެ ބައްތީގެ އެހީގައި ދެމީހުން ގެގަނޑާ ދިމާއަށް މިސްރާބު ޖެހިއެވެ. ޔީޝާ ކޮތަޅުތަށް ބަލަން ހުރީރު ފޯނުން އަލިކޮއްދޭން ދާނިޝް ހުރީ ތަންކޮޅެއް ދުރުގައެވެ.\n“ޔީޝް.. އަހަރެން ވާހަކައެއް އަހާލަން..؟” ދާނިޝް އަހާލިއެވެ.\n“އަހާބަލަ” ފަހަރަކު ކޮތަޅެއް ބަލަމުން ޔީޝާ ބުނެލިއެވެ.\n“އަޒާން ދަންނަނީ ކިހިނެއް؟” ދާނިޝް އަހާލިއެވެ. ދާނިޝް އެހެން އެހުމުން ޔީޝާ ކުޑަކޮށް ހުއްޓުން އެރިއެވެ. އޭރު އަޒާން ކަންތަށް ކުރިގޮތް ހިތަށް އެރުމުން ޔީޝާގެ ތަބީއަތު ގޯސްވިއެވެ.\n“ކީއްވެ ކުރި ސުވާލެއް..؟ އަހަންނާ އަޒާންއާ އެއްވެސް ގުޅުމެއް ނޯންނާނެ.. ބައެއްފަހަރު އަޒާން އަހަންނާ ވާހަކަ ދެއްކިއަސް އަހަރެމެން މިއީ ހަމަ ނުދަންނަ ދެމީހުން” ޔީޝާ އަވަހަށް ބުނެލިއެވެ. ދާނިޝްގެ ހިތުގައި އެދެމީހުންނާ މެދު ގޯސްގޮތަކަށް ހީވެދާނެތީ ޔީޝާ ކަންބޮޑުވީ ކީއްވެ ކަމެއް ހުދު އޭނާއަކަށްވެސް ނޭނގުނެވެ.\n“އޮކޭ އޯކޭ” ޔީޝާ އެހެން ބުނިގޮތުން ދާނިޝް އަށްވެސް ހެވުނެވެ.\n“ހިނގާ ދާން” ކޮތަޅު ނަގައިގެން ތެދުވެ ހިންދެމިލަމުން ޔީޝާ ބުނެލިއެވެ. ނަމަވެސް ދާނިޝްއާ ވީފަރާތަށް އެނބުރުނު ވަގުތު ގަސްތަކު ތެރެއިން އެއްޗެއްގެ ހިލަމެއް ވީހެން ހީވެގެން ޔީޝާއަށް އެދިމާއަށް ބަލާލެވުނެވެ.\nޔީޝާއަށް ހީވީ ރަނގަޅަށެވެ. އޭރު ޔީޝާއާ ދިމާއަށް ބަލަހައްޓައިންގެން އުޑަފާނުން އިން އެއްޗެއް ގަސްތަކު ތެރޭގައި ހުއްޓެވެ. އޭތި ބޯއަރި ކޮށް ކޮށްފައި ޔީޝާއާ ދިމާއަށް ބަލަމުން ދިޔައެވެ.\nބިރުގަތްވަރުން ޔީޝާއަށް ގުޑިލަންވެސް ނުކެރިފައި އެދިމާ ބަލަހައްޓައިގެން ހުރެވުނެވެ. އެހެން ދިމާއަކަށް ބަލަން މަސައްކަތް ކުރި ނަމަވެސް ހިީވަނީ ނޭނގޭ ބާރެއް ޔީޝާގެ މައްޗަށް ބާރު ފޯރުވާހެނެވެ.\nމެންދުރު ވަގުތު ނިދިފައި އޮތްވާ ފެނުނު ހުވަފެން ހަނދާންވުމުން ޔީޝާ އަދި އިތުރަށް ބިރުގަތެވެ.\n“ޔީޝް.. ދެން ހިނގާ ދާން.. ހާދަ ފާޑެއްގެ ވަހެއްވެސް އެބަ ދުވައޭ މިތާގަ” ކުއްލިއަކަށް އެތަނުގައި ދުވަންފެށި ފަރުހަކި ފާޑު ނުބައި ވަހަކުން ދާނިޝްއަށް އޯކަށް ދެމެވޭގޮތް ވިއެވެ.\n“ޔީޝް ކޯއްޗެއްތަ ތިބަލަނީ.. އާދެބަލަ ދެން ދާން” ޔީޝާ އަދިވެސް އެހުރިގޮތަށް ހުރުމުން ދާނިޝް ކައިރިއަށް ޖެހިލާފައި ގޮވާލިއެވެ.\n“ދާނިޝް.. ބަލާބަލަ އެހެރަ ދިމާ.. ގަސްތަކު ތެރެ ބަލާބަލަ” ޔީޝާގެ އަޑުއައީ ވަރަށްވެސް މަޑުންނެވެ.\n“ކޯއްޗެއްތަ؟ ނެތޭނުން އެތާކު އެއްޗެއް” ދާނިޝް ފޯނުގެ އަލި އެދިމާއަށް އަޅުވާފައި ބަލާލުމުންވެސް އާދަޔާ ހިލާފު އެއްވެސް ކަމެއް ނުފެނުނެވެ.\n“މިހާރު ކޮބާ؟” ދެވަނަ ފަހަރަށް ޔީޝާ ބަލާލުމުން ހުދު އޭނާއަށްވެސް އެތާގަައި ހުރި އެއްޗެއް ނުފެނުނެވެ.\n“އެތާކު ނެތޭ އެއްޗެއް.. އެވާނީ ޔީޝްއަށް ހީވި ގޮތް ކަމަށް” ދާނިޝް ޔީޝާ ހަމަ ޖައްސައި ދިނުމަށް ބުނެލިއެވެ.\n“ދެން އަޅާ ނުލާ ހިނގާ ދާން” ޔީޝާ ބޯޖަހާލާފައި ހިނގާގަތެވެ. ނަމަވެސް ތަންކޮޅަކަށް ދެވުނު ތަނާ ޔީޝާ އަރި އަޅާލިއެވެ. އޭނާގެ ހަތަރެސް ފައި ފިނިވެފައި ވުމުން ހިނގުންވީ ބޮޑު އުނދަގުލަކަށެވެ. ޔީޝާ އަރި އަޅާލުމުން ދާނިޝް ޔީޝާގެ އަތުގައި ހިފިއެވެ. ނަމަވެސް ދެވަނަ ސިކުންތު ދާނިޝްގެ ދެލޯ ބޮޑުވެގެން ދިޔައީ ޔީޝާ ހަބަރު ހުސްވެގެން ބިންމައްޗަށް ދެމުމުންނެވެ. ދާނިޝް ހުސިޔާރު ކަމާއެކު ޔީޝާ އަތް ދަނޑިމައްޗަށް އުފުލާލިއެވެ. އަވަސް ފިޔަވަޅު ތަކުގައި ގަސްތަކު ތެރެއިން ނުކުމެ ދެން ތިބިމީހުނަށް ގޮވިއެވެ.\n“ދެންވެސް އަވަހަށް ދޯނި ދުއްވާ މިމާއަށް ގުޅާބަލަ.. ޔީޝާ ހުމާ ފިހި ފިހި އޮށްވާ ދެން އިތުރަކަށް މިރަށުގަ މަޑުކުރާކަށް ނުފެނޭ” ދާނިޝް ކަންބޮޑުވުމުގެ ރާގަކަށް ބުނެލިއެވެ.\nއުނގުމަތީގައި އޮތް ޔީޝާގެ ބޮލުގައި ފިރުމަމުން ދިޔަ އަފާވެސް އެކަމަށް އެއްބަސްވުމުގެ ގޮތުން ބޯޖަހާލިއެވެ. އޭރު އެތަނުގައި ތިބި ހުރިހާ އެންމެންގެ މޫނުމަތީ ވަނީ ހާސްކަމެވެ.\nބާރު ދުވެލީގައި ދޯނި އެނބުރި ރަށަށް ދިޔައިރު ހެނދުނު ވެއްޖެއެވެ. ރަށަށް ދެވުނު އިރު ޔީޝާގެ ހުން މަޑުވެފައި ވުމުން ހޮސްޕިޓަލަށް ދިޔުމުގެ ހިޔާލު ދޫކޮށްލާފައި ގެއަށް ދިޔައެވެ. އަފާ ފާހަނައިން ނުކުތުމުން ހަރުގައި އަޅުވާފައި އޮތް ތުވާލި ހިފައިގެން ޔީޝާވެސް ވަނީ ފެންވަރާލާށެވެ. ލައިގެން ހުރި ހެދުންތައް ބާލާފައި ޔީޝާ މާގަނޑު ދަށަށް ޖެހިލިއެވެ. ފިނި ފެންތިކިތަށް ޔީޝާގެ ކުލަ އަލި ހަށިގަނޑުން ތިރިއަށް ދަތުރު ކުރަމުން ދިޔައިރު އެ އޮމާން ހަންގަނޑުގައި ހީބިހީގެ ތޮށިގަނޑެއް ލެވެމުން ދިޔައެވެ. އަތަށް ޝަވަރ ޖެލް ފުޅިން އެތިކޮޅެއް އަޅާލާފައި އޭނާގެ ހަށިގަނޑުގައި ހާކަމުން ދިޔައިރު ބަޔާން ކުރަން ދަތި ހިތްހަމަ ޖެހުމެއް ލިބި ސިކުނޑި ތާޒާވިއެވެ. ނަމަވެސް ދެވަނަ ސިކުންތު ޔީޝާ ސިހިގެން ދިޔައީ އޭނާގެ އުނަގަނޑުގައި އަތް ހާކާލިއިރު އަބަދުހެން އޭނާގެ ހަށިގަނޑާ ވަކިކޮށް ނުލާ ގެންގުޅޭ ތަވީދުގައި އަތް ނުޖެހުމުންނެވެ.\nރާހަ – 3\nލޯބި September 21, 2020\nނޭދެމޭ ވަކިވުމެއް…ހާދަހާ ލޯބިވޭ 30\nލޯބި July 13, 2013\nބިރުވެރި ލޯބި January 6, 2017


ރަމަޟާން 1440: ފެސާގެ ސޯޝަލް މިޑިއާ ޕްލެޓްފޯމްތަކުން ޚާއްސަ ހަރަކާތްތަކެއް! – MNUSU\nރަމަޟާން 1440: ފެސާގެ ސޯޝަލް މިޑިއާ ޕްލެޓްފޯމްތަކުން ޚާއްސަ ހަރަކާތްތަކެއް!\n1440 ވަނަ އަހަރުގެ ރަމަޟާންމަހާ ދިމާކޮށް ފެކަލްޓީ އޮފް އެޑިއުކޭޝަން ސްޓޫޑެންޓްސް އެސޯސިއޭޝަން (ފެސާ)ގެ ސޯޝަލް މީޑިއާ ޕްލެޓްފޯމްތަކުން ތަފާތު ހަރަކާތްތައް ހިންގަން ނިންމައިފިއެވެ. އެގޮތުން ފެސާގެ ފޭސްބުކް ޕޭޖުން ”ފެސާ ބަދިގެ“ގެ ނަމުގައި ހާއްސަ ސެގްމެންޓްތަކެއް ގެނެސްދޭނެއެވެ.\nރަމަޟާންމަހުގެ ކޮންމެ ދުވަހަކުވެސް ގެނެސްދޭ މި ސެގްމެންޓްތަކުގެ ތެރޭގައި ހިމެނެނީ ދުވަހުގެ ރެސިޕީއާއި ބަދިގެތެރޭގެ ޓިޕްސްތަކާއި ކެއްކުމުގެ ޓިޕްސްތަކެވެ. އެގޮތުން ކޮންމެ ދުވަހަކުވެސް ތަފާތު ރެސިޕީތަކާއި ޓިޕްސްތައް ފޭސްބުކް ޕޭޖު މެދުވެރިކޮށް ގެނެސްދެވޭނެއެވެ.\nމީގެ އިތުރުން ފެސާއިންވަނީ އިންސްޓަގްރާމް މެދުވެރިކޮށް ”ސުފުރާމަތި“ގެ ނަމުގައި ފޮޓޯ ފޮނުވުމުގެ މުބާރާތެެއް ވެސް ފަށާފައެވެ. ކޮންމެ ދުވަހަކުވެސް ރޯދަ ވީއްލުމަށް ތައްޔާރުކުރާ ސުފުރާގެ ފޮޓޯއެއް އިންސްޓަގްރާމަށް ޕޯސްޓްކޮށް ފެސާގެ އެކްއުންޓަށް ޓެގު ކުރުމުން މުބާރާތުގަ ބައިވެރި ވެވުނީއެވެ. މި މުބާރާތުގެ އެއްވަނައަށްދާ ފަރާތަކަށް އަގުހުރި އިނާމެއްވެސް ފެސާއިން ވަނީ ކަނޑައަޅާފައެވެ.\nފެސާ ބަދިގޭގެ އިތުރުން ކޮންމެ ދުވަހަކުވެސް ދުވަހުގެ ނަސޭހަތުގެ ނަމުގައި ދީނީ ޕޯސްޓެއް ވެސް ފެސާއިން ގެނެސްދޭނެއެވެ. އަދި ސިލްސިލާ ދަރުސްތަކެއް ބޭއްވުމަށް ވެސް ފެސާއިން އަންނަނީ ތައްޔާރު ވަމުންނެވެ.\nލިޔުނީ: އިބްރާހީމް ޢުމަރު ނަޞީރު،\nމީޑިއާ ކޯޑިނޭޓަރ، ފެސާ، އެމް.އެން.ޔޫ.އެސް.ޔޫ


Volunteer aku balivumun Johnson & Johnson ge vaccine madu jassaalaifi | Mihaaru\nދިރާސާގައި ބޭނުންކުރި މީހަކު ބަލިވުމުން ޖޯންސަންގެ ކޮވިޑް ވެކްސިން ވަނީ މަޑުޖައްސާލާފައި. --ފޮޓޯ:ގެޓީ އިމޭޖަސް\nވޮލަންޓިއަރަކު ބަލިވުމާ ގުޅިގެން ޖޯންސަންގެ ވެކްސިން މަޑުޖައްސާލައިފި\n14 އޮކްޓޯބަރ 2020 - 10:52\nވޮޝިންޓަން (އޮކްޓޯބަރު 14) - އެމެރިކާގެ ޖޯންސަން އެންޑް ޖޯސަން އިން އުފައްދާ ކޮވިޑް ވެކްސިންގެ ދިރާސާތަކުގައި ބޭނުންކުރި ވޮލަންޓިއަރަކު ބަލިވުމާ ގުޅިގެން ވެކްސިން މަޑުޖައްސާލައިފި އެވެ.\nޖޯންސަން އެންޑް ޖޯސަން އިން ބުނީ ވޮލަންޓިއަރު ބަލިވީ ވެކްސިން ދިނުމުންތޯ ނުވަތަ އެހެން ގޮތަކުންތޯ ވަކި ފަރާތަކަށް ނުޖެހޭ، މިނިވަން ބަޔަކު ތަހުގީގު ކުރާނެ ކަމަށެވެ. ވެކްސިންގެ ދިރާސާތައް މެދުކަނޑާލިއިރު ކުރިއަށް ދަނީ ތިން ވަނަ ފޭހުގެ މަސައްކަތެވެ. އެހެންވެ މިހާރު ވަނީ ވެކްސިންގެ ތަހުލީކުތަކަށް އިތުރަށް ވޮލަންޓިއަރުން ނެެގުން ވަގުތީ ގޮތުން ހުއްޓާލައިފަ އެވެ.\nކުންފުނިން ބުނީ އެތައް ހާސް ބަޔަކު ބޭނުންކޮށްގެން ޓެސްޓްތައް ކުރަމުންދާ އިރު މީހަކު ބަލިވުމަކީ އެކަށީގެންވާ ކަމެއް ކަމަށެވެ.\n"ވޮލަންޓިއަރުންގެ ބަލިތައް ބަލައި ހޯދާ ދަސްކުރަމުން މިދަނީ. އެންމެ މުހިންމު ކަމަކީ ކަމާ ގުޅުން ހުރި ހުރިހާ މައުލޫމާތެއް ހޯދުން،" ކުންފުނިން ނެރުނު ބަޔާނެއްގައި ބުނެފައިވެ އެވެ.\nޖޯންސަން އެންޑް ޖޯސަންގެ ވެކްސިންގެ ޓްރަޔަލް އަށް ވޮލަންޓިއަރުން ރެކްރޫޓް ކުރަން ފެށީ ސެޕްޓެމްބަރު މަހު ފަހުކޮޅު އެވެ. ކުންފުނީގެ އަމާޒަކީ އެމެރިކާ އާއި ސައުތު އެމެރިކާ އަދި ސައުތު އެފްރިކާ އިން 60،000 އަށް ވުރެ ގިނަ މީހުންނަށް ޓްރަޔަލްގައި ވެކްސިން ދިނުމެވެ.\nމިއީ ޓްރަޔަލް މަރުހަލާގައި ވޮލަންޓިއަރަކު ބަލިވެގެން ހުއްޓާލި ފުރަތަމަ ވެކްސިނެއް ނޫނެވެ. އިނގިރޭސި ވިލާތުގެ އޮކްސްފޯޑް ޔުނިވާސިޓީން އުފައްދާ ވެކްސިންގެ ޓްރަޔަލްގައި ވެސް ވޮލަންޓިއަރަކު ބަލިވުމާ ގުޅިގެން ވަނީ ވެކްސިންގެ މަސައްކަތް މެދުކަނޑާލައިފަ އެވެ. ނަމަވެސް ފަހުން ވަނީ ވެކްސިން ދޭން ފަށައިފަ އެވެ.\nކޮރޯނާވައިރަހަށް ދުނިޔޭގެ އެކި ގައުމުތަކުން ދަނީ 180 އަށް ވުރެ ގިނަ ވެކްސިން ޓެސްޓް ކުރަމުންނެވެ. އެކަމަކު މީގެ ތެރޭން އެއްވެސް ވެކްސިނެއްގެ ކްލިނިކަލް ޓްރަޔަލްތައް ނުނިމެ އެވެ.\nޕޮމްޕިއޯ އުޅުއްވީ ދޭތެރެޖައްސަން: ޗައިނާ


ޗެމްޕިއަން ޕޯޗުގަލް އިން އިޒްރޭލް ބަލިކޮށްފި\nރޮނާލްޑޯ އާއި ފެނާންޑޭސްގެ ގޯލުތަކުން ޗެމްޕިއަން ޕޯޗުގަލް އިން އިޒްރޭލް ބަލިކޮށްފި\n10 ޖޫން 2021 - 09:12 0\nލަނޑު ޖެހުމަށް ފަހު ޕޯޗުގަލްގެ ރޮނާލްޑޯ އެ ޓީމުގެ ކުުޅުންތެރިންނާ އެކު އުފާފާޅުކުރަނީ.\nލިޒްބަން (ޖޫން 10) - ޔޫރޯ ފުޓްބޯޅަ މުބާރާތުގެ އެންމެ ފަހުގެ ޗެމްޕިއަން ޕޯޗުގަލް އިން މި ފަހަރުގެ މުބާރާތަށް ތައްޔާރުވާން ކުޅުނު ފަހު މެޗުން 4-0 އިން އިޒްރޭލް ބަލިކޮށްފި އެވެ.\nޔޫރޯ އަށް ތައްޔާރުވާން ޕޯޗުގަލް ކުޅުނު ފުރަތަމަ މެޗުން މިދިޔަ ބުރާސްފަތި ދުވަހުގެރޭ ވަނީ ސްޕެއިންއާ ލަނޑެއް ނުޖެހި އެއްވަރުވެފަ އެވެ. ރޭގެ މެޗުގައި ޕޯޗުގަލްގެ ގޯލުތައް ޖެހީ ބްރޫނޯ ފެނާންޑޭސް ދެ ގޯލާއި ކްރިސްޓިއާނޯ ރޮނާލްޑޯގެ އިތުރުން ޔާއޯ ކަންސޭލޯ އެވެ.\nމެޗު ފަށައިގެން ގޯލެއް ޖަހަން ރޮނާލްޑޯ އާއި ޑިއޯގޯ ޖޮޓާ ފޮނުވާލި ބޯޅަތައް ގޯލަކަށް ހަދައިނުލެވުނެވެ. އެކަމަކު ފުރަތަމަ ހާފު ނިމުމުގެ ކުރިން ޕޯޗުގަލް އިން ދެ ގޯލު ޖެހި އެވެ. އެ ޓީމަށް ލީޑުނަގައިދިނީ މެޗުގެ 42 ވަނަ މިނިޓްގައި ކަންސޭލޯ ދިން ބޯޅައަކުން ފެނާންޑޭސް އެވެ. އޭރިއާތެރެއިން ފެނާންޑޭސް ފޮނުވާލި ބޯޅަ އަމާޒުވީ ގޯލުގެ ކަނަށެވެ.\nރޭގެ މެޗުގެ ތެރެއިން ފެނާންޑޭސް ގޯލަށް ބޯޅަ ފޮނުވާލަނީ.-- ފޮޓޯ: ގެޓީ އިމޭޖަސް\nއޭގެ ދެ މިނިޓް ފަހުން ފެނާންޑޭސް ދިން ބޯޅައަކުން ރޮނާލްޑޯ ވަނީ ޕޯޗުގަލްގެ ލީޑުފުޅާކޮށްދީފަ އެވެ. މި ގޯލާ އެކު ރޮނާލްޑޯ ގައުމީ ޓީމަށް ޖަހައިދިން ގޯލުގެ އަދަދު ވަނީ 104 އަށް އަރައިފަ އެވެ. އީރާންގެ ފޯވާޑް އަލީ ދާއީ ގައުމީ ޓީމަށް އެންމެ ގިނަ ގޯލު ޖަހައިގެން ހަދާފައިވާ ރެކޯޑާ ހަމަކުރަން ރޮނާލްޑޯ އަށް މަދުވަނީ ފަސް ގޯލެވެ.\nޕޯޗުގަލް އިން ފަހު ދެ ގޯލު ޖެހީ މެޗުގެ ފަހުކޮޅުގަ އެވެ. އެ ޓީމުގެ ތިން ވަނަ ގޯލު ކަންސޭލޯ ޖެހީ 86 ވަނަ މިނިޓްގަ އެވެ. އޭރިއާތެެރެއިން ކަންސޭލޯ ޖެހި ބޯޅަ އަމާޒުވީ ގޯލުގެ ދުރު ކަނަށެވެ. އިތުރު ވަގުތުގައި ފަހު ގޯލު ޖެހީ ފެނާންޑޭސް އެވެ. ފެނާންޑޭސް މެޗުގައި އޭނާގެ ދެ ވަނަ ގޯލު ޖެހީ ބަދަލު ކުޅުންތެރިއެއްގެ ގޮތުގައި ކުޅެން އެރި ގޮންކާލޯ ގުއޭޑޭޝް ދިން ބޯޅައަކުންނެވެ.\nޕޯޗުގަލް އިން ޔޫރޯގައި ކުޅޭ ފުރަތަަމަ މެޗުގައި އަންނަ އަންގާރަ ދުވަހު ނުކުންނާނީ ހަންގޭރީއާ ދެކޮޅަށެވެ.\nޕޯޗުގަލް ގައުމީ ފުޓްބޯޅަ ޓީމު